Ar lengviau gausime paskolą būstui užsienyje įsigyti?
Ekonomikos ir pinigų reikalai
2006-11-14 - 14:16
Norintys gauti paskolą būsto įsigijimui kitoje ES šalyje dažnai susiduria su sunkumais. Europos Parlamentas siekia, kad jų būtų kuo mažiau. Teisiškai neįpareigojančioje ataskaitoje, kurią antradienį patvirtino Europos Parlamentas, siūloma naikinti kliūtis gauti paskolą būsto pirkimui kitoje ES valstybėje. Deputatų nuomone, teisės aktų suderinimas šioje srityje palengvintų būsto paskolų teikėjų veiklą užsienyje bei išplėstų tokių paskolų gavėjų ratą.
Europarlamentarai ragina atverti būsto paskolų teikimo finansavimo rinką, panaikinti ES šalyse esamus mokesčių skirtumus vidaus ir užsienio paskolų teikėjams, taip pat suvienodinti reikalavimus klientui teikiamai informacijai. Paskolos gavėjas turėtų būti informuotas ne tik apie palūkanų dydžius, bet ir apie visas kitas susijusias išlaidas, mano EP nariai. Jie taip pat siūlo apsvarstyti galimybę įteisinti šios srities verslo kodeksą. Kita vertus, pasak deputatų, valstybių įstatymus reikėtų derinti taip, kad dėl to nesumažėtų paskolų rūšių pasirinkimas. Kur įmanoma, iniciatyvą turėtų rodyti patys rinkos dalyviai, sakoma EP patvirtintoje ataskaitoje.
Diskusijoje Liberalų ir demokratų aljanso vardu kalbėjusi Margarita Starkevičiūtė teigė: „Gyvenamojo būsto įsigijimas yra viena didžiausių ir reikšmingiausių investicijų žmogaus gyvenime, todėl visų teikiamų pasiūlymų poveikis turi būti kruopščiai įvertintas ir apsvarstytas. Šiuo metu hipotekinis kreditavimas daugiausia yra plėtojamas nacionalinių šalių rinkų ribose ir yra labai fragmentuotas, o bendros hipotekinės rinkos plėtra suprantama kaip galimybė bankams per savo filialus kitose ES šalyse siūlyti hipotekinius produktus. Tad naujos hipotekinės rinkos sukūrimas bus rimtas iššūkis visiems mums ir pareikalaus didelių pastangų“. Deputatė taip pat pateikė šiuos siūlymus:
- mažinti kapitalo sukėlimo kaštus, sukuriant bendrą rinką hipotekos finansavimui ir pasiūlant patrauklius bei saugius investicinius produktus; - sudaryti palankias sąlygas perėjimui iš vienos šalies hipotekinės rinkos į kitos šalies rinką, atsižvelgiant į augantį darbo jėgos mobilumą; - tinkamai organizuoti konsultacinių brokerių paslaugų tinklą, norint suteikti gyventojams didesnes pasirinkimo galimybes ir padidinti prieinamumą prie lankstesnių, modernių hipotekinių produktų; - padidinti rinkos skaidrumą, o kartu ir konkurencingumą, suvienodinant įvairių mokėjimų už hipotekinius produktus skaičiavimo tvarką ir atskleidžiant visus kaštus, susijusius su hipotekinių produktų įsigijimu.
John PURVIS (PPE-DE, UK) A6-0370/2006 Dėl būsto paskolų ES
Iniciatyvos procedūra.
Svarstymas ir balsavimas: 2006-11-14
20061113IPR12526
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
