Klausimas, į kurį atsakoma žodžiu, Nr. O-000280/2011
Komisijai
Darbo tvarkos taisyklių 115 straipsnis
Ulrike Lunacek
,
Jean Lambert
,
Rui Tavares
,
Raül Romeva i Rueda
Verts/ALE frakcijos vardu Tema: Naujasis Rumunijos civilinis kodeksas ir laisvas LGTB asmenų judėjimas
Naujojo Rumunijos civilinio kodekso (RCK), kuris įsigaliojo 2011 m. spalio 1 d., 227 straipsnyje reglamentuojamas įvairių gyvenimo nesusituokus formų ir jų prilyginimo santuokai draudimas.
- Ar Komisija mano, kad aiškus tos pačios lyties asmenų santuokos (RCK 277 straipsnio 1 dalis) arba partnerystės draudimas arba tokios santuokos ar partnerystės, sudarytos užsienyje, nepripažinimas (RCK 277 straipsnio 2 ir 3 dalys) civiliniuose kodeksuose arba konstitucijose neprieštarauja ES piliečių pagrindinei teisei išsaugoti savo civilinį statusą persikeliant gyventi iš valstybės narės A į valstybę narę B, remiantis Direktyvos 2004/38/EB dėl ES piliečių ir jų šeimos narių teisės laisvai judėti 2 straipsnio 2 dalimi?
- Ar Komisija sutinka, kad Rumunijos civilinio kodekso 227 straipsnio nuostata nukreipta prieš tos pačios lyties poras ir asmenis dėl jų seksualinės orientacijos ir įtvirtina diskriminaciją pagrindiniuose valstybės įstatymuose?
- Ar Komisija sutinka, kad aiškus draudimas pripažinti tos pačios lyties asmenų santuokas ir priešingos lyties arba tos pačios lyties asmenų civilines partnerystes, sudarytas užsienyje (RCK 277 straipsnio 2 ir 3 dalys), nepaisant nuorodų į laisvo judėjimo nuostatas (RCK 277 straipsnio 4 dalis), sukuria teisinį netikrumą ir prieštaravimą tarp RCK 277 straipsnio 1, 2 ir 3 dalių ir to paties 277 straipsnio 4 dalies, nes Direktyvos 2004/38/EB 2 straipsnio, kuriame pateikiama šeimos narių apibrėžtis (kuri apima ir sutuoktinį), ir 3 straipsnio dėl valstybių narių prievolės supaprastinti atvykimo ir apsigyvenimo sąlygas taikymas galėtų būti pripažintas negaliojančiu arba šie straipsniai būtų taikomi atsisakant suteikti teisę laisvai judėti tos pačios lyties sutuoktiniams ir partneriams bei priešingos lyties partneriams, remiantis draudimu juos pripažinti?
- Ar Komisija mano, kad šiose nuostatose gerbiamos Sutartyse įtvirtintos vertybės ir principai, taip pat lygybės ir nediskriminavimo principai?
- Ar Komisija sutinka, kad Rumunijos civilinio kodekso 277 straipsnis gali skatinti netoleranciją ir homofobiją, taip pat didinti įtampą ir turėti pasekmių ES piliečių, įskaitant Rumunijos piliečius, teisei laivai judėti ES?
- Ar Komisija svarstys galimybę pradėti pažeidimo nagrinėjimo procedūrą prieš Rumuniją, siekdama užtikrinti, kad būtų visapusiškai laikomasi direktyvos ir ji būtų taikoma nediskriminuojant dėl seksualinės orientacijos, ir kad būtų visapusiškai gerbiamos pagrindinės piliečių teisės?
RCK 277 straipsnyje nurodoma: 1) Tos pačios lyties asmenų santuoka draudžiama. 2) Tos pačios lyties asmenų, kurie yra Rumunijos piliečiai arba užsienio piliečiai, užsienyje sudaryta santuoka Rumunijoje nepripažįstama. 3) Priešingos arba tos pačios lyties asmenų, kurie yra Rumunijos piliečiai arba užsienio piliečiai, užsienyje sudaryta civilinė partnerystė Rumunijoje nepripažįstama. 4) Laisvo piliečių judėjimo Rumunijoje teisinės nuostatos toliau taikomos ES valstybių narių ir Europos ekonominės erdvės šalių piliečiams.