Skrydžių liberalizavimo sutartis su JAV turi būti proporcinga, mano europarlamentarai
Transportas
2007-03-14 - 14:58
Skrydžių tarp Europos ir JAV liberalizavimas pasitarnautų keleiviams ir verslui
Šiuo metu skrydžiai tarp ES šalių ir JAV reguliuojami dvišalėmis sutartimis. Tuo tarpu pagal rengiamą naują sutartį dėl transatlantinių skrydžių liberalizavimo ES lėktuvai galės laisvai skraidyti į JAV iš bet kurios Sąjungos šalies. Antradienį europarlamentarai aptarė šią temą plenariniame posėdyje, o trečiadienį priėmė rezoliuciją, kurioje paragino užtikrinti rengiamos sutarties proporcingumą.
Pagal paskutinį sutarties projektą ES bendrovių lėktuvai galės skraidyti į JAV iš bet kurios Sąjungos šalies (ne tik iš tos, kurioje bendrovė registruota) bei kai kurių kitų Europos šalių, o valstybės negalės reguliuoti pervežamų keleivių skaičiaus ar bilietų kainų. Atitinkamai JAV bendrovių lėktuvai galės skraidyti į bet kurią ES šalį. Taip pat numatoma leisti krovininiams ES lėktuvams skraidyti tarp JAV bei trečiųjų šalių.
Sutartis taip pat liberalizuos bendrovių įsigijimą – ES bendrovės galės laisviau įsigyti JAV aviakompanijų, o JAV bendrovės – ES aviakompanijų akcijų (iki 49 proc.). Tiesa, JAV nesutiko leisti Europos bendrovėms įgyti daugiau kaip ketvirtadalį balsų JAV aviakompanijų valdyme.
Trečiadienį priimtoje rezoliucijoje europarlamentarai „ragina ES ir JAV derybininkus kuo greičiau susitarti dėl proporcingos aviacijos sutarties“. Kita vertus, Parlamentas „ragina Komisiją ir Tarybą nepasirašyti 2005 m. lapkričio mėn. sutarties projekto, jei jis nebus pakeistas siekiant visiškai suderinti interesus“.
Deputatai siūlo vengti tokios sutarties, kuri būtų įgyvendinama etapais, ir sutikti su tokiu sprendimu tik tuomet, jei pirmojo etapo sutartyje bus paminėti privalomi tolesnių etapų įgyvendinimo terminai.
Parlamentas mano, jog „naujoji ES ir JAV sutartis turėtų būti proporcinga patekimo į rinką požiūriu“. EP „ragina JAV dar kartą iš esmės apsvarstyti savo poziciją, susijusią su itin griežtomis savo taisyklėmis, reglamentuojančiomis užsieniečių galimybes įsigyti ir valdyti JAV oro transporto įmones“.
„Jei JAV nepasirengusios pasiūlyti jokių aspektų, kurie užtikrintų oro susisiekimo sutarties proporcingumą, ES galėtų nuspręsti sumažinti tam tikras laisves, kuriomis JAV oro transporto bendrovės šiuo metu naudojasi ES, siekiant atkurti visišką abipusiškumą JAV ir ES aviacijos rinkoje“, – teigiama EP patvirtintoje ataskaitoje.
Deputatai taip pat pažymi, kad „valstybės subsidijos, teikiamos oro transporto įmonėms, gali iškreipti konkurenciją“, todėl „ragina abi šalis kiek įmanoma apriboti jų teikimą“.
Europos Komisijos vicepirmininkas ir transporto komisaras Jacques Barrot yra pažymėjęs, jog naujoji sutartis „galėtų sukurti iki 12 mlrd. eurų ekonominės naudos bei iki 80 tūkst. darbo vietų“, o atvira aviacijos erdvė „galėtų iš esmės pagyvinti transatlantinius santykius“. Tikimasi, jog sutarčiai įsigaliojus sumažės transatlantinių skrydžių bilietų kainos, o per penkerius metus transatlantinių keleivių padaugės 26 milijonais. Krovinių pervežimas taip pat turėtų gerokai padidėti.
Sprendžiamąjį balsą šiuo klausimu turinti ES Taryba balsuos dėl šios sutarties kovo 22 d. Briuselyje. Jei sutartis būtų patvirtinta, dalis jos nuostatų įsigaliotų jau šių metų spalio 28 d. Kol kas sutarčiai labiausiai prieštarauja Jungtinė Karalystė.
Svarstymas: 2007-03-13. Balsavimas: 2007-03-14
20070314IPR04173
LT
1
PHOTO
20070314PHT04171.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
