18.6.2007
PASIŪLYMAS DĖL REZOLIUCIJOS
pateiktas uždavus klausimus, į kuriuos atsakoma žodžiu B6‑0127/2007 ir B6‑0128/2007
pagal Darbo tvarkos taisyklių 108 straipsnio 5 dalį pateikė
– Michael Cashman, Joan Calabuig Rull ir Carlos Carnero GonzálezPSE frakcijos vardu – Luciana Sbarbati, ALDE frakcijos vardu – David Hammerstein Verts/ALE frakcijos vardu – Willy Meyer Pleite GUE/NGL frakcijos vardu
dėl faktų nustatymo misijų, kurias Peticijų komitetas siuntė į Andalūzijos, Valensijos ir Madrido regionus, rezultatų
Europos Parlamento rezoliucija dėl faktų nustatymo misijų, kurias Peticijų komitetas siuntė į Andalūzijos, Valensijos ir Madrido regionus, rezultatų
Europos Parlamentas ,
–
atsižvelgdamas į ES sutarties 194 straipsnį, pagal kurį visiems ES piliečiams ir gyventojams suteikiama teisė pateikti peticiją,
–
atsižvelgdamas į ES sutarties 6 straipsnį, kuriame skelbiama, kad Sąjunga gerbia pagrindines teises, kurias užtikrina 1950 m. lapkričio 4 d. Romoje pasirašyta Europos žmogaus teisių ir pagrindinių laisvių apsaugos konvencija ir kad Sąjunga pati pasirūpina savo tikslams pasiekti ir savo politikai įgyvendinti reikalingais ištekliais,
–
atsižvelgdamas į Darbo tvarkos taisyklių 108 straipsnio 5 dalį,
A.
atsižvelgdamas į trečiosios faktų nustatymo misijos, vykusios į Ispaniją, ataskaitą (PE 386.549v02-00), kurią 2007 m. balandžio 11 d. patvirtino Peticijų komitetas, tyręs kaltinimus, pareikštus daugybėje peticijų dėl įstatymais pagrįstų Europos piliečių teisių į savo nuosavybę ir detaliai aprašytų rūpesčių dėl darnaus vystymosi, aplinkos apsaugos, vandens tiekimo ir kokybės, viešųjų pirkimų, kurie iš esmės susiję su vietos ir regiono valdžios institucijų atliekamos miestų plėtros procedūrų kontrolės trūkumais,
B.
atsižvelgdamas į savo 2005 m. gruodžio mėn. priimtą rezoliuciją ( A6-0382/2005 ) dėl įtariamo piktnaudžiavimo Valencijos žemės įstatymu arba Ley reguladora de la actividad urbanística (LRAU - urbanistinės veiklos įstatymas) ir to poveikio Europos piliečiams,
C.
kadangi užregistruota su masinės miestų plėtros projektais susijusių korupcijos atvejų, dėl kurių buvo suimta ir nuteista vietos valdžios pareigūnų ir išrinktų politikų,
D.
kadangi Ispanijoje neseniai priimtas naujas nacionalinis žemės įstatymas, kuris įsigalios liepos 1 d.,
E.
kadangi Europos Komisija prieš Ispaniją pradėjo pažeidimo procedūrą dėl ES direktyvų dėl viešųjų pirkimų netaikymo įgyvendinant miestų plėtros programas Valensijoje,
1.
mano, kad įpareigojimas perleisti teisėtai įsigytą privačią nuosavybę be tinkamo teismo proceso ir tinkamos kompensacijos, kuris susijęs su prievole mokėti primestines išlaidas už neprašytą ir dažnai nereikalingą infrastruktūros plėtotę yra pagrindinių asmens teisių, užtikrinamų pagal Europos žmogaus teisių konvenciją ir žmogaus teisių jurisprudenciją (žr., pvz. Aka prieš Turkiją) ir kaip nurodoma ES sutartyje, pažeidimas;
2.
labai apgailestauja, kad tokia praktika yra labai paplitusi įvairiuose autonominiuose Ispanijos regionuose, ypač Valensijos regione ir kitose Viduržemio jūros pakrantės zonose bei, pavyzdžiui, Madrido regione;
3.
labai smerkia masinės miestų plėtros projektus ir priešinasi šių projektų, kuriuos įgyvendinti skatina statybos bendrovės ir nekilnojamojo turto plėtotojai ir kurie visiškai nesusiję su tikraisiais atitinkamų miestų ir kaimų poreikiais, yra netvarūs aplinkos prasme ir katastrofiškai veikia istorinę bei kultūrinę susijusių vietovių tapatybę, įgyvendinimui;
4.
smerkia tai, kad kai kurių miestų savivaldybės duoda numanomą sutikimą statyti pastatus, kurie vėliau paskelbiami neteisėtais, ir todėl griaunamas turtas, kurį teisėtų prekybos agentų pagalba sąžiningai įsigijo Europos piliečiai arba kyla grėsmė, kad tas turtas bus nugriautas;
5.
pripažįsta Komisijos pastangas užtikrinti, kad Ispanija laikytųsi viešųjų pirkimų direktyvų, tačiau mano, kad Komisija ypatingą dėmesį turėtų skirti dokumentais pagrįstiems direktyvų dėl aplinkos, vandens ir vartotojų politikos pažeidimų atvejams;
6.
paveda Komisijai ir Tarybai bei susijusioms valstybėms narėms užtikrinti, kad būtų teisingai taikoma Bendrijos teisė ir užtikrinamos visų ES piliečių ir gyventojų pagrindinės teisės;
7.
ragina Ispanijos valdžios institucijas ir regionų vyriausybes, ypač Valensijos vyriausybę, kurios privalo laikytis ES sutarties nuostatų ir ES teisės aktų bei juos taikyti ir gerbti, pripažinti įstatymais pagrįstą asmens teisę į savo teisėtai įsigytą turtą ir įstatymais nustatyti geriau apibrėžtus Ispanijos konstitucijos 33 straipsnio dėl viešojo intereso taikymo kriterijus siekiant užkirsti kelią vietos ir regionų valdžios institucijų daromiems asmens teisės į turtą pažeidimams ir juos uždrausti;
8.
kelia klausimą dėl kai kurių vietos valdžios institucijų taikomų urbanistikos pareigūnų ir turto plėtotojų skyrimo metodų ir dažnai pastariesiems suteikiamų pernelyg didelių įgaliojimų, nes dažnai dėl to nukenčia vietos bendruomenės ir piliečiai, kurių namai ir teisėtai įgytas turtas yra tose vietovėse;
9.
ragina vietos valdžios institucijas konsultuotis su savo piliečiais ir įtraukti juos į miestų plėtros projektus siekiant skatinti priimtiną ir darnią miestų plėtrą, kai tai būtina, siekiant užtikrinti vietos bendruomenių, o ne tik turto plėtotojų, nekilnojamojo turto agentų ir kitų stambių įmonininkų, interesus;
10.
labai smerkia kai kurių turto plėtotojų dangstomą gudravimo praktiką pažeisti teisėtą Europos piliečių nuosavybės teisę trukdant atlikti žemės registravimo procedūrą ir ragina vietos valdžios institucijas sukurti tinkamas teisinės apsaugos nuo tokios praktikos priemones;
11.
ragina regiono valdžios institucijas įsteigti specialiąsias administracines komisijas įtraukiant vietos ombudsmeną, kurioms turėtų atsiskaityti nepriklausomos tyrimų tarnybos, kurios turėtų arbitražo įgaliojimus ginčų dėl miestų plėtros projektų atvejais ir kurių paslaugos būtų nemokamos visiems asmenims, tiesiogiai susijusiems su miestų plėtros programomis, įskaitant nukentėjusiuosius nuo neteisėtų turto sandorių, susijusių su urbanizacija neturint leidimo;
12.
mano, kad tais atvejais, kai už turto netekimą turi būti mokama kompensacija, jos dydis turėtų būti deramas ir jis turėtų atitikti Europos Teisingumo Teismo ir Europos žmogaus teisių teismo jurisprudenciją;
13
ragina Komisiją pradėti informavimo kampaniją, skirtą Europos piliečiams, perkantiems nekilnojamąjį turtą kitoje valstybėje narėje;
14.
paveda Pirmininkui perduoti šią rezoliuciją Tarybai, Komisijai ir Ispanijos valdžios institucijoms bei regionų vyriausybėms.
