Vaikų priežiūra neturi tapti alternatyva moterų karjerai, mano EP
Moterų teisės/Lygios galimybės
2009-02-03 - 13:48
Antradienį Europos Parlamentas išreiškė nerimą dėl ES pirmininkaujančios Čekijos siūlymo prilyginti vaikų ir senelių priežiūrą profesinei karjerai. Pritarę alternatyviai rezoliucijai (358 už, 271 prieš, 28 susilaikė), europarlamentarai paragino iki kitų metų ES šalyse užtikrinti priežiūros paslaugas 90 proc. 3-6 metų amžiaus vaikų, priimti direktyvą dėl darbo ir šeimos gyvenimo derinimo, taip pat sustiprinti kartų solidarumą.
„Dėl pirmininkaujančios Čekijos pasiūlymo visiškai prilyginti vaiko priežiūrą profesinei karjerai dar labiau sustiprėtų tradicinis požiūris į vyrų ir moterų darbą, kitaip tariant, tradicinė koncepcija, kad darbininkai yra vyrai, galintys dirbti visą darbo dieną, kurių asmeniniais poreikiais pasirūpina „nematoma ranka“ (moteris), kuri tvarko namus ir rūpinasi šeima“, – sakoma EP patvirtintoje alternatyvioje rezoliucijoje.
Europarlamentarai ragina vaikais bei senoliais besirūpinantiems žmonėms „suteikti tinkamas teises, ypač susijusias su socialine apsauga ir pensija“. Be to, gebėjimus, įgautus rūpinantis vaikais ar kitais priklausomais asmenimis ir valdant namų ūkį, reikėtų „įvertinti taip, kad vėl integruojantis į darbo rinką būtų galima į juos atsižvelgti“. Tuo tarpu pirminiame ataskaitos projekte buvo raginama prilyginti vaikų ir senelių priežiūrą namie kitiems darbams teikiant socialines garantijas bei skaičiuojant šalių bendrąjį vidaus produktą. Su tokiu požiūriu nesutikus EP Socialistų, Liberalų ir demokratų aljanso, Žaliųjų ir Europos vieningųjų kairiųjų frakcijoms, rezoliucijoje šių nuostatų nebeliko.
„Neturi būti jokios tiesioginės ar netiesioginės diskriminacijos dėl lyties, ir jokiu būdu – dėl motinystės, turimų šeimyninių pareigų ar šeiminės padėties“, – teigiama Parlamento priimtoje rezoliucijoje. Europarlamentarai pažymi, kad ne tik moterys, bet ir vyrai kartais diskriminuojami: „Atliekant visus šios srities politinius veiksmus pagrindinis dėmesys skiriamas tik moterims, [nors] vyrų vaidmuo labai svarbus siekiant tikros lygybės“.
EP primena, jog išlaikomų vaikų turinčių moterų užimtumas ES siekia tik 62,4 proc., o vyrų – 91,4 proc. Be to, 76,5 proc. ne visą darbo dieną dirbančių asmenų yra moterys. „Netinkamos paslaugos, mažas darbo užmokestis, vėlyvas įsitraukimas į darbo rinką, užsitęsusi terminuotų darbo sutarčių tvarka ir nepakankamai paskatų jaunoms poroms – tai vienos iš priežasčių, kodėl jaunimas pasirenka kurti šeimą ir turėti vaikų vėliau“, – pažymi EP nariai. Jų nuomone, motinystės bei tėvystės atostogų sąnaudas turi apmokėti ne tik darbdavys, bet ir visuomenė.
Parlamentas siūlo priimti ES direktyvą dėl teisių ir garantijų, susijusių su darbo ir šeimos gyvenimo derinimu, kai šeimoje esama priklausomų asmenų (vaikų, vyresnio amžiaus žmonių ar neįgaliųjų). Taip pat siūloma įtraukti straipsnį dėl darbo ir asmeninio gyvenimo pusiausvyros į svarstomą darbo laiko direktyvą. Raginama suteikti daugiau galimybių tėvams dirbti laisvu grafiku, o vaikų priežiūros institucijoms – turėti lanksčias darbo valandas. Savo ruožtu siūloma labiau skatinti vyrus naudotis tėvystės atostogomis.
Valstybės kviečiamos skatinti kartų solidarumą, o žiniasklaida – „skirti nuolatinį teigiamą dėmesį kartų santykiams – aptariant kartų temas, rengiant įvairaus amžiaus grupių diskusijas ir apskritai pozityviai rodant vyresniųjų kartų dalyvavimą visuomenėje“. Pasak EP narių, „solidarumas su vyresniais asmenimis turi stiprėti, bet taip pat turi būti solidarizuojamasi su vaikais bei jaunuoliais, kadangi vyresnieji perduoda išmintį, žinias, patirtį, o jaunosios kartos suteikia energijos, dinamiškumo, gyvenimo džiaugsmo ir vilties“.
Anna ZÁBORSKÁ (PPE-DE, SK) A6-0492/2008 Dėl nediskriminavimo dėl lyties ir kartų solidarumo
Iniciatyvos procedūra.
Svarstymas: 2009-02-02.
Balsavimas: 2009-02-03 20090203IPR48120 Europos Komisija – apie priemones lyčių lygybei užtikrinti Lietuvoje vykdomas lyčių lygybės projektas
LT
1
LINK
http://ec.europa.eu/employment_social/gender_equality/index_en.html
LT
2
LINK
http://www.gender-equality.webinfo.lt/index.htm
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
