14.1.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Marie-Hélène Aubert, Margrete Auken ir Frithjof Schmidt
Verts/ALE frakcijos vardu
dėl Kenijos
Europos Parlamento rezoliucija dėl Kenijos
Europos Parlamentas ,
–
atsižvelgdamas į Tarptautinio rinkimų stebėjimo principų deklaraciją ir Tarptautinių stebėtojų elgesio kodeksą, patvirtintus 2005 m. spalio 27 d. Jungtinių Tautų,
–
atsižvelgdamas į Europos Sąjungos rinkimų stebėjimo misijos (angl. EUEOM) Kenijoje 2008 m. sausio 1 d. paskelbtą preliminarų pareiškimą,
–
atsižvelgdamas į Europos Sąjungai pirmininkaujančios šalies 2008 m. sausio 8 d. Europos Sąjungos vardu pateiktą pareiškimą dėl prezidento rinkimų Kenijoje,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi 2007 m. gruodžio 27 d. Kenijoje vyko prezidento ir įstatymų leidžiamosios valdžios rinkimai, į kuriuos devynios partijos iškėlė kandidatus į prezidentus, įskaitant Nacionalinės vienybės partijos (angl. PNU) iškeltą prezidentą M. Kibakį ir Oranžinio demokratijos judėjimo (angl. ODM) iškeltą Ralią Odingą,
B.
kadangi R. Odingos Oranžinis demokratijos judėjimas iš 210 vietų nacionaliniame parlamente gavo 99 vietas, o M. Kibakio Nacionalinės vienybės partija gavo 43 vietas,
C.
susirūpinęs dėl smurto ir žudynių protrūkio po to, kai Kenijos rinkimų komisija (angl. ECK) pranešė rezultatus ir paskelbė M. Kibakį prezidento rinkimų nugalėtoju,
D.
kadangi iš Europos Sąjungos rinkimų stebėjimo misijos pareiškimo matyti, kad rinkimai Kenijoje neatitiko pagrindinių tarptautinių ir regioninių standartų, galiojančių demokratiniams rinkimams, ir jiems pakenkė neskaidrus prezidento rinkimų rezultatų apdorojimas ir skaičiavimas,
E.
primindamas, kad 2002 m. rinkimų administravimas ir konkurencija jų metu buvo daug geresni ir tai sudarė sąlygas sklandžiai pereiti prie demokratizacijos proceso,
F.
kadangi dėl po rinkimų vykusių riaušių ir neramumų buvo prarasta žmonių gyvybių ir nuosavybės, daugiau kaip 100 000 asmenų buvo priversti palikti namus, ypač iš Eldoret, Kericho ir Kisumu miestų,
G.
kadangi esamos politinės krizės ištakos – ankstesnė Nacionalinė vaivorykštės koalicija (angl. NARC), laimėjusi 2000 m. rinkimus, kai M. Kibaki ir R. Odinga susitarė dalytis valdžią, tačiau susitarimo nebuvo laikomasi,
H.
kadangi dėl nepasitenkinimo ir nusivylimo, kuris kilo ankstesnėje Nacionalinėje vaivorykštės koalicijoje (angl. NARC), tarp M. Kibakio ir R. Odingos politinių partijų atsirado nesutarimų,
I.
pažymėdamas, kad 2007 m. rinkimų kampanijos atmosfera pasižymėjo aiškiu M. Kibakio ir R. Odingos šalininkų pasidalinimu į priešingas etnines ir politines stovyklas ir dėl to atsirado įtampa tarp atitinkamų etninių bendruomenių,
J.
susirūpinęs dėl labai paplitusio kandidatų įpročio dalyti pinigus ir dovanas, apie kurį pranešė Kenijos nacionalinė žmogaus teisių komisija (angl. KNHCR) ir kurį pastebėjo ES misija,
K.
kadangi Kenija yra 10-oji iš pasaulio šalių, kuriose didžiausia turtinė nelygybė, ir dauguma jos gyventojų gyvena skurde,
1.
smerkia tragišką gyvybių ir nuosavybės netektį ir ragina abu pretendentus dėti visas pastangas siekiant sukurti taiką savo šalyje ir užtikrinti, kad būtų gerbiamos žmogaus teisės ir įsigalėtų teisinė valstybė;
2.
ragina visų politinių partijų vadovus prisiimti atsakomybę siekiant užkirsti kelią tolesniam smurtui šalyje ir parodyti pasiryžimą taikiai išspręsti po rinkimų kilusį konfliktą;
3.
pritaria EUEOM preliminariame pareiškime pateiktoms išvadoms;
4.
apgailestauja, kad nepaisant labai sėkmingų parlamento rinkimų, dėl daugelio pranešimų apie rinkimų pažeidimus prezidento rinkimų rezultatai negali būti laikomi patikimais;
5.
ragina abu vadovus užmegzti dialogą siekiant taikaus ir demokratinio esamos politinės krizės sprendimo, remiantis teisinės valstybės principais ir konstitucija;
6.
ragina, prižiūrint nepriklausomai organizacijai, kurioje dalyvautų ir tarptautinės bendruomenės atstovai, perskaičiuoti balsus ir, prireikus, surengti pakartotinius rinkimus;
7.
apgailestauja, kad 2007 m. visuotinių rinkimų metu nebuvo išnaudota galimybė sustiprinti 2002 m. demokratinio proceso pasiekimų, toliau plėtoti šį procesą ir naudotis įgytu patyrimu;
8.
ragina politinius vadovus nutraukti labai paplitusį kandidatų įprotį dalyti pinigus ir dovanas, kuris nesuderinamas su demokratinių rinkimų kampanijų tarptautiniais standartais; taigi ragina ištirti kokiais būdais ir priemonėmis būtų galima sukurti skaidrią ir demokratinę politinių partijų ir rinkimų kampanijų finansavimo sistemą;
9.
apgailestauja dėl to, kad M. Kibakio vyriausybei netrukus po rinkimų buvo skirtos EPF biudžetinės paramos išmokos, nes tai gali būti klaidingai suprasta kaip politinis šališkumas, ir prašo įšaldyti visas tolesnes išmokas Kenijos vyriausybei iki to laiko, kol nebus rastas esamos krizės politinis sprendimas;
10.
ragina Komisiją ir ES valstybes nares greitai ir vengiant biurokratinių kliūčių skirti humanitarinę pagalbą šalies viduje perkeltiems asmenims ir kitoms neramumų aukoms;
11.
ragina Kenijos valdžios institucijas spręsti ekonominės nelygybės tarp turtingai ir skurdžiai gyvenančių problemą siekiant parengti dirvą subalansuotam turtų paskirstymui šalyje; taip pat ragina iš esmės spręsti korupcijos problemą, dėl kurios didelėje šalies dalyje, ypač valstybės ir vietos lygmeniu, atsirado valdymo sunkumų;
12.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms, Kenijos vyriausybei, AKR ir ES jungtinės parlamentinės asamblėjos pirmininkams ir Afrikos Sąjungos komisijos pirmininkui ir vykdomajai tarybai.
