Europarlamentarai ragina sustiprinti ES Artimųjų Rytų politiką
Užsienio ryšiai
Plenarinė sesija
2010-06-17 - 13:12
Pasmerkęs Izraelio ataką prieš flotilę tarptautiniuose vandenyse, ketvirtadienį Europos Parlamentas paragino sustiprinti ES politinį vaidmenį Artimuosiuose Rytuose, siekiant užbaigti Izraelio ir Palestinos konfliktą bei sustiprinti taiką regione. Rezoliucijai pritarė 470 europarlamentarų, nepritarė ir susilaikė po 56.
Parlamentas „griežtai smerkia Izraelio ataką prieš flotilę tarptautiniuose vandenyse, nes tai yra tarptautinės teisės pažeidimas“. Europarlamentarai reiškia užuojautą aukų artimiesiems bei „ragina kuo skubiau atlikti tarptautinį ir nešališką šios atakos tyrimą“.
EP „ragina Izraelį nedelsiant nutraukti Gazos blokadą, dėl kurios kilo humanitarinė katastrofa ir auga radikalizmas, kuris yra Izraelio ir viso regiono nesaugumo priežastis“. Savo ruožtu europarlamentarai „reikalauja nedelsiant nutraukti visus išpuolius prieš Izraelį ir įspėja, kad tie, kas vykdo šiuos išpuolius, turi už tai atsakyti“.
Europarlamentarai reiškia paramą netiesioginėms Izraelio ir Palestinos savivaldos deryboms ir ragina atnaujinti tiesiogines derybas.
Parlamentas ragina atidaryti Gazos ruožo sienos perėjimo punktus, užtikrinant tarptautinę jų stebėseną, kad būtų nekliudoma humanitarinės pagalbos ir prekių, pinigų bei asmenų judėjimui. Parlamentas ragina ES vyriausiąją įgaliotinę Catherine Ashton nedelsiant pateikti Ketvertui ES planą šioje srityje, taip pat persvarstyti ES pasienio pagalbos misijos įgaliojimus ir „dislokuoti tarptautines karines jūrų pajėgas Gazos pakrantei stebėti“.
EP „primygtinai ragina, kad ES imtųsi tokio politinio vaidmens, kuris padėtų pasiekti apčiuopiamų, didelę ES finansinę pagalbą ir ekonominę įtaką regione atitinkančių rezultatų kuriant perspektyvią Palestinos valstybę“. Siekdamas taikos ir saugumo šiame "itin strategiškai svarbiame ES kaimyniniame regione", Parlamentas siūlo nedelsiant „visapusiškai reformuoti ES Artimųjų Rytų politiką, kad būtų galima ryžtingai ir nuosekliai imtis politinio vaidmens, kurį papildytų veiksmingos diplomatinės priemonės“.
Svarstymas: 2010-06-16. Balsavimas: 2010-06-17 20100616IPR76205
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
