28.5.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Jan Marinus Wiersma, Hannes Swoboda ir Adrian Severin
PSE frakcijos vardu
dėl padėties Gruzijoje
Europos Parlamento rezoliucija dėl padėties Gruzijoje
Europos Parlamentas ,
–
atsižvelgdamas į savo ankstesnes 2006 m. spalio mėn. ir 2007 m. lapkričio mėn. rezoliucijas dėl Gruzijos bei 2007 m. lapkričio 15 d. rezoliuciją dėl Europos kaimynystės politikos,
–
atsižvelgdamas į Europos Bendrijų bei jų valstybių narių iš vienos pusės ir Gruzijos iš kitos pusės partnerystės ir bendradarbiavimo susitarimą, kuris įsigaliojo 1999 m. liepos 1 d.,
–
atsižvelgdamas į Europos kaimynystės politikos (EKP) veiksmų planą, kuriam 2006 m. lapkričio 14 d. pritarė ES ir Gruzijos bendradarbiavimo taryba,
-
atsižvelgdamas į 2008 m. vasario 18 d. Tarybos posėdžio išvadas dėl Europos
kaimynystės politikos,
-
atsižvelgdamas į balandžio 15 d. JT Saugumo tarybos rezoliuciją, kuria remiamas Gruzijos teritorijos vientisumas ir iki 2008 m. spalio 15 d. praplečiami JT stebėjimo misijos Gruzijoje įgaliojimai,
-
atsižvelgdamas į rekomendacijas, kurias ES ir Gruzijos parlamentinio bendradarbiavimo komitetas patvirtino 2008 m. balandžio 29-30 d.,
-
atsižvelgdamas į 2008 m. gegužės 26–27 d. Išorės santykių tarybos posėdžio dėl įtampos tarp Gruzijos ir Rusijos išvadas,
-
atsižvelgdamas į 2008 m. gegužės 1 d. Tarptautinės rinkimų stebėjimo misijos Gruzijoje pareiškimą apie pirminius duomenis ir išvadas,
-
atsižvelgdamas į Darbo tvarkos taisyklių 103 straipsnio 2 dalį,
A.
kadangi Europos Sąjunga ryžtingai įsipareigojusi ir toliau stiprinti santykius su Gruzija; kadangi dėl to Europos Sąjunga visiškai remia taikų ir patvarų Gruzijos kaip nepriklausomos valstybės vystymąsi, ekonominį, socialinį ir politinį Gruzijos vystymąsi, o taip pat tolesnį jos demokratinių institucijų vystymąsi, visišką demokratijos reikalavimų ir procedūrų laikymąsi bei visišką pagarbą teisinės valstybės principams šalyje;
B.
kadangi 2008 m. balandžio 16 d. Rusijos užsienio reikalų ministerija patvirtino, kad Rusijos Federacija be Gruzijos vyriausybės pritarimo nusprendė sustiprinti ekonominį ir humanitarinį bendradarbiavimą su Abchazijos ir Pietų Osetijos valdžios institucijomis, sukuriant glaudesnius teisinius ryšius ir panaikinant prekybines sankcijas;
C.
kadangi balandžio 20 d. virš Abchazijos teritorijos buvo numuštas Gruzijos žvalgybinis radijo bangomis valdomas lėktuvas, o nuo šio incidento Abchazija pareiškė numušusi dar du tokius lėktuvus; kadangi naujausiame JT stebėjimo misijos Gruzijoje pranešime nurodoma, kad žvalgybinis radijo bangomis valdomas lėktuvas buvo nušautas Rusijos karinių pajėgų lėktuvo; kadangi pranešime taip pat patvirtinama, kad Gruzija turėtų nustoti siuntusi tokius žvalgybinius lėktuvus virš Abchazijos teritorijos;
D.
kadangi gegužės mėnesį Rusija Abchazijoje dislokavo daugiau karinių pajėgų ir sunkiosios artilerijos remiantis NVS sankcionuota taikos palaikymo misija ir paskelbė apie savo ketinimus įsteigti 15 papildomų kontrolės punktų prie administracinės sienos ribos;
E.
kadangi Abchazijos valstybinės institucijos nepritarė prezidento M. Sakašvilio pasiūlytai taikos iniciatyvai, kuria buvo siekiama išspręsti šį konfliktą; kadangi pagal šią iniciatyvą Abchazijai buvo pasiūlyta plati autonomija mainais už Tbilisio valdžios pripažinimą, o naujai sukurtas Gruzijos pirmininko pavaduotojo postas būtų atiduotas Abchazijos pareigūnui, kuris turėtų veto teisę regionui poveikį turinčių įstatymų atveju;
F.
kadangi gegužės 15 d. JT generalinė asamblėja patvirtino rezoliuciją, kuria palaikomos šimtų ir tūkstančių Gruzijos pabėgėlių ir šalies viduje perkeltų asmenų, kurie karo buvo atplėšti nuo gimtinės, teisė grįžti į Abchaziją;
G.
kadangi Rusijos pilietybės suteikimas Abchazijos ir Pietų Osetijos gyventojams, kas leidžia jiems pasinaudoti ES ir Rusijos susitarimu dėl vizų išdavimo tvarkos supaprastinimo, o tai vis labiau stiprina Gruzijos nusivylimą, nes panašaus Gruzijos susitarimo su ES dar neegzistuoja;
H.
kadangi Gruzija pagrasino blokuoti Rusijos įstojimą į PPO, protestuodama prieš Rusijos sprendimą paspartinti bendradarbiavimą su separatistiniais regionais, egzistuojant įtampai dėl neigiamo poveikio ekonomikai, kuris kilo dėl vis dar galiojančio draudimo įvežti į Rusiją Gruzijos vynus ir kitus žemės ūkio gaminius;
I.
kadangi, nepaisant konkrečios ir žymios pažangos, kurios buvo pasiekta tobulinant Gruzijos rinkimų sistemą bei tvirtinant ir taikant procedūras pagal tarptautinius standartus, 2008 m. gegužės 21 d. vykusių rinkimų į parlamentą stebėjimas parodė, kad Gruzijos demokratijos kūrimo procese vis dar egzistuoja tam tikrų problemų;
J.
kadangi vyko viešos demonstracijos, kurias surengė opozicija prieštaraudama rinkimų į parlamentą eigai, o dvi opozicinės partijos protestuodamos paskelbė neužimsiančios savo postų naujai išrinktame parlamente;
K.
kadangi Europos Sąjunga ir toliau yra įsipareigojusi plėtoti ir stiprinti savo santykius su Gruzija ir remti šalyje įgyvendinamas būtinas politines ir ekonomines reformas, priemones, pagal kurias kuriamos tvirtos ir veiksmingos demokratinės institucijos, taip pat pastangas kovoti su korupcija, taigi kurti taikią ir klestinčią Gruziją, kuri gali padėti siekti regiono ir likusios Europos dalies stabilumo;
1.
išreiškia gilų susirūpinimą dėl nesenų įvykių, kuriais buvo sukurta didelė įtampa santykiuose tarp Rusijos ir Gruzijos; ragina visas šalis susivaldyti, sušvelninti pareiškimų toną ir vykdyti konstruktyvų dialogą siekiant sušvelninti įtampą ir surasti sprendimą dabartinei nepastoviai situacijai;
2.
didžiai apgailestauja dėl Rusijos sprendimo sukurti teisinius ryšius su Abchazijos valdžios institucijomis, nes tokį sprendimą galima laikyti tarptautiniu šio regiono apsisprendimo pripažinimu, o tai neprisideda prie taikaus konflikto Abchazijoje sprendimo ieškojimo;
3
mano, kad vienašališkas sprendimas padidinti Rusijos taikos palaikymo pajėgų Abchazijoje skaičių, net jeigu tai atliekama tarptautinio susitarimo ribose, esamoje situacijoje buvo nereikalingas ir sukūrė įtampos tarp Gruzijos ir Rusijos, tarp šių dviejų valstybių sustiprindamas nepasitikėjimą ir nesantaiką kurstančią retoriką;
4.
mano, kad pažanga Gruzijoje siekiant demokratijos ir nuomonių įvairovės bei demokratijos trūkumo panaikinimo prisidėtų prie šio regiono įsisenėjusių konfliktų sprendimo;
5.
ragina Gruziją vykdyti užsienio politiką, kurioje būtų taikoma aiški produktyvių kaimynystės santykių vizija;
6.
remia pastangas, kurių buvo imtasi siekiant sušvelninti situaciją vykdant diskusijas tarp Vyriausiojo BUSP įgaliotinio, prezidento M. Sakašvilio ir Rusijos užsienio reikalų ministro S. Lavrovo; primygtinai ragina specialųjį pasiuntinį Pietų Kaukazo regionui rasti būdų dialogui tarp visų dalyvaujančių šalių palengvinti ir pabandyti atstatyti abipusį pasitikėjimą;
7.
ragina Tarybą iškelti šį klausimą ES ir Rusijos viršūnių susitikimo metu, kuris vyks birželio mėnesį;
8.
remia Gruzijos troškimus paspartinti integracijos į Europos Sąjungą procesą;
9.
pastebi iš esmės teigiamą gegužės 21 d. vykusių rinkimų į parlamentą vertinimą bei rinkimų stebėjimo misijos išvadas, kuri nustatė, kad keletoje sričių buvo pastebėta netolygumų bei trūkumų; primygtinai ragina vyriausybę toliau dėti pastangas siekiant išspręsti visas dar neišspręstas problemas;
10
primygtinai ragina Gruzijos vyriausybę ir opozicines jėgas dirbti kartu siekiant pagerinti į priešingas stovyklas suskaldytą politinį klimatą ir sukurti iš tiesų demokratinę politinę kultūrą bei sustiprinti visuomenės pasitikėjimą;
11.
ragina Tarybą ir Komisiją paspartinti derybų dėl ES ir Gruzijos dėl vizų režimo pradžią siekiant artimiausioje ateityje priimti vizų išdavimo tvarkos supaprastinimo ir readmisijos susitarimus su Gruzija;
12.
dar kartą pakartoja savo įsipareigojimą išsaugoti teritorinį Gruzijos vientisumą ir ragina Tarybą bei Komisiją toliau dėti pastangas ir remti siekį toliau ieškoti taikių Pietų Osetijos ir Abchazijos konfliktų sprendimo būdų, dėl kurių būtų susitarta derybų metu;
13.
paveda Pirmininkui perduoti šią rezoliuciją Tarybai, Komisijai ir valstybėms narėms, Gruzijos prezidentui ir parlamentui, ESBO, Europos Tarybai, Rusijos Federacijos prezidentui ir parlamentui.
