Europos Parlamentas ragina mažinti profesinių ligų riziką
Užimtumo politika
2008-01-15 - 14:05
ES darbuotojai turėtų būti geriau apsaugoti nuo profesinių ligų rizikos, teigiama antradienį Europos Parlamento patvirtintoje ataskaitoje (598 balsai už, 20 prieš, 23 susilaikė). Europarlamentarai siūlo nustatyti konkrečius profesinių ligų mažinimo įsipareigojimus bei įvertinti naujus pavojus.
Tarptautinės darbo organizacijos duomenimis, dėl su darbu susijusių nelaimingų atsitikimų ar ligų 2006 m. ES mirė apie 167 tūkst. žmonių. Dar 300 tūkst. ES šalių darbuotojų kasmet tampa neįgalūs dėl savo darbo, teigia Europos Komisija. Europos Komisija nustatė tikslą ketvirtadaliu sumažinti nelaimingų atsitikimų darbe skaičių. Tačiau, europarlamentarų nuomone, svarbu numatyti ir profesinių ligų mažinimo tikslus. Todėl deputatai siūlo pakeisti ES rekomendaciją dėl profesinių ligų į direktyvą, taip pat pasiūlyti direktyvą dėl stuburo ligų rizikos, susijusios su darbu. EP nariai kritikuoja Europos Komisiją, kad ji iki šiol nepasiūlė pataisyti direktyvos dėl apsaugos nuo kenksmingų biologinių medžiagų. Savo ruožtu jie ragina persvarstyti privalomas kancerogenų profesinio poveikio ribines vertes, taip pat nustatyti kai kurių mutagenų ir reprotoksinų ribines vertes. Deputatai taip pat siūlo geriau apsaugoti sveikatos apsaugos darbuotojus nuo kraujo ligų, sukeliamų adatų įdūrimų. EP tikisi, kad „tinkamos direktyvos pataisos bus priimtos iki šios kadencijos pabaigos 2009 m. viduryje“. ES šalys raginamos sukurti veiksmų planus dėl asbesto pašalinimo. Europarlamentarai taip pat pažymi būtinybę „nustatyti ir stebėti naujus ir kylančius pavojus, pavyzdžiui, psichosocialinius“. Savo ruožtu šalių vyriausybės raginamos užtikrinti, kad nuo darbo sukeltų fizinių ar psichinių ligų nukentėję žmonės išsaugotų darbo vietas.
Glenis WILLMOTT (PSE, UK) A6-0518/2007
Dėl 2007-2012 m. Bendrijos darbuotojų sveikatos ir saugos strategijos
Iniciatyvos procedūra.
Svarstymas ir balsavimas: 2008-01-15
20080111IPR18262
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
