4.2.2010 B7-0091/2010/rev. PASIŪLYMAS DĖL REZOLIUCIJOS pagal Darbo tvarkos taisyklių 106 straipsnio 4 dalį
dėl ateinančią kadenciją galiosiančio pataisyto Parlamento ir Komisijos pagrindų susitarimo
Pirmininkų sueiga
PE432.945/rev.v01-00 B7‑0091/2010 Europos Parlamento rezoliucija dėl ateinančią Parlamento kadenciją galiosiančio pataisyto Parlamento ir Komisijos pagrindų susitarimo
Europos Parlamentas ,
– atsižvelgdamas į 2009 m. 16 d. balsavimą, per kurį Komisijos pirmininku išrinktas J. M. Barroso,
– atsižvelgdamas į išrinktojo Komisijos pirmininko 2009 m. rugsėjo 3 d. pristatytas „Politikos gaires kitos kadencijos Komisijai“,
– atsižvelgdamas į išrinktojo Komisijos pirmininko 2009 m. rugsėjo 15 d. pareiškimą Parlamentui ir į 2009 m. lapkričio 19 d. pareiškimą Pirmininkų sueigai,
– atsižvelgdamas į esamą 2005 m. gegužės 26 d. pamatinį susitarimą dėl Europos Parlamento ir Komisijos santykių OL C 117 E, 2006 5 18, p. 123.
,
– atsižvelgdamas į esamą Komisijos ir Parlamento atliekamą Tarpinstitucinio susitarimo dėl geresnės teisėkūros įgyvendinimo OL C 321, 2003 12 31, p. 1.
praktiką,
– atsižvelgdamas į patirtį, įgytą per praėjusią Parlamento kadenciją, į 2009 m. gruodžio 1 d. įsigaliojusios Lisabonos sutarties, pagal kurią sukuriama nauja institucijų pusiausvyra, naujas nuostatas ir į Parlamento darbo grupės pagrindų susitarimo klausimais ir išrinktojo Europos Komisijos pirmininko bendrą susitarimą, pasiektą 2010 m. sausio 27 d.,
– atsižvelgdamas į Europos Sąjungos sutarties 17 straipsnį ir į Sutarties dėl Europos Sąjungos veikimo 244–248 straipsnius,
– atsižvelgdamas į Darbo tvarkos taisyklių 106 ir 107 straipsnius,
A. kadangi Europos Parlamentas ir Komisija turi artimai bendradarbiauti siekdami sėkmingai ir veiksmingai naudoti vadinamąjį Bendrijos metodą ir kadangi jiems tenka ypatinga atsakomybė užtikrinti, kad Sąjunga yra daugiau negu jos dalių visuma,
1. pritaria naujam išrinktojo Komisijos pirmininko pasiūlymui sukurti ypatingą Europos Parlamento ir Komisijos partnerystę, kaip siūloma jo „Politikos gairėse kitos kadencijos Komisijai“, siekiant nustatyti aiškų Europos interesą ir jo siekti bei pradėti kurti įsigaliojus Lisabonos sutarčiai atnaujintos Europos Sąjungos pagrindus;
2. ragina kuo anksčiau pataisyti Europos Parlamento ir Komisijos pagrindų susitarimą, pagal kurį palaikomi šių dviejų institucijų dvišaliai santykiai, pradžios tašku laikant išrinktojo Komisijos pirmininko J. M. Barroso prisiimtus įsipareigojimus;
3. atsižvelgdamas į šiuos įsipareigojimus itin ragina į pataisytą pagrindų susitarimą įtraukti šiuos punktus:
a) užtikrinama, kad Komisija taikys esminį Parlamento ir Tarybos vienodo traktavimo principą, ypač galimybės patekti į posėdžius ir dokumentų bei kitos informacijos perdavimo požiūriu, ypač teisėkūros ir biudžeto srityse;
b) ypatinga Parlamento ir Komisijos partnerystė įgyvendinama remiantis šiais susitarimais:
• Komisijos pirmininkas reguliariai bendraus su Europos Parlamento pirmininku pagrindiniais horizontaliaisiais klausimais ir pagrindinių teisėkūros pasiūlymų klausimais. Šis dialogas taip pat turėtų apimti kvietimus Parlamento pirmininkui dalyvauti Komisijos narių kolegijos posėdžiuose;
• Komisijos pirmininkas ar jo pavaduotojas turi būti kviečiami dalyvauti Pirmininkų sueigos ir Komitetų pirmininkų sueigos posėdžiuose, kai aptariami su plenarinio posėdžio darbotvarkės nustatymu ar su biudžetu susiję klausimai;
• kasmet vyksta Pirmininkų sueigos ir Komitetų pirmininkų sueigos bei Komisijos narių kolegijos susitikimai, kuriuose siekiama aptarti susijusius klausimus, įskaitant Metinės darbo programos rengimą ir įgyvendinimą;
• rengdama ir įgyvendindama ES teisės aktus, įskaitant privalomos teisinės galios neturinčius teisės aktus, Komisija suteiks visą informaciją ir dokumentaciją apie savo susitikimus su nacionaliniais ekspertais; ji taip pat gali kviestis Parlamento ekspertus dalyvauti tuose susitikimuose;
c) Komisija įsipareigoja per tris mėnesius nuo teisėkūros iniciatyvos pranešimo priėmimo pagal Sutarties dėl Europos Sąjungos veikimo 225 straipsnį atsiskaityti už konkrečius veiksmus, atliekamus gavus prašymus imtis teisėkūros iniciatyvos; Komisija pateikia teisėkūros pasiūlymą vėliausiai po metų arba įtraukia pasiūlymą į kitų metų metinę teisėkūros ir darbo programą; jeigu Komisija pasiūlymo nepateikia, ji Europos Parlamentui išsamiai paaiškina priežastis;
d) prisiimamas įsipareigojimas, kad Parlamentas ir Komisija glaudžiai bendradarbiaus ankstyvoje pakopoje visais atvejais, kai piliečiams ėmusis iniciatyvos pateikiami teisėkūros iniciatyvos prašymai;
e) Parlamentas ir Komisija įsipareigoja susitarti dėl pagrindinių pokyčių rengiantis būsimoms deryboms su Taryba dėl susitarimo dėl geresnės teisėkūros pritaikymo prie naujų Lisabonos sutarties nuostatų ir, be kita ko, dėl esamo susitarimo įgyvendinimo praktikos keitimo, ypač šiais klausimais:
• už poveikio vertinimų atlikimą turi būti atsakinga Komisija, kuri naudoja skaidrią procedūrą, pagal kurią užtikrinamas nepriklausomas vertinimas; poveikio vertinimai skelbiami laiku, atsižvelgiant į įvairius scenarijus, įskaitant galimybę nesiimti jokių veiksmų, ir paprastai Lisabonos sutartyje numatytu konsultavimosi su nacionaliniais parlamentais laikotarpiu pateikiami atitinkamam parlamento komitetui;
• srityse, kuriose Parlamentas paprastai įtraukiamas į teisėkūros procesą, privalomos teisinės galios neturintys teisės aktai naudojami prireikus ir deramai pagrįstais atvejais bei pasikonsultavus su Parlamentu;
• kad būtų skatinamas Sąjungos teisės supaprastinamas, turi būti užtikrinama, kad išdėstymas nauja redakcija, kai įmanoma ir prireikus, turi būti standartinė procedūra arba vietoj jos turi būti taikomas teisės akto kodifikavimas per šešis mėnesius nuo jo galutinio priėmimo dienos;
• kad būtų užtikrinama geresnė Sąjungos teisės aktų perkėlimo ir taikymo stebėsena, Komisija ir Parlamentas stengiasi naudoti privalomas atitikmenų lenteles ir nustatyti saistančius perkėlimo terminus, kurie direktyvų atveju įprastai neturėtų būti ilgesni negu dveji metai;
• Komisija pateikia Parlamentui apibendrintą informaciją apie visas pažeidimo procedūras, grindžiamas oficialiais raštais, įskaitant, jei to paprašo Parlamentas, atskirai apie kiekvieną atvejį ir laikantis konfidencialumo reikalavimų, taip pat apie klausimus, susijusius su pažeidimo procedūra;
(f) sutikimą laikytis šių reikalavimų, kad gerėtų vykdomosios valdžios atskaitomybė:
• kiekvieną kartą, kai Komisija parengia persvarstytą ir pataisytą Komisijos narių elgesio kodeksą, ji prašo Parlamento pareikšti savo nuomonę;
• kiekvieną kartą, kai Parlamentas parengia persvarstytas ir pataisytas Darbo tvarkos taisykles, pagal kurias reglamentuojami santykiai su Komisija, jis prašo Komisijos pareikšti savo nuomonę;
• jei Parlamentas prašo Komisijos pirmininko pareikšti nepasitikėjimą atskiru Komisijos nariu, pirmininkas rimtai svarsto, ar nevertėtų reikalauti šio Komisijos nario atsistatydinti pagal ES sutarties 17 straipsnio 6 dalį; pirmininkas arba reikalauja šio Komisijos nario atsistatydinimo, arba per kitą Parlamento sesiją paaiškina, kodėl jis atsisakė reikalauti atsistatydinimo;
• jei Komisijos kadencijos laikotarpiu Komisijos pirmininkas ketina perskirstyti Komisijos narių pareigas pagal Sutarties dėl Europos Sąjungos veikimo 248 straipsnį, jis tinkamu laiku, kad būtų galima pradėti atitinkamų Parlamento konsultacijų šių pasikeitimų klausimu procedūrą, praneša apie tai Parlamentui; pirmininko sprendimas perskirstyti pareigas gali įsigalioti nedelsiant;
• jei keičiamas Komisijos narys, Komisijos pirmininkas, prieš pritardamas Tarybos sprendimui pagal Sutarties dėl Europos Sąjungos veikimo 246 straipsnį, rimtai svarsto konsultacijų su Parlamentu rezultatus;
• Komisija remia Parlamentą būsimosiose derybose dėl Europos išorės veiksmų tarnybos (EIVT), kad būtų užtikrinama visapusiška šios tarnybos atskaitomybė, įskaitant specialiųjų atstovų ir ambasadorių skyrimo procedūros skaidrumą;
• Komisija remia Parlamentą būsimosiose derybose dėl Europos išorės veiksmų tarnybos (EIVT), kad įgyvendinant vystymosi politiką, įskaitant pagalbos vystymuisi priemonių programavimą (visų pirma, Europos plėtros fondo, kuris turėtų likti Komisijos, kuri savo ruožtu šiuo klausimu turėtų būti visiškai atskaitinga Parlamentui, kompetencijoje, atveju), ir toliau būtų taikomas sustiprintas „Bendrijos metodas“;
• siekiant pertvarkyti esamą klausimų valandą ir vadovaujantis dabartiniu klausimų valandos, kurioje dalyvauja Komisijos pirmininkas modeliu, pradėti rengti klausimų valandą, kurioje dalyvautų Komisijos nariai, įskaitant Komisijos pirmininko pavaduotoją, atsakingą už išorės santykius, ir (arba) Sąjungos vyriausiąjį įgaliotinį užsienio reikalams ir saugumo politikai;
(g) iškelti kandidatai į reguliavimo agentūrų vykdomuosius direktorius turi atvykti į Parlamento komitetų klausymus;
(h) Komisijos įsipareigojimą siekti glaudesnio bendravimo su Parlamentu, t. y. nedelsiant teikti Parlamentui visą informaciją kiekvienu derybų dėl tarptautinių susitarimų, visų pirma, prekybos klausimais, ir kitų derybų, kurioms taikoma pritarimo procedūra, etapu (įskaitant derybų nurodymų rengimą), tokiu būdu, kad būtų visapusiškai įgyvendinamos Sutarties dėl Europos Sąjungos veikimo 218 straipsnio nuostatos, tačiau išsaugant kiekvienos institucijos vaidmenį ir visapusiškai laikantis naujos būtino konfidencialumo užtikrinimo tvarkos ir taisyklių;
(i) tarptautinėse konferencijose Komisija, atsižvelgdama į pagal Lisabonos sutartį Parlamentui suteiktus didesnius įgaliojimus ir siekdama užtikrinti veiksmingą keitimąsi informaciją, Parlamento prašymu padeda Parlamento delegacijos pirmininkui gauti atitinkamų susitikimų stebėtojo statusą, taip pat Komisija, siekdama šio tikslo, užtikrina Parlamento delegacijos prieigą prie ES infrastruktūros;
(j) įsipareigojimą tobulinti galiojančią su programavimu susijusią tvarką taikant daugelį priemonių, įskaitant:
• tai, kad iš esmės Komisija atrinktas pagrindines iniciatyvas pirmiausia pristatytų pleneriniame posėdyje ir tik po to pateiktų jas visuomenei;
• Komisijos įsipareigojimą greitai inicijuoti, vadovaujantis ES sutarties 17 straipsniu, „Sąjungos metinių ir daugiamečių programų sudarymą, kad būtų pasiekti susitarimai tarp institucijų“;
• tai, kad metiniai Komisijos narių kolegijos ir Pirmininkų sueigos ir Komitetų pirmininkų sueigos susirinkimai būtų rengiami prieš tvirtinant metų darbo programą, įskaitant būsimus pasiūlymus dėl supaprastinimo, svarbias privalomos teisinės galios neturinčių teisės aktų iniciatyvas ir jų panaikinimus, kad būtų pasirengiama diskusijoms ir siekiant bendro Komisijos ir Parlamento sutarimo;
• principą, pagal kurį Komisija, kai ji negali parengti atskirų metinėje programoje numatytų pasiūlymų arba kai ji nukrypsta nuo šios programos, turėtų pateikti paaiškinimų;
4. ragina Parlamentą ir Komisiją iki 2011 m. pabaigos atlikti būsimo pagrindų susitarimo veikimo peržiūrą;
5. paveda Pirmininkui perduoti šią rezoliuciją naujajai Komisijai.
