19.9.2007
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Janelly Fourtou, Toine Manders, Karin Riis-Jørgensen, Frédérique Ries, Gianluca Susta ir Danutė Budreikaitė
ALDE frakcijos vardu
dėl gaminių, ypač žaislų, saugos
Europos Parlamento rezoliucija dėl gaminių, ypač žaislų, saugos
Europos Parlamentas ,
–
atsižvelgdamas į direktyvą 88/378/EEB dėl žaislų saugos,
–
atsižvelgdamas į direktyvą 2001/95/EB dėl bendros gaminių saugos,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi per pastaruosius keletą mėnesių ES buvo paskelbta daug plataus masto savanoriško milijonų nesaugių žaislų, kurie kelia grėsmę vaikų sveikatai, atšaukimo iš rinkos kampanijų;
B.
kadangi šių atšaukimo iš rinkos kampanijų metu į viešumą buvo iškelta problema, kad nepaisant visapusiško reikalavimų gaminiams suderinimo ir ES rinkos priežiūros sistemos taikymo, vis dar gaminama nesaugių gaminių, jie importuojami ar platinami ES rinkoje;
C.
kadangi savanoriško atšaukimo kampanijos vykdytos tik dėl veiksmingos atitinkamų įmonių stebėsenos; kadangi didelį susirūpinimą kelia tai, jog ne visi gamintojai ir importuotojai laikosi vienodų standartų;
D.
kadangi 48 proc. aptiktų nesaugių gaminių pagaminta Kinijoje, o 27 proc. gaminių kilmė nenustatyta, ir kadangi 25 proc. visų aptiktų nesaugių gaminių yra vaikų žaislai; kadangi 65 proc. Europos žaislų gamintojų savo produktus gamina Kinijoje;
E.
kadangi už rinkų ir gaminių patekimo į ES priežiūrą ir už draudimą teikti į rinką defektų turinčių gaminių atsakingos ES valstybės narės, tačiau reikia platesnio koordinavimo ES lygmeniu,
F.
kadangi reikia imtis veiksmų susiklosčiusiai padėčiai taisyti, nes vartotojų apsauga – pagrindinis ES ir valstybių narių prioritetas,
G.
kadangi galiojantys Europos teisės aktai, susiję su žaislų sauga, nėra tinkamai įgyvendinami,
H.
kadangi vykdant naujojo požiūrio politiką nepavyko užtikrinti reikiamo apsaugos lygio, pvz., susijusio su žaislų ar medicinos prietaisų sauga, ir 2006 m. gegužės mėn. Parlamentas, atsižvelgdamas į nepakankamo skaidrumo ir standartizavimo atskaitomybės problemas, paragino, kad naujojo požiūrio politika apsiribotų tik išskirtinai techninio pobūdžio priemonių derinimu,
I.
kadangi dėl gamybos perkėlimo žaislų gamintojai neatleidžiami nuo pareigos laikytis ES teisės aktų ir ES taikomų nustatytų aukštų standartų,
J.
kadangi rinkos veikėjai turi ne tik teisinę, bet ir moralinę pareigą apsaugoti vartotojus,
K.
kadangi ženklas CE jau yra veiksminga priemonė siekiant užtikrinti gamintojų ir importuotojų atsakomybę,
L.
kadangi Komisija taip pat turėtų sutelkti dėmesį į kovą su klastojimu ir piratinėmis prekėmis, taip pat į tai, kad būtų pradėtas naudoti kilmės šalies ženklas,
1.
ragina Komisiją ir valstybes nares imtis visų reikiamų teisinių ir administracinių veiksmų, kad būtų užtikrinta, jog ES rinkoje parduodamos vartojimo prekės visiškai atitinka galiojančius ES standartus ir nekelia pavojaus vartotojų sveikatai ir saugumui;
2.
ragina Europos gamintojus laikytis ES sveikatos ir saugos reikalavimų ES ir trečiosiose šalyse esančiose gamyklose, net jei naudojamasi subrangovo paslaugomis;
3.
ragina Komisiją iš naujo apsvarstyti naujojo požiūrio į leidimus tiekti produktus į rinką taikymo ES teisės aktuose galimybę ir numatyti išmatuojamus saugumo rodiklius ir standartus;
4.
ragina Komisiją apsvarstyti būvio ciklo analizės koncepciją, susijusią su produktų saugumo vertinimu;
5.
ragina Komisiją sukurti rinkos paskatas, kad pramonės įmonės būtų skatinamos vykdyti atsakingesnę veiklą, atsižvelgiant į gaminių saugumą;
CE ženklinimo kontrolė
ragina Komisiją užtikrinti, kad ženklas CE garantuotų, jog laikomasi ES techninių reikalavimų ir kokybės standartų, ir imtis būtinų veiksmingų priemonių bet kokiam piktnaudžiavimui juo išvengti;
6.
ragina Komisiją kartu su valstybėmis narėmis imtis ryžtingų veiksmų ir visada ginti vartotojų teises, jei paaiškėja, kad buvo sukčiaujama ir (arba) užsienio gamintojai ir importuotojai pateikė klaidinančias ar apgaulingas nuorodas apie kilmę;
7.
ragina Komisiją aiškiai apibrėžti gamintojų ir importuotojų atsakomybę už netinkamą ženklo CE naudojimą; mano, kad turi būti numatytos atitinkamos sankcijos už netinkamą ženklo naudojimą; ragina, kad už netinkamą kitų savanoriškai dedamų ženklų naudojimą taip pat būtų numatytos sankcijos;
8.
pabrėžia CE ženklinimo svarbą, nes ženklas CE yra ES vartojimo saugumo ženklas; ragina Komisiją koordinuoti patikras trečiosiose šalyse siekiant racionalizuoti valstybių narių stebėsenos sistemas;
9.
ragina Komisiją nustatyti ir koordinuoti baudų skyrimo sistemą, kurią turėtų taikyti valstybės narės esant pažeidimų trečiosiose šalyse;
Žaislų direktyvos peržiūra
10.
ragina Komisiją paspartinti Žaislų direktyvos peržiūrą, suderinti jos nuostatas su naujausiais sveikatos ir saugos standartais ir pagerinti šios direktyvos metodų veiksmingumą bei vykdymą, taip pat kuo greičiau pateikti Europos Parlamentui savo pasiūlymą;
11.
ragina Komisiją sudaryti abišalio pripažinimo susitarimą su Kinija ir kitomis trečiosiomis šalimis dėl NANDO (Naujojo požiūrio registruotos ir paskirtos organizacijos) informacinės sistemos, kad būtų apibrėžtos registravimo institucijos, kurios, remdamosi ES teisės aktais, galėtų atlikti atitikties vertinimus;
Sistema RAPEX
12.
ragina Komisiją padidinti sistemos RAPEX veiksmingumą siekiant užtikrinti, kad būtų aptikta kuo daugiau nesaugių gaminių, platinamų ES rinkoje;
13.
ragina Komisiją ir Tarybą sukurti tinkamus muitinės patikrų ir įgyvendinimo mechanizmus;
14.
primygtinai ragina Komisiją skubiai imtis veiksmų siekiant kovoti su nenustatytos kilmės pavojingų gaminių problema;
Draudimas importuoti pavojingas vartojimo prekes
15.
ragina Komisiją aiškiai apibrėžti importo draudimo procedūrą, kai nesilaikoma saugumo standartų, atsižvelgiant į kiekvieną atvejį atskirai;
16.
ragina Komisiją pasinaudoti savo įtaka ir pašalinti nesaugias vartojimo prekes iš ES rinkos, jei paaiškėja, kad šios prekės nesaugios;
Bendradarbiavimas su Kinija ir kitomis trečiosiomis šalimis
17.
ragina Komisiją glaudžiau bendradarbiauti su Kinijos centrine kokybės priežiūros, inspekcijos ir karantino administracija (AQSIQ) ir atitinkamomis kitų trečiųjų šalių, kurios yra vienos iš didžiųjų prekių eksportuotojų į ES, institucijomis;
18.
ragina Komisiją užtikrinti techninę paramą trečiųjų šalių institucijoms, kad būtų įgyvendinami sveikatos ir saugos reikalavimai ir gerinamas muitinių bendradarbiavimas;
19.
ragina Komisiją išaiškinti, kaip vykdoma esama prekybos politika, apimanti galimai pavojingus gaminius apskritai ir ypač žaislus bei tekstilės prekes, ir tai, kaip ji ketina užtikrinti, kad būtų suderintas griežtas galiojančių taisyklių taikymas ir būtinybė užtikrinti Europos piliečių teisę į sveikus produktus;
20.
ragina Komisiją paaiškinti, kokias galiojančias saugumo priemonės, pvz., susijusias su tekstilės pramone, taikomos ir kaip šios priemonės susijusios su piktnaudžiavimu saugumo standartais;
21.
ragina valstybes nares gerinti savo nacionalines prekybos stebėsenos sistemas;
22.
ragina Komisiją derantis dėl kitos kartos partnerystės ir bendradarbiavimo susitarimų nustatyti priemones, pagal kurias būtų stebima, kaip laikomasi sveikatos ir saugumo standartų;
23.
ragina valstybes nares aktyviai bendradarbiauti su JAV ir kitais prekybos partneriais rinkos priežiūros ir gaminių saugos klausimais;
Valstybių narių vaidmuo
24.
ragina valstybes nares užtikrinti, kad būtų griežtai laikomasi gaminiams taikomų teisės aktų, ypač žaislų saugą reglamentuojančių teisės aktų, ir aktyviau siekti geresnės rinkos priežiūros ir valstybėse narėse vykdomos patikros;
25.
ragina valstybes nares aktyviai sekti bet kokius pranešimus apie defektų turinčius gaminius ir tikrinti įtartinas vartojimo prekes;
26.
ragina valstybes nares, remiantis Bendrijos teisės aktais, pasinaudoti visomis įmanomomis teisinėmis galimybėmis siekiant užtikrinti, kad reikalavimų neatitinkantys arba nesaugūs žaislai nepatektų į rinką arba būtų pašalinti arba atšaukti iš rinkos;
27.
ragina valstybes nares veiksmingiau naudotis rizikos vertinimu priimant muitinės veiklą reglamentuojančius teisės aktus;
29.
paveda Pirmininkui perduoti šią rezoliuciją Tarybai, Komisijai ir valstybėms narėms.
