7.3.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Roberta Angelilli, Adriana Poli Bortone, Salvatore Tatarella ir Ryszard Czarnecki
GUE/NGL frakcijos vardu,
dėl Europos ir Viduržemio jūros regiono šalių santykių
Europos Parlamento rezoliucija dėl Europos ir Viduržemio jūros regiono šalių santykių
Europos Parlamentas ,
–
atsižvelgdamas į 2006 m. kovo 26−27 d. plenarinės sesijos Briuselyje metu vykusio Europos ir Viduržemio jūros regiono šalių parlamentinės asamblėjos posėdžio išvadas,
–
atsižvelgdamas į 2006 m. lapkričio 27–28 d. Tamperėje vykusios 8-osios Europos ir Viduržemio jūros regiono šalių užsienio reikalų ministrų konferencijos išvadas,
–
atsižvelgdamas į 2006 m. gruodžio mėn. Tarybos tarpinį pranešimą dėl Europos Sąjungos strateginės partnerystės su Viduržemio jūros regiono ir Artimųjų Rytų šalimis,
–
atsižvelgdamas į savo ankstesnes rezoliucijas dėl Europos ir Viduržemio jūros regiono šalių santykių,
–
atsižvelgdamas į Darbo tvarkos taisyklių 33 straipsnį ir 103 straipsnio 4 dalį,
–
atsižvelgdamas į Komisijos komunikatą dėl prioritetų įgyvendinant 2007 m. darbo programą,
A.
kadangi Viduržemio jūros regiono šalių politika, daugiausia dėl to, kad šis regionas yra arti Europos Sąjungos, turi didelę politinę, socialinę ir ekonominę reikšmę, ji turi išlikti ES išorės santykių strateginiu prioritetu;
B.
kadangi dėl 1995 m. lapkričio mėn. patvirtinto Barselonos proceso susidarė naujoviškas aljansas, pagrįstas bendrosios nuosavybės, dialogo ir bendradarbiavimo principais ir siekiantis drauge sukurti taikos, saugumo ir bendros gerovės erdvę;
C.
kadangi šiame procese buvo sėkmingai sukurtas Europos ir Viduržemio jūros regiono šalių partnerių ryšių pagrindas ir nustatytos politinės, ekonominės bei institucinės sąlygos, padedančios stiprinti šiuos ryšius;
D.
kadangi Europos kaimynystės politika, papildanti Barselonos procesą, paspartino Europos ir Viduržemio jūros regiono šalių santykių kokybinius pokyčius;
E.
kadangi valstybių ir vyriausybių vadovai 2005 m. lapkričio mėn. priėmė penkerių metų programą, pagal kurią siekiama atgaivinti Barselonos procesą, kurį įgyvendinant, praėjus 10 metų nuo jo pradžios, atsiliekama ir kurio tikslai dar nepasiekti, be kita ko, ir dėl naujos netikėtos suirutės Artimuosiuose Rytuose;
F.
kadangi politinis pliuralizmas, aktyvesnis dalyvavimas politiniame gyvenime, sprendžiant viešuosius reikalus ir priimant sprendimus, tolesnis moters vaidmens visuomenėje stiprinimas ir pagarbos visoms žmogaus teisėms bei pagrindinėms laisvėms skatinimas ir stiprinimas turėtų tapti visų Viduržemio jūros regiono šalių tikslu ir būti neatsiejama jų ekonominio vystymosi dalis;
1.
apgailestauja, kad trys pagrindiniai Barselonos proceso tikslai (bendrosios taikos ir stabilumo erdvės bei laisvosios prekybos zonos sukūrimas ir bendradarbiavimas socialinių, kultūrinių bei žmogiškųjų reikalų srityje, siekiant paskatinti kultūrų dialogą) dar toli gražu nepasiekti;
2.
suvokia, kad šie uždaviniai sunkūs, todėl vėluojama pasiekti Barselonos proceso tikslus; vis dėlto dar kartą pabrėžia savo įsipareigojimą vykstančiame procese, kuriuo nesiekiama pakeisti kitos veiklos ar iniciatyvų, kurių imtasi siekiant taikos ir vystymosi, bet kuriuo galima prisidėti prie sėkmingo jų įgyvendinimo daugiašalėje sistemoje;
3.
šiomis aplinkybėmis dar kartą ragina Europos ir Viduržemio jūros regiono („Euromed“) valstybių institucijas ir vyriausybes imtis priemonių, kuriomis būtų galima veiksmingai atnaujinti Barselono procesą įgyvendinant 2005 m. lapkričio mėn. priimtą penkerių metų darbo programą;
4.
dar kartą patvirtina savo įsipareigojimą rasti teisingą, visapusišką ir ilgalaikį sprendimą, kuris padėtų sustabdyti konfliktą Artimuosiuose Rytuose ir atitiktų Madrido konferencijos įgaliojimus bei principus, įskaitant taikos erdvės sukūrimą, ir būtų paremtas atitinkamomis Jungtinių Tautų Saugumo Tarybos rezoliucijomis ir Artimųjų Rytų taikos planu;
5.
mano, kad Europos kaimynystė yra svarbi priemonė siekiant sustiprinti ir papildyti Barselonos procesą, įgyvendinant asociacijos susitarimus ir veiklos planus, skirtus politinėms ir ekonominėms reformoms skatinti, remiantis nacionaliniais prioritetais daugiašalėje sistemoje;
6.
primena visoms Europos ir Viduržemio jūros regiono šalių vyriausybėms apie 1995 m. Barselonos deklaracijoje jų prisiimtus įsipareigojimus, susijusius su pagarbos įvairovei, kitiems įsitikinimams ir kultūroms principu, tolerancijos skatinimu ir su pagarbos pagrindinėms laisvėms, įskaitant ir žodžio laisvę, principu;
7.
dar kartą patvirtina savo įsipareigojimus visiškai įgyvendinti Kovos su terorizmu elgesio kodeksą siekiant užtikrinti didesnį visų piliečių saugumą; pabrėžia, kad reikia spręsti problemą, nes tai besąlygiškai skatina įvairių pavidalų terorizmo ir jo apraiškų plitimą, taip pat pakartotinai kategoriškai atmeta visus bandymus sieti religiją ar kultūrą su terorizmu;
8.
pabrėžia būtinybę užkirsti kelią visuomenės informavimo priemonių, įskaitant internetą, naudojimui terorizmo tikslais, nepažeidžiant žodžio laisvės teisės, ir remia „Euromed“ šalių vyriausybių sprendimą surengti regioninį Europos ir Viduržemio jūros regiono šalių seminarą apie žiniasklaidos vaidmenį siekiant užkirsti kelią visokio pobūdžio terorizmo skatinimui, veiksmingai ir profesionaliai pateikiant informaciją;
9.
mano, kad laisvosios prekybos zona galės suteikti Viduržemio jūros regiono šalims tikrą tvaraus vystymosi galimybę tik tuo atveju, jei ji bus kuriama koordinuotai ir laipsniškai racionalios bei nuspėjamos partnerystės, atspindinčios socialines ir ekonomines visų atitinkamų šalių realijas, aplinkybėmis ir jei ji skatins ekonomikos augimą bei glaudesnę regioninę integraciją;
10.
pabrėžia būtinybę derinti teisės aktus, ypač techninius, taip pat stiprinti bendradarbiavimą konkurencingumo, patekimo į rinką, naujovių, tekstilės bei aprangos sektoriuose ir pabrėžia netarifinių prekybos kliūčių mažinimo svarbą;
11.
reikalauja išnagrinėti būdus ir priemones, kaip būtų galima padidinti investicijų į Viduržemio jūros regiono šalis srautus; todėl ragina pietinio ir rytinio Viduržemio jūros krantų šalių vyriausybes visiškai prisiimti atsakomybę ir, siekiant, kad jų ekonominės ir socialinės struktūros atitiktų laisvosios prekybos zonos reikalavimus, skatinti įgyvendinti tokias reformas savo šalyse; ragina šių šalių vyriausybes praktiškai taikyti gero valdymo taisykles, o Europos Sąjungą – teikti techninę pagalbą šalims, kurioms jos reikia ir kurios jos prašo;
12.
pabrėžia Europos ir Viduržemio jūros regiono valstybių investicijų ir partnerystės programos (EVIPP), kuri nuo pat įgyvendinimo pradžios 2002 m. padėjo nukreipti į šį regioną dideles lėšų sumas, svarbą; pritaria jos sustiprinimui, kad būtų galima teikti didesnę paramą privačiajam sektoriui, ypač MVĮ; ragina Komisiją, siekiant padidinti ES veiklos efektyvumą ir strateginiu mastu, ir valdant konkrečius projektus, nustatyti glaudesnio bendradarbiavimo ir koordinavimo procedūras įgyvendinant su EVIPP susijusią veiklą ir Europos Sąjungos finansinės paramos programas; pageidauja, kad EVIPP taptų tikru Europos ir Viduržemio jūros regiono šalių investicijų ir šio regiono plėtros fondu;
13.
pabrėžia, kad svarbu nuolat siekti, kad Europos ir Viduržemio jūros regiono šalių energetikos rinkos būtų ilgainiui suvienytos, plėtoti bendros svarbos energetikos projektus ir su tvaria energetika susijusius projektus pagal nacionalinius vystymo planus ir programas;
14.
atsižvelgdamas į tai, pabrėžia, kad reikia ir toliau stiprinti bendradarbiavimą siekiant užtikrinti energijos tiekimo saugumą Europos ir Viduržemio jūros regiono šalyse, todėl svarbu ištirti energijos šaltinių įvairinimo priemones, įskaitant atsinaujinančius energijos šaltinius, taip pat svarbu skatinti energijos naudojimo efektyvumo ir taupymo priemones, naujų technologijų kūrimą, mokslinių tyrimų ir technologijų plėtros veiklą;
15.
ragina visus suinteresuotus partnerius glaudžiai bendradarbiauti ir energijos tiekimo saugumo, atliekų šalinimo pagal aplinkosaugos standartus, ir stichinių nelaimių, susijusių su visuotiniu klimato atšilimu Viduržemio jūros regione, prevencijos klausimais, drauge ieškant pažangių mokslinių ir technologinių būdų šioms problemoms spręsti;
16.
pritaria iniciatyvai „Horizontas 2020“, pagal kurią siekiama sumažinti taršą Viduržemio jūroje, ir pageidauja, kad ši iniciatyva būtų skubiai pradėta įgyvendinti 2007 m., pirmenybę teikiant taršos mažinimo projektams ir pajėgumų stiprinimui, pasitelkus atitinkamas priemones;
17.
skatina sustiprinti Europos Sąjungos ir Viduržemio jūros regiono šalių partnerių, ypač atitinkamų regioninių organizacijų, bendradarbiavimą tvaraus Viduržemio jūros žuvų išteklių valdymo klausimais;
18.
pabrėžia turizmo svarbą „Euromed“ partnerių ekonomikai ir remia glaudų bendradarbiavimą siekiant sustiprinti turizmo daromą įtaką darbo vietų kūrimui, infrastruktūros vystymui ir skirtingų kultūrų tarpusavio supratimui, tuo pačiu metu užtikrinant aplinkos tvarumą;
19.
pabrėžia, kad daugiau nei 30 proc. rytinio ir pietinio Viduržemio jūros krantų šalių gyventojų pragyvena už mažiau kaip 2 JAV dolerius per dieną; mano, kad švietimas ir socialinė plėtra šių šalių augimo ir jų kovos su skurdu požiūriu yra labai svarbūs, todėl dar kartą pabrėžia savo įsipareigojimą labai padidinti finansavimą, skiriamą švietimui Viduržemio jūros regione;
20.
atsižvelgdamas į tai, pritaria nuostatai 2007 m. surengti kitą „Euromed“ šalių ministrų konferenciją aukštojo mokslo ir mokslinių tyrimų klausimais, kurios tikslas būtų sustiprinti ir remti visų regiono šalių pastangas pasiekti Tūkstantmečio vystymosi tikslus švietimo sektoriuje, įtraukiant mažesnės svarbos mokslinių tyrimų, naujovių ir pramonės sektorius;
21.
remia susitartus planus įsteigti nuolatinį ES ir Viduržemio jūros regiono valstybių universitetų forumą ir Komisijos priimtą 2007 m. stipendijų programą, skirtą šalių partnerių studentams;
22.
ragina stiprinti moterų vaidmenį visuomenėje ir skatina pilietinės visuomenės veikėjus toliau dirbti su „Euromed“ institucijomis siekiant sustiprinti jų dalyvavimą visose partnerystės srityse bei remti asociacijas ir fondus, skatinančius Viduržemio jūros regiono moterų dalyvavimą;
23.
pritaria dialogo kultūros skatinimui siekiant užtikrinti Europos ir Viduržemio jūros regiono šalių tarpusavio pažinimą ir supratimą, laisvę bei pagarbą visoms religijoms, kitiems įsitikinimams ir kultūroms; atsižvelgdamas į tai atkreipia dėmesį į vaidmenį, kurį atlieka Annos Lindh Europos ir Viduržemio jūros regiono kultūrų dialogo fondo bei vietos asociacijų darbas ir remia tolesnę jų raidą;
24.
pritaria minčiai remti skirtingas iniciatyvas dėl kovos su diskriminacija, rasizmu, ksenofobija bei antisemitizmu ir dėl ekstremistinio požiūrio atmetimo bei bet kokio pobūdžio neapykantos, smurto ir terorizmo kurstymo prevencijos; šiomis aplinkybėmis pabrėžia žiniasklaidos vaidmenį plėtojant kultūrų dialogą;
25.
pabrėžia poreikį nuosekliai ir darniai sustiprinti migracijos srautų valdymą, kad tai būtų naudinga visoms Viduržemio jūros regiono tautoms, o tai galima pasiekti stiprinant bendradarbiavimą visais migracijos aspektais: legalios migracijos, migracijos ir vystymosi, nelegalios migracijos, įskaitant kovą su prekyba žmonėmis ir derybas dėl readmisijos susitarimų;
26.
pabrėžia vaidmenį, kurį plėtojant partnerystę atlieka Europos ir Viduržemio jūros regiono šalių parlamentinė asamblėja, kaip demokratinė institucija, suburianti parlamento narius iš abiejų Viduržemio jūros krantų, kad šie vykdytų su trimis Barselonos proceso ramsčiais susijusią veiklą; galiausiai ragina Europos ir Viduržemio jūros regiono šalių parlamentinę asamblėją, Komisiją ir Tarybą glaudžiau bendradarbiauti ekonomikos srityje;
27.
paveda Pirmininkui perduoti šią rezoliuciją Tarybai ir Komisijai.
