Tarp Portugalijos prioritetų – ES reforma, ekonomikos plėtra ir Šengenas
Institucijos
2007-07-11 - 12:54
Trečiadienio rytą Portugalijos ministras pirmininkas José Sócrates (Žozė Sokratešas) Europos Parlamente pristatė savo šalies pirmininkavimo ES programą. Prelegentas pažadėjo iki šio rudens parengti ES Reformų sutartį, taip pat baigti kurti vidaus rinką ir sustiprinti Sąjungos vaidmenį pasaulyje.
Svarbiausias šio pusmečio tikslas – sukviesti Tarpvyriausybinę konferenciją (TVK) ir užbaigti rengti ES Reformų sutartį. Portugalijos premjeras patikino, jog TVK pradės darbą liepos 23 d. Rugsėjo 7-8 d. bus įvertinta jos darbų sėkmė, o per spalio 17-18 d. neformalų Europos vadovų susitikimą ketinama pasirašyti naująją sutartį. Atsakydamas į europarlamentarų pastabas J. Sócrates pažymėjo, kad naujosios sutarties ratifikavimas šalių parlamentuose nebūtų mažiau demokratiškas negu jos ratifikavimas referendumuose.
J. Sócrates taip pat žadėjo paspartinti Lisabonos strategijos įgyvendinimą – modernizuoti ekonomiką, spartinti naujoves, užbaigti bendrosios rinkos kūrimą, sustiprinti konkurenciją ir socialinę apsaugą, taip pat skatinti darbo vietų kūrimą ir reformuoti darbo rinką.
„Pasauliui reikia stiprios Europos“, – teigė J. S ó crates. Pasak prelegento, ES turi išlikti klimato kaitos stabdymo lydere pasaulyje, taip pat labiau stengtis įveikti skurdą ir socialinę atskirtį. Portugalijos pirmininkavimo metu planuojami aukščiausiojo lygio susitikimai su Brazilija, taip pat Afrikos ir Viduržemio jūros šalimis. Be to, numatomi dvišaliai susitikimai su Kinija, Indija, Rusija, Ukraina bei JAV.
„Negali būti laisvės be saugumo“, – pažymėjo J. Sócrates ir pažadėjo stiprinti ES šalių bendradarbiavimą kovojant su terorizmu bei organizuotu nusikalstamumu. Kalbėtojas priminė Portugalijos pastangas greičiau integruoti naująsias ES nares į Šengeno erdvę. J. S ó crates dar žadėjo imtis veiksmų skatinant teisėtą ir stabdant neteisėtą migraciją.
Vėliau kalbėjęs Europos Komisijos pirmininkas José Manuel Barroso (Žozė Manuelis Barozas), taip pat portugalas, ragino TVK dalyvius laikytis jai numatytų įgaliojimų rengiant Reformų sutartį. Savo ruožtu kalbėtojas pasidžiaugė teigiamais Lisabonos strategijos rezultatais – mažėjančiu nedarbu ir atsigaunančiu ūkiu. Komisijos pirmininkas pritarė Portugalijos tikslams spartinti ekonomikos reformas ir naujoves, taip pat kovoti su klimato kaita ir stiprinti ES vaidmenį pasaulyje.
Europos liaudies partijos lyderis Joseph Daul (Prancūzija) ragino užbaigti ES sutarčių reformą, stiprinti piliečių saugumą, plėtoti vidaus rinką bei spartinti ūkio augimą. Deputatas dar ragino bendromis išgalėmis kovoti su terorizmu ir stiprinti ryšius su JAV.
Socialistų frakcijos vadovas Martin Schulz (Vokietija) ragino nenukrypti nuo pasiektų susitarimų dėl ES reformos, nors ir apgailestavo, kad „derantis nebuvo numatyta daugiau“. EP narys dar kvietė nepamiršti socialinio saugumo ir klimato kaitos.
„Ekonominis liberalizmas yra vienintelis kelias“, – sakė Liberalų ir demokratų aljanso lyderis Graham Watson (Jungtinė Karalystė). Deputatas siūlė modernizuoti socialinę apsaugą – „apsaugoti darbuotojus, o ne konkurencijos neatlaikančias darbo vietas“, taip pat skatinti darbo vietų kūrimą ir geriau parengti žmones globaliems iššūkiams. EP narys dar pažymėjo, jog kovojant su terorizmu nevalia paminti piliečių laisvių.
Sąjungos už tautų Europą vadovas Brian Crowley (Airija) siūlė nekeisti sutartų TVK įgaliojimų. Deputatas taip pat pritarė Portugalijos siekiui skirti daugiau dėmesio Afrikai. Tuo tarpu Žaliųjų lyderė Monica Frassoni (Italija) ragino „netoleruoti tų, kurie nori žengti atgal“, taip pat numatyti ryžtingesnius tikslus stabdant klimato kaitą.
„Nepasinaudojome dar viena galimybe“, – taip Portugalijos pirmininkavimo prioritetus įvardijo Europos vieningųjų kairiųjų atstovė Ilda Figueiredo (Portugalija). Pasak EP narės, „kuriamas neoliberalus projektas“, ūkis auga tik kai kuriose ES šalyse, tuo tarpu skurdas nemažėja, o moterų ir vaikų teisės negerbiamos. „Laikas pagilinti demokratiją ir sukurti teisingesnę Europą“, – teigė I. Figueiredo ir pažymėjo, jog jos frakcija nepritaria ES Reformų sutarties projektui.
Pažymėjęs, jog naujasis sutarties projektas „ignoruoja Prancūzijos ir Nyderlandų referendumų rezultatus“, Nepriklausomybės ir demokratijos frakcijos atstovas Patrick Louis (Prancūzija) ragino „stiprinti demokratiją ir mažinti biurokratiją“. Tapatybės, tradicijų ir suvereniteto frakcijos lyderis Bruno Gollnisch (Prancūzija) taip pat pažymėjo, jog „sutarties tekste išlieka tai, ką atmetė rinkėjai“. Deputatas dar ragino Portugalijos ministrą pirmininką neremti tų, kurie nori susilpninti valstybių nepriklausomybę ir paversti ES panašia į JAV. Tuo tarpu frakcijoms nepriklausantis deputatas Gianni De Michelis (Italija) pritarė Portugalijos pirmininkavimo prioritetams ir palinkėjo TVK pasiekti numatytų rezultatų.
Svarstymas: 2007-07-11
20070706IPR08899 Portugalijos pirmininkavimo ES Tarybai tinklalapis Portugalijos pirmininkavimo programa
LT
1
LINK
http://www.eu2007.pt/UE/vPT/
LT
2
LINK
http://www.eu2007.pt/NR/rdonlyres/6C297B28-6A54-4C76-9E70-DDFD4C1B1B21/0/CadernoPrioridades_Ingles.pdf
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
