Europos Parlamentas pritarė ES struktūrinių ir sanglaudos fondų biudžetui
Regioninė politika
2006-07-04 - 12:53
2007-2013 m. ES struktūriniams ir sanglaudos fondams numatoma skirti apie 308 milijardus eurų (35,7 proc. viso ES biudžeto). Antradienį Europos Parlamentas patvirtino keturias ataskaitas šia tema. Lėšas bus galima naudoti nuo 2007 m. sausio 1 d., o šį rudenį šalys turės pateikti Europos Komisijai savo projektus.
Nors bendrajam ES struktūrinių fondų reglamentui taikoma pritarimo procedūra (EP jas tvirtina, bet negali teikti pataisų), Parlamentui derantis su ES Taryba pavyko įtvirtinti aplinkosaugos ir neįgaliųjų poreikių apsaugos prioritetus, taip pat sustiprinti pilietinės visuomenės organizacijų atstovavimą sprendžiant dėl remtinų projektų. EP taip pat išsiderėjo, jog Europos regioninės plėtros fondo (ERPF) lėšomis galės būti apmokėtos nesugrąžinamos pridėtinės vertės mokesčio išlaidos (ES Taryba siūlė apmokėti šias išlaidas tik neturtingesnėse ES šalyse). Be to, nors Taryba siūlė neapmokėti jokių būsto išlaidų iš struktūrinių fondų, Parlamentas pasiekė, kad ERPF lėšomis galės būti apmokamas socialiai remtino būsto rekonstravimas siekiant sutaupyti energijos bei apsaugoti aplinką. Nuo 2007 m. struktūrinių fondų nuostatose įrašytas naujas „Europos teritorinio bendradarbiavimo“ tikslas, sukurtas „tarpregioninio bendradarbiavimo iniciatyvos“ pagrindu. Šiam tikslui papildomai numatyta 300 milijonų eurų. Du trečdaliai šių lėšų bus skirti valstybių, o trečdalis – regionų bendradarbiavimui. Europos Parlamentas taip pat pritarė ES sanglaudos fondo 2007-2013 m. biudžeto padidinimui iki 61,59 milijardo eurų. Šiam fondui paraiškas gali teikti šalys, kurių biudžetas vienam gyventojui neviršija 90 proc. ES vidurkio. Šiuo metu Sanglaudos fondo lėšomis gali naudotis visos naujosios ES narės, taip pat Ispanija, Portugalija bei Graikija.
Konstantinos HATZIDAKIS (PPE-DE, GR)
A6-0224/2006 Dėl Europos regioninės plėtros fondo, Europos socialinio fondo ir Sanglaudos fondo
Pritarimo procedūra Balsai: 533 už, 41 prieš, 53 susilaikė
Alfonso ANDRIA (ALDE, IT) A6-0226/2006 Dėl Sanglaudos fondo įsteigimo
Pritarimo procedūra Balsai: 567 už, 29 prieš, 36 susilaikė
José Albino SILVA PENEDA (PPE-DE, PT) A6-0220/2006 Dėl Europos socialinio fondo
Bendro sprendimo procedūra, antrasis svarstymas
Giovanni Claudio FAVA (PSE, IT)
A6-0225/2006 Dėl Europos regioninės plėtros fondo
Bendro sprendimo procedūra, antrasis svarstymas
Svarstymas ir balsavimas: 2006-07-04
20060628IPR09333
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
