KLAUSIMAS ŽODŽIU SU DEBATAIS O-0098/06
pagal 108 Darbo tvarkos taisyklių straipsnį
pateikė
Jan Andersson
ir
Karin Jöns
Užimtumo ir socialinių reikalų komiteto vardu
Komisijai
Tema: Sergančiųjų krūties vėžiu pakartotinis integravimas į darbo rinką ir socialinių fondų lėšų panaudojimas nuolatiniam krūties vėžio srities specialistų rengimui
Atsižvelgiant į Lisabonos strategiją, pagal kurią siekiama, kad moterų užimtumas siektų 60 proc. iki 2010 m., ir didelį skaičių susirgimų krūties vėžiu, kasmet diagnozuojamų Europos Sąjungos moterims (pagal dabartinius skaičiavimus, atliktus remiantis Tarptautinės vėžio tyrimų agentūros vėžio registro duomenimis, 275 000 susirgimų), sergančiųjų krūties vėžiu pakartotinis integravimas į darbo rinką yra neatidėliotinas prioritetas. Tai ypač svarbu žinant, kad vis didesniam skaičiui moterų diagnozuojamas krūties vėžys pačiame darbingiausiame amžiuje: 35 proc. naujų susirgimų krūties vėžiu šiuo metu diagnozuojama jaunesnėms nei 55 metų moterims. 12 proc. diagnozuojama net jaunesnėms nei 45 metų moterims. Tačiau tyrimai rodo, kad maždaug penktadalis sirgusiųjų vėžiu negrįžta į darbą.
Ar Komisija galėtų pateikti patikimos informacijos apie tai, kokia dalis sergančiųjų krūties vėžiu nustojo aktyviai dirbti ligos ir gydymo metu, pvz., užsakyti mokslinį tyrimą šiuo klausimu?
Kaip Komisija ketina priversti darbdavius suprasti, kad sergantiesiems būtina galimybė vėl pradėti dirbti nevisą arba visą darbo laiką, kol yra gydomi, nes tai gali būti esminis dalykas, padėsiantis ligoniams išlaikyti savo pajamas ir stabilizuoti savo psichologinę būklę?
Kaip Komisija ketina skatinti darbdavius vėl integruoti sergančiuosius krūties vėžiu į darbo rinką, kai jų gydymas baigtas, pertvarkyti jų darbo vietas ir pasiūlyti lanksčius darbo tvarkaraščius?
Ar Komisija mato būtinybę parengti chartiją dėl lėtinėmis ligomis sergančiųjų apsaugos darbo vietoje ir ar parems šios chartijos rengimą?
Remiantis Europos optimalaus ankstyvo vėžio nustatymo ir gydymo gairėmis, siekiant įgyvendinti reikalavimą atlikti mamografinį tyrimą reikia, kad medicinos darbuotojai būtų specialiai apmokyti. Ar Komisija ketina skatinti, ypač naujosiose valstybėse narėse ir šalyse kandidatėse, mokymui naudoti ES socialinį fondą ir Pasirengimo narystei fondą?
