V. Reding atsakymas Komisijos vardu
(2011 m. balandžio 5 d.)
Ataskaitoje „Totalitarinių režimų nusikaltimų Europoje atminimas“ Komisija pristato keletą finansinių programų, kurios yra susijusios su tokių nusikaltimų bendro atminimo skatinimu. Kad suinteresuotosios šalys galėtų pasinaudoti šiomis programomis, jos turėtų teikti paraišką ir konkretų projektą, atitinkantį tinkamumo kriterijus. Galimiems paramos gavėjams, kurių veikla siekiama išsaugoti totalitarizmo nusikaltimų atminimą, Komisija suteiks daugiau informacijos apie galimybę gauti lėšų pagal šias programas.
Kiek tai konkrečiau susiję su veiksmu „Gyva Europos atmintis“ pagal programą „Europa piliečiams“, Komisija ketina rengti reguliarius susitikimus, kuriuose bus dalijamasi patirtimi, analizuojami geriausi praktiniai pavyzdžiai, susitiks pagrindiniai paramos gavėjai ir suinteresuotosios šalys, įskaitant šioje srityje dirbančius mokslo įstaigų ir nepriklausomus mokslininkus bei ekspertus. Kalbant apie būsimą programą, Komisija taip pat svarsto, kaip šiam veiksmui skirti pakankamai išteklių.
Kalbant apie galimą Europos atminimo ir sąžinės programą, pažymėtina, kad ją turėtų parengti susiję dalyviai, pvz., NVO arba kitos įstaigos, ir po metų oficialios veiklos ji atitiktų tinkamumo kriterijus kreiptis metinės veiklos dotacijos pagal programą „Europa piliečiams“.
Kalbant apie „Rugpjūčio 23 d. – visos Europos atminimo dieną“, ataskaita valstybės narės raginamos išnagrinėti, atsižvelgiant į jų istoriją, galimybes prisijungti prie šios iniciatyvos.
Kiek tai susiję su sąlygomis, kuriomis ES galėtų ateityje pateikti būsimą teisės akto pasiūlymą, Komisija primena, kad SESV 83 straipsnio 1 dalyje nustatyta, kad sričių, kuriose tokie teisės aktai gali būti priimti, sąrašas gali būti papildytas atsižvelgiant į nusikalstamumo raidą ir tai turėtų būti ypač sunkių nusikaltimų, turinčių tarpvalstybinį mastą, pasireiškiantį dėl tokių nusikaltimų pobūdžio arba poveikio, arba ypatingo poreikio kovoti su jais remiantis bendru pagrindu, sritys. Tačiau šiuo metu Komisija mano, kad sąlygų, dėl kurių reikėtų priimti papildomą šios srities teisės aktą, nėra. Komisija stebės šios srities raidą.
