22.10.2007
PASIŪLYMAS DĖL REZOLIUCIJOS
pateiktas uždavus klausimą, į kurį atsakoma žodžiu B6‑0321/2007
pagal Darbo tvarkos taisyklių 108 straipsnio 5 dalį
pateikė Niels Busk, Kyösti Virrankoski ir Willem Schuth
ALDE frakcijos vardu
dėl maisto produktų kainų augimo
Europos Parlamento rezoliucija dėl maisto produktų kainų augimo
Europos Parlamentas ,
–
atsižvelgdamas į Darbo tvarkos taisyklių 108 straipsnio 5 dalį,
A.
kadangi klimato kaita, bioenergija ir vandentvarka – naujos svarbios problemos, kurios taip pat susijusios su bendrąja žemės ūkio politika (BŽŪP),
B.
atsižvelgdamas į augančią pasaulinę žemės ūkio produktų paklausą ir didėjantį šių produktų naudojimą ne maisto tikslams,
C.
kadangi dėl klimato sąlygų sumažėjusi pasiūla ir didelė biokuro paklausa paskatino kainų augimą, taip pat padidėjo prieštara tarp energijos gamybos ir maisto gamybos;
D.
kadangi jau dabar iš biomasės pagaminama du trečdaliai ES energijos, gaunamos iš atsinaujinančių energijos šaltinių, ir kadangi biomasė ir toliau bus perspektyvus energijos šaltinis,
E.
atsižvelgdamas į vadinamąjį atsiejimą, dėl kurio ES ūkininkai gali priimti sprendimus reaguodami į rinkos reikalavimus ir kuris prisideda prie didesnio žemės ūkio sektoriaus konkurencingumo,
F.
kadangi ES naudmenos, kuriose auginami energetiniai augalai, nuo 2004 m. padidėjo dešimteriopai, t. y. iki 2,84 mln. ha,
G.
kadangi per pastaruosius 15 metų BŽŪP jau ženkliai pakito dėl Europos visuomenės spaudimo ir jos ekonomikos raidos,
H.
atsižvelgdamas į grūdų gamybos sumažėjimą (25 valstybių ES gamyba 2007 m. tikriausiai bus mažesnė nei 242 mln. tonų, t. y. 16 mln. tonų mažiau nei numatyta liepos mėn. viduryje), kurį sukėlė sausros daugelyje svarbiausių gamybos vietovių, ir į sparčiai augančią paklausą Kinijoje ir kitose besivystančios rinkos šalyse;
1.
ragina Europos Komisiją atliekant BŽŪP efektyvumo įvertinimą (angl. health check ) išnagrinėti, kaip būtų galima geriausiai spręsti naujas problemas (pvz., maisto produktų tiekimo ir jo saugumo, klimato kaitos, augančios biokuro paklausos ir vandentvarkos), reaguoti į naujus pavojus ir naujas galimybes, taip pat nepamirštant miškininkystės sektoriaus svarbos;
2.
ragina Komisiją numatant pagrindinių žaliavų paklausos augimą išnagrinėti papildomas priemones, pvz., pateikti Komisijos pasiūlymą sustabdyti importo muitų taikymą grūdams;
3.
pritaria neseniai priimtam sprendimui sustabdyti privalomą žemės atidėjimą siekiant patenkinti padidėjusią javų ir grūdų paklausą ir ragina Komisiją šį klausimą nuodugniai išnagrinėti atliekant BŽŪP efektyvumo įvertinimą;
4.
atkreipia dėmesį į sprendimą padidinti pieno kvotas ir laukia būsimo Komisijos pranešimo (numatoma paskelbti gruodžio mėn.), kuriame, be kita ko, turėtų būti aptartas galimas šio padidinimo poveikis pienininkystės sektoriui;
5.
ragina Komisiją apsvarstyti galimas naujas kaimo plėtros išlaidų alternatyvas, siekiant skatinti klimato kaitos švelninimą, pvz., kaimo plėtros fondai galėtų taip pat būti naudojami bioenergijos naudojimui skatinti, teikiant aplinkosaugos paslaugas biokuro srityje arba paskatas vystyti antrosios kartos biokurą;
6.
paveda Pirmininkui perduoti šią rezoliuciją Tarybai ir Komisijai.
