III
PRIEDAS
Nurodymai ir bendri principai, taikytini parenkant į darbotvarkę įrašytinus klausimus 50 straipsnyje numatytoms diskusijoms dėl žmogaus teisių, demokratijos ir teisinės valstybės pažeidimo atvejų
Pagrindiniai principai
1.
Pirmumo tvarka svarstomi tie pasiūlymai dėl rezoliucijų, kuriomis Parlamentas pareikštų savo nuomonę Tarybai, Komisijai, valstybėms narėms, trečiosioms šalims ar tarptautinėms organizacijoms dėl konkretaus planuojamo įvykio dar prieš jam įvykstant, su sąlyga, kad einamoji mėnesinė sesija yra paskutinė galimybė laiku surengti balsavimą.
2.
Pasiūlymai dėl rezoliucijų negali būti ilgesni nei 500 žodžių.
3.
Klausimai, susiję su sutartyse numatytomis Europos Sąjungos kompetencijos sritimis, svarstomi pirmumo tvarka, jeigu jie yra ypač svarbūs.
4.
Parenkamas toks klausimų skaičius, kuris leistų surengti klausimų svarbą atitinkančias diskusijas, tačiau kartu su poskirsniais jis negali viršyti trijų klausimų.
Praktinis taikymo būdas
5.
Parlamentas ir frakcijos supažindinami su pirmumo kriterijais, kurie taikomi parenkant, kokius klausimus įrašyti į darbotvarkę diskusijoms dėl žmogaus teisių, demokratijos ir teisinės valstybės pažeidimo atvejų.
Kalbėjimo laiko apribojimas ir paskirstymas
6.
Kad būtų geriau išnaudotas laikas, Pirmininkas, pasitaręs su frakcijų pirmininkais, susitaria su Taryba ir Komisija dėl šių institucijų pasisakymams skirto laiko apribojimo diskusijose dėl žmogaus teisių, demokratijos ir teisinės valstybės pažeidimo atvejų.
Pataisų pateikimo terminas
7.
Nustatomas toks pasiūlymų dėl rezoliucijų pataisų pateikimo terminas, kad tarp pataisų išdalinimo oficialiomis kalbomis ir pasiūlymų dėl rezoliucijų svarstymo, nariai ir frakcijos turėtų pakankamai laiko jas tinkamai išnagrinėti.

