KLAUSIMAS ŽODŽIU H-0093/10
Vyriausybės valandai 2010 Kovo mėnesio sesijoje
pagal 116 Darbo tvarkos taisyklių straipsnį
pateikė
Rodi Kratsa-Tsagaropoulou
Tarybai
Tema: Graikijos biudžeto sureguliavimo ir augimo skatinimo priemonės
Ekonomikos ir finansų reikalų taryba (ECOFIN) savo 2010 m. vasario 16 d. sprendime ir rekomendacijoje paragino Graikiją imtis įvairių priemonių, skirtų išlaidoms sumažinti ir pajamoms padidinti, ypač mažinant darbo užmokesčio išlaidas ir didinant PVM ir transporto priemonių bei energijos mokesčius. Pagal daugelį priemonių, kurių ėmėsi arba imsis Graikijos vyriausybė, jau siekiama mažinti darbo užmokesčio išlaidas ir didinti pajamas taikant didesnius tiesioginius ir netiesioginius mokesčius.
Ar, atsižvelgdama į tai, Taryba galėtų atsakyti į toliau pateikiamus klausimus. Ar ji nemano, kad šios priemonės, susijusios su nuoseklia taupymo ir pajamų didinimo politika, gali lemti tolesnį investicijų į Graikijos ekonomiką ir vartojimo mažėjimą, kas pakenktų pastangoms atkurti ir sutvirtinti Graikijos valstybės finansų sistemą? Ar ji pasiūlys Graikijos vyriausybei taip pat imtis augimo skatinimo priemonių, kad būtų padidintas Graikijos pramonės produktyvumas ir kovojama su didėjančiu nedarbu?
