14.9.2004
PASIŪLYMAS DĖL REZOLIUCIJOS
Tarybai ( O-0035/04 ) ir Komisijai ( O-0036/04 ) skirtų klausimų žodžiu diskusijoms užbaigti
pagal Darbo tvarkos taisyklių 103 straipsnio 2 dalį
pateikė Jo Leinen
Konstitucinių reikalų komiteto vardu
dėl Europos Konstitucijos sutarties ratifikavimo procedūrų ir informacijos apie šią Sutartį platinimo strategijos
Europos Parlamento rezoliucija dėl Europos Konstitucijos sutarties ratifikavimo procedūrų ir informacijos apie šią Sutartį platinimo strategijos
Europos Parlamentas ,
–
atsižvelgdamas į Europos Konstitucijos sutarties projektą pagal Europos Konvente parengtą tekstą, kurį Europos Sąjungos valstybių arba vyriausybių vadovai patvirtino per 2004 m. birželio 18 d. vykusią tarpvyriausybinę konferenciją, ir kuris 2004 m. spalio 29 d. turi būti pasirašytas Romoje
–
atsižvelgdamas į Darbo reglamento 103 straipsnio 2 dalį,
A.
kadangi 2004 m. birželio 18 d. pasiektas susitarimas yra reikšmingas istorinis įvykis ir pirmas svarbus išplėstos Europos Sąjungos politinis aktas, padedantis pagrindą atnaujintai, demokratiškesnei, skaidresnei ir efektyvesnei Sąjungai,
B.
kadangi 2005 m., praėjus 60 metų nuo Antrojo pasaulinio karos pabaigos ir 16 metų nuo Europos padalinimo pabaigos, mūsų žemyne klesti taika ir laisvė, pagrįsta vis glaudesne ekonomine ir politine integracija, kurios varomoji jėga buvo Europos Bendrijos, po to Sąjunga ir tolesnė jos plėtra,
C.
kadangi Konstitucija Europos piliečiams turėtų būti pristatyta kuo raiškiau, tinkamiau ir suprantamiau, aiškiai išskiriant jau galiojančias ir pabrėžiant naujas nuostatas,
1.
Pateiks savo nuomonę apie Konstitucijos Sutarties projektą, kai tik jis bus pasirašytas;
2.
Ragina Tarybą rasti būdą suderinti šalių ratifikavimo procedūrų planą ir pasidalyti pažangia patirtimi užtikrinant parlamentinę kontrolę ir rengiant referendumo kampanijas;
3.
Siūloma, kad laikotarpis nuo gegužės 5 iki 8 d. galėtų būti tinkamas organizuoti numatytą referendumą dėl Konstitucijos valstybėse narėse, nes šis laikotarpis turi simbolinę reikšmę tiek taikos mūsų žemyne, tiek Europos integracijos požiūriu;
4
Siūloma, kad ratifikavimo procesas visose valstybėse narėse būtų baigtas iki 2006 m. birželio mėn;
5.
Mano, kad siekiant sustiprinti pilietinės visuomenės bendrumo suvokimą visoje Europos Sąjungoje, būtina pabrėžti šalyse vykstančių sutarčių ratifikavimo procedūrų europinį lygmenį;
6.
Ragina Tarybą ir Komisiją parengti tinkamą agitacinės kampanijos ir informacijos platinimo strategiją; skelbia, jog yra pasiruošęs prisidėti prie šios strategijos;
7.
Įpareigoja pirmininką ( -ę ) perduoti šią rezoliuciją Tarybai ir Komisijai bei valstybių narių parlamentams ir vyriausybėms.
