30.9.2009 B7-0086/2009 PASIŪLYMAS DĖL REZOLIUCIJOS pateiktas siekiant užbaigti diskusijas dėl Tarybos ir Komisijos pareiškimų
pagal Darbo tvarkos taisyklių 110 straipsnio 2 dalį
dėl 2009 m. rugsėjo 24 ir 25 d. Pitsburge įvykusio Didžiojo dvidešimtuko (G20) aukščiausiojo lygio susitikimo
Jean-Paul Gauzčs
PPE frakcijos vardu
PE428.690v01-00 B7‑0086/2009 Europos Parlamento rezoliucija dėl 2009 m. rugsėjo 24 ir 25 d. Pitsburge įvykusio Didžiojo dvidešimtuko (G20) aukščiausiojo lygio susitikimo
Europos Parlamentas,
– atsižvelgdamas į 2009 m. rugsėjo 25 d. vadovų pareiškimą, paskelbtą pasibaigus Didžiojo dvidešimtuko aukščiausiojo lygio susitikimui Pitsburge,
– atsižvelgdamas į savo 2009 m. balandžio 24 d. rezoliuciją dėl 2009 m. balandžio 2 d. Londone įvykusio Didžiojo dvidešimtuko (G20) aukščiausiojo lygio susitikimo,
– atsižvelgdamas į Darbo tvarkos taisyklių 110 straipsnio 2 dalį,
A. kadangi ekonomikos gaivinimo procesas dar nebaigtas, o daugelyje šalių nedarbo lygis išlieka itin aukštas ir artimiausiais mėnesiais jis netgi gali dar labiau išaugti,
B. kadangi pagrindinis uždavinys siekiant užtikrinti, kad ekonomika vėl pradėtų augti yra pasiekti, jog viešasis sektorius kaip paklausos šaltinis užleistų vietą privačiajam sektoriui; kadangi siekiant spartaus, darnaus ir tvaraus ekonomikos augimo labai svarbi yra pažanga, pasiekta priimant sprendimus dėl struktūrinių reformų,
C. kadangi dabartiniai ekonominiai sunkumai turėtų būti išnaudoti kaip galimybė skatinti Lisabonos ir Geteborgo tikslų įgyvendinimą ir priminti įsipareigojimą kovoti su nedarbu ir klimato kaita ir mažinti energijos suvartojimą,
D. kadangi prie dabartinės ekonomikos krizės labai prisidėjo nevykęs reguliavimas ir priežiūra, vangios pinigų politikos kai kuriose pasaulio šalyse sąlygotas likvidumo perteklius ir tai, kad kai kurios finansų institucijos ėmėsi neapgalvotos ir neatsakingos rizikos,
E. kadangi siekiant atkurti ekonomikos augimą būtina koordinuoti veiksmus tarptautiniu lygmeniu,
F. kadangi siekiant išvengti protekcionistinių tendencijų būtinas glaudus daugiašalis bendradarbiavimas,
Bendrosios pastabos. Atkurti augimą ir užimtumą
1. džiaugiasi, kad per Didžiojo dvidešimtuko aukščiausiojo lygio susitikimą buvo pasiekti susitarimai, įskaitant įsipareigojimą vengti bet kokių skubotų veiksmų, panaikinant skatinamąsias priemones; tačiau susirūpinęs atkreipia dėmesį į spartų valstybių įsiskolinimo ir biudžetų deficito augimą; pažymi, kad, siekiant neužkrauti per didelės naštos ateities kartoms, svarbu kuo greičiau užtikrinti patikimus viešuosius finansus ir ilgalaikį fiskalinį tvarumą; ragina jau dabar rengti veiksmingas pasitraukimo strategijas, kad būtų galima jas kuo greičiau įgyvendinti, kai tik tai taps įmanoma atsigavus ekonomikai;
2. pabrėžia, kad dabartiniai prioritetai turi būti didelis realiojo ekonomikos sektoriaus augimas, tinkamo kapitalo rinkų ir kreditavimo veikimo užtikrinimas, užimtumo išlaikymas ir skatinimas ir žmonių apsauga nuo neigiamų krizės pasekmių, ypatingą dėmesį skiriant neturtingiausiems ir pažeidžiamiausiems asmenims;
3. džiaugiasi, kad G20 aukščiausio lygio susitikime buvo apsvarstytas pasaulinio masto disbalanso, dėl kurio kilo finansų krizė, klausimas; nurodo, kad siekiant, jog finansų krizė nepasikartotų ateityje, reikia šalinti jos esmines priežastis (t. y. per didelio JAV deficito finansavimą iš per didelio Kinijos prekybos teigiamo balanso), o to pasekmės apima daug daugiau negu tik bankininkystės ir finansų reguliavimą arba institucijų valdymą; mano, kad siekiant veiksmingai daugiašaliu būdu įveikti krizę būtina naudojant daugiašales priemones panaikinti valiutų kursų disbalanso ir pagrindinių prekių kainų svyravimų priežastis;
Stiprinti finansų priežiūrą ir reguliavimą
4. džiaugiasi, kad Didžiojo dvidešimtuko finansų ministrai ir centrinių bankų vadovai buvo raginami pasiekti susitarimą dėl tarptautinio reformų plano, skirtą šioms kritinėms finansų sektoriaus sritims:
– aukštos kokybės kapitalo kūrimas ir procikliškumo mažinimas,
– kompensacijų teikimo remiant finansų stabilumą tvarkos reformavimas,
– ne biržos išvestinių priemonių rinkų gerinimas,
– sprendimų ieškojimas tarptautiniu mastu ir sisteminiu požiūriu svarbių institucijų priežiūra;
5. džiaugiasi, kad Europos Sąjunga turi platesnių užmojų reguliavimo ir priežiūros reikalavimų taikymo srities atžvilgiu ir tai įrodo jos teisėkūros darbas – neseniai priimti (Kapitalo poreikių direktyva, Reglamentas dėl kredito reitingų agentūrų) ir dar diskutuojami teisės aktai (pvz., Alternatyvaus investavimo fondų valdytojų direktyva, Europos sisteminės rizikos valdyba);
6. ragina Komisiją kuo greičiau perkelti į privalomą ES teisę per Didžiojo dvidešimtuko (G20) aukščiausiojo lygio susitikimą priimtus įsipareigojimus dėl premijų;
7. ragina visas Didžiojo dvidešimtuko valstybes kuo greičiau patvirtinti kapitalo politiką „Bazelis II“;
8. mano, kad būtina skubiai įgyvendinti tarptautinio bendradarbiavimo krizės valdymo klausimais principus; prašo Finansų stabilumo valdybos konsultuotis su Parlamentu prieš tvirtinant pasiūlymus, kurie skirti sisteminiu požiūriu svarbioms institucijoms ir turi būti priimti iki 2010 m. spalio mėn. pabaigos;
9. pripažįsta, kad pažanga, padaryta kovojant su bendradarbiauti atsisakančiomis juridikcijomis (vadinamieji mokesčių rojai), yra didelė, bet jos nepakanka; ragina Pasaulinį forumą skaidrumo ir keitimosi informacija mokesčių klausimais pagerinti mokesčių skaidrumą ir keitimąsi informacija, kad valstybės galėtų visapusiškai įgyvendinti savo mokesčių teisės aktus, siekdamos apsaugoti savo mokesčių bazę; pritaria Didžiojo dvidešimtuko priimtų kovos su vadinamaisiais mokesčių rojais priemonių taikymui nuo 2010 m. kovo mėn. nebendradarbiavimo atveju;
Stiprinti pasaulines finansų institucijas
10. teigiamai vertina G20 planą reformuoti tarptautines finansų institucijas ir ragina kuo skubiau pradėti šias reformas; tikisi, kad bus vykdoma plataus masto pasaulio ekonomikos ir finansų valdymo reforma; pritaria Tarptautinio valiutos fondo ir Pasaulio banko, kaip esminių elementų siekiant pagerinti šių institucijų patikimumą, teisėtumą ir efektyvumą, modernizavimui; tikisi, kad besivystančių šalių atstovavimą tarptautinėse finansų institucijose bus didesnis; džiaugiasi įsipareigojimu pakeisti dinamiškų augančios ekonomikos ir besivystančių šalių kvotas;
11. džiaugiasi įsipareigojimu kurti atvirą pasaulinę ekonomiką; mano, kad pasaulio prekybos atgaivinimas yra esminis elementas norint atkurti pasaulinį ekonomikos augimą; taigi, dar kartą pakartoja savo poziciją, kad jis nepritaria visiems taikomam protekcionizmui, ir toliau ragina siekti pažangos užtikrinant prieigą prie rinkos ir panaikinant visiems taikomas tarifines bei netarifines kliūtis ir toliau taikyti laisvos ir sąžiningos prekybos taisykles; ir toliau pasiryžęs, vadovaudamasis suteiktais įgaliojimais, siekti, kad Dohos derybų raundas būtų baigtas priėjus pasaulinio masto ambicingų ir suderintų išvadų;
12. palankiai vertina tai, kad G20 grupė pripažino tvaresnės pasaulinės ekonomikos svarbą; taip pat pabrėžia išskirtinę įpareigojančio susitarimo dėl klimato kaitos, kurį ketinama svarstyti artėjančioje Kopenhagos konferencijoje, svarbą; tačiau pabrėžia, kad G20 šalių vadovai turėtų pripažinti pasaulinių tvarumo iššūkių daugialypiškumą;
13. pabrėžia, kad norint atkurti pasitikėjimą ir pasiekti kuo didesnio ekonomikos atkūrimo būtina visapusiškai atsižvelgti į visus prisiimtus įsipareigojimus, skubiai juos vykdyti ir sukonkretinti nacionaliniu ir tarptautiniu lygmenimis;
14. mano, kad trys pagrindinės ES institucijos ir valstybės narės turėtų išsamiau apsvarstyti ES atstovavimo Didžiojo dvidešimtuko susitikimuose galimybę;
15. paveda Pirmininkui perduoti šią rezoliuciją Tarybai, Komisijai, Europos centriniam bankui, valstybių narių vyriausybėms ir parlamentams, Didžiojo dvidešimtuko (G20) šalių narių vyriausybėms ir parlamentams ir Tarptautiniam valiutos fondui.
