P6_TA(2008)0521
Susisiekimo oru saugumo užtikrinimo priemonės ir kūno skaitytuvų poveikis
B6-0562/2008
2008 m. spalio 23 d. Europos Parlamento rezoliucija dėl susisiekimo oru saugumo užtikrinimo priemonių ir kūno skaitytuvų poveikio žmogaus teisėms, privatumui, asmens orumui ir duomenų apsaugai
Europos Parlamentas
, –
atsižvelgdamas į Europos žmogaus teisių ir pagrindinių laisvių apsaugos konvenciją (EŽTK), Europos Sąjungos pagrindinių teisių chartijos, ES sutarties 6 straipsnio, EB sutarties 80 straipsnio 2 dalies ir 2008 m. kovo 11 d. Europos Parlamento ir Tarybos reglamento (EB) Nr. 300/2008 dėl civilinės aviacijos saugumo bendrųjų taisyklių OL L 97, 2008 4 9, p. 72.
nuostatas,
–
atsižvelgdamas į Darbo tvarkos taisyklių 108 straipsnio 5 dalį,
A.
kadangi Komisija siūlė reglamento projektą, kuriuo papildomos civilinės aviacijos saugumo bendrosios taisyklės ir pagal kurį be kitų leistinų keleivių patikrinimo priemonių ES oro uostuose įvesti taip vadinami kūno skaitytuvai, kurie leidžia gauti detalius asmenų atvaizdus, lyg jie būtų nuogi, ir kurie panašūs į virtualią apnuoginto kūno paiešką,
B.
kadangi kūno skaitytuvai gali būti vienas iš techninių sprendimų, reikalingų aukštam saugumo lygiui Europos oro uostuose užtikrinti,
C.
kadangi Europos sistema siekia užtikrinti Europos keleivių teises, tais atvejais, kai būtų naudojami kūno skaitytuvai, ypač svarbu neleisti, kad kiekvienas oro uostas taikytų skirtingas taisykles,
D.
kadangi šios, toli gražu ne tik techninės, priemonės projektas darytų didelį poveikį tokioms pagrindinėms žmogaus teisėms kaip teisė į privatumą, duomenų apsaugą ir asmens orumą, todėl jai turi būti taikomos griežtos ir atitinkamos apsaugos priemonės,
E.
kadangi Komisija šios priemonės projektui netaikė poveikio pagrindinėms teisėms vertinimo, kaip to reikalaujama 2005 m. balandžio 27 d. Komisijos komunikate dėl Pagrindinių teisių chartijos laikymosi Komisijos teisės aktų pasiūlymuose ( COM(2005)0172 ); kadangi Komisija nesikonsultavo nei su Europos duomenų apsaugos priežiūros pareigūnu (EDAPP), kaip to reikalaujama 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo OL L 8, 2001 1 12, p. 1.
28 straipsnio 2 dalyje, nei su Darbo grupe, įsteigta pagal 29 straipsnį, nei su Pagrindinių teisių agentūra (PTA); ir kadangi nebuvo atlikti galimo šių įrenginių poveikio keleivių sveikatai tyrimai,
F.
kadangi dėl prieš tai nurodytų priežasčių kyla abejonių, ar šios priemonės naudojimas demokratinėje visuomenėje yra pagrįstas, proporcingas ir būtinas,
G.
kadangi šiam pagal reguliavimo su tikrinimu (komitologijos) procedūrą išnagrinėtam keleivių tikrinimo būdų priemonės projektui vėliau bus taikomos įgyvendinimo priemonės dėl tikrinimo reikalavimų ir procedūros dėl kurių bus nuspręsta vadovaujantis procedūra, kurią taikant Parlamentas beveik negali daryti įtakos,
H.
kadangi šiuo labai subtiliu klausimu, galinčiu pažeisti piliečių pagrindines teises, nebuvo skatinama surengti platesnes, skaidrias ir atviras diskusijas su keleiviais, susijusiomis šalimis ir institucijomis ES ir nacionaliniu lygmeniu,
I.
kadangi aviacijos sektoriuje turi būti užtikrinama efektyvi apsauga,
J.
kadangi Komisijos sprendimas iki 2010 m. balandžio mėn. panaikinti draudimą dėl skysčių yra tinkamas žingsnis į priekį,
1.
mano, kad dar neįvykdytos sprendimui priimti būtinos sąlygos, turint mintyje, kad vis dar trūksta svarbiausios informacijos, ir prašo Komisijos trims mėnesiams iki termino pabaigos:
-
atlikti poveikio pagrindinėms teisėms vertinimą;
-
konsultuotis su EDAPP, pagal 29 straipsnį įsteigta darbo grupe ir PTA;
-
atliktį mokslinį ir medicininį galimo šių technologijų poveikio sveikatai vertinimą;
-
atlikti ekonominį, komercinį ir rentabilumo poveikio įvertinimą;
2.
mano, kad šios preliminarios priemonės gali viršyti pagrindinės priemonės įgyvendinimo įgaliojimus, kadangi nagrinėjamos priemonės negali būti vertinamos tik kaip techninės priemonės, susijusios su susisiekimo oru saugumu, nes jos daro didelį poveikį pagrindinėms piliečių teisėms;
3.
mano, kad taikant visas susisiekimo oru saugumo priemones, taip pat naudojant kūno skaitytuvus, reikėtų atsižvelgti į proporcingumo principą, kuris yra pagrįstas ir būtinas demokratinėje visuomenėje, taigi prašo EDAPP, pagal 29 straipsnį įsteigtos darbo grupės ir PTA skubos tvarka iki 2008 m. lapkričio mėn. pradžios pateikti nuomonę dėl kūno skaitytuvų;
4.
pasilieka teisę tikrinti, ar šios priemonės atitinka žmogaus teises ir pagrindines laisves ES teisinių paslaugų atžvilgiu, ir imtis būtinų veiksmų;
5.
paveda Pirmininkui perduoti šią rezoliuciją Tarybai, Komisijai, bei valstybių narių vyriausybėms ir parlamentams.
