16.1.2006
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 103 straipsnio 4 dalį pateikė
– Alexanderis Stubbas PPE–DE frakcijos vardu
– Martine Roure ir Michaelis Cashmanas PSE frakcijos vardu
– Sophia in 't Veld ALDE frakcijos vardu
– Kathalijne Maria Buitenweg, Jeanas Lambertas, Monica Frassoni, Elisabeth Schroedter ir Raülis Romeva i Rueda Verts/ALE frakcijos vardu
– Giusto Catania, Jonas Sjöstedtas, Vittorio Agnoletto, Roberto Musacchio, Willy Meyer Pleite GUE/NGL frakcijos vardu
keičiantis šių frakcijų pasiūlymus:
– PPE-DE (B6‑0025/2006)
– Verts/ALE (B6‑0039/2006)
– ALDE (B6‑0040/2006)
– GUE/NGL (B6‑0043/2006)
dėl homofobijos Europoje
Europos Parlamento rezoliucija dėl homofobijos Europoje
Europos Parlamentas ,
–
atsižvelgdamas į tarptautinius ir Europos žmogaus teisių įsipareigojimus, nustatytus JT konvencijose dėl žmogaus teisių ir Europos žmogaus teisių ir pagrindinių laisvių apsaugos konvencijoje,
–
atsižvelgdamas į Europos Sąjungos nuostatas dėl žmogaus teisių, ypač į Europos Sąjungos pagrindinių teisių chartiją, taip pat į Europos Sąjungos Sutarties 6 ir 7 straipsnius,
–
atsižvelgdamas į Europos bendrijos steigimo sutarties 13 straipsnį, kuriuo remiantis Europos Sąjungai suteikiama teisė priimti priemones, padedančias kovoti su diskriminacija dėl seksualinės orientacijos ir dėl kitų Sutartyje numatytų atvejų, ir skatinti lygybės principą,
–
atsižvelgdamas į direktyvas 2000/43/EB ir 2000/78/EB, draudžiančias tiesioginę ar netiesioginę diskriminaciją dėl rasinės ar etninės kilmės, religijos ar tikėjimo, negalios, amžiaus arba seksualinės orientacijos,
–
atsižvelgdamas į Europos Sąjungos pagrindinių teisių chartijos 21 straipsnį, kuris draudžia bet kokią diskriminaciją dėl lyties, rasės, odos spalvos, etninės ar socialinės kilmės, genetinių ypatumų, kalbos, religijos ar tikėjimo, politinės ar bet kokios kitokio pobūdžio nuomonės, priklausymo nacionalinei mažumai, nuosavybės, gimimo, negalios, amžiaus arba seksualinės orientacijos ar dėl bet kokio kito pagrindo,
–
atsižvelgdamas į Darbo tvarkos taisyklių 103 straipsnio 4 dalį,
A.
kadangi homofobija gali būti apibrėžiama kaip iracionali homoseksualumo, lesbiečių, gėjų, biseksualų ir lytį pakeitusių (LGBT) asmenų baimė ar iracionalus bjaurėjimasis tokiais žmonėmis, taip pat tai pagrįsta nusistatymu, būdingu rasizmui, ksenofobijai, antisemitizmui ir seksizmui,
B.
kadangi homofobija sutinkama privačioje ir viešoje aplinkoje ir yra įvairių formų, pavyzdžiui, neapykantą, diskriminaciją kurstančios kalbos, patyčios, žodinė, psichologinė ir fizinė prievarta, taip pat persekiojimas ir žmogžudystės, diskriminacija pažeidžiant lygybės principą, nepagrįsti ir užgaulūs teisių apribojimai, kurie dažnai pateisinami siekiant išsaugoti viešąją tvarką, religijos laisvę ar apsisprendimo laisvę,
C.
kadangi keliose ES valstybės narėse neseniai įvyko susirūpinimą keliančių įvykių, apie kuriuos plačiai informavo žiniasklaida ir nevyriausybinės organizacijos, pradedant gėjų paradų ar eitynių, propaguojančių lygybę, uždraudimu, baigiant žymių politikų ir religinių lyderių neapykantą kurstančiomis ir grasinančiomis kalbomis, policijos neįgalumu užtikrinti taikių demonstracijų apsaugą ar net jų nutraukimu, smurtą propaguojančiomis homofobų grupių demonstracijomis ir siekiu keisti konstitucijas, kad būtų aiškiai uždraustos tos pačios lyties asmenų santuokos,
D.
kadangi tuo pat metu demokratinę dvasią ir tam tikrais atvejais toleranciją patvirtino pozityvi visuomenės narių, pilietinės visuomenės ir vietinės bei regioninės valdžios institucijų, kurios pasisakė prieš homofobiją reakcija, taip pat ir teisingumo sistema, nes buvo panaikintos ryškiausios ir neteisingiausios diskriminacijos formos,
E.
kadangi kai kuriose valstybėse narėse tos pačios lyties partneriai neturi vienodų teisių kaip skirtingų lyčių susituokę partneriai, todėl jie patiria diskriminaciją ir jų blogesnė padėtis,
F.
kadangi tuo pat metu vis daugiau Europos šalių imasi priemonių, siekdamos užtikrinti lygias galimybes, socialinę įtrauktį, pagarbą ir apsaugą nuo diskriminacijos, patiriamos dėl seksualinės orientacijos,
G.
kadangi Baroso vadovaujama Komisija paskelbė savo įsipareigojimą užtikrinti pagarbą žmogaus teisėms ir pagrindinėms laisvėms Europos Sąjungoje ir sudarė komisarų grupę, atsakingą už žmogaus teises,
H.
kadangi ne visos ES valstybės narės priėmė teisės priemones, padedančias ginanti pakeitusių lytį žmonių teises, kaip reikalaujama Direktyvoje 2000/43/EB ir Direktyvoje 2000/78/EB, ir ne visos valstybės narės skatina lygybę ir kovoja su diskriminacija, patiriama dėl seksualinės orientacijos,
I.
kadangi ir toliau reikia imtis veiksmų ES ir valstybėse narėse siekiant pašalinti homofobiją ir skatinti laisvės kultūrą, toleranciją ir lygybę tarp piliečių ir nacionalinės teisės sistemose,
1.
griežtai pasmerkia bet kokią diskriminaciją dėl seksualinės orientacijos;
2.
ragina valstybes nares užtikrinti, kad gėjai, biseksualai ir lytį pakeitę asmenys būtų apsaugoti nuo homofobiškų neapykantą kurstančių kalbų ir smurto, ir užtikrinti, kad tokios pat lyties partneriai jaustų tokią pat pagarbą, galėtų išlikti orūs ir jaustis saugūs, kaip ir likusi visuomenės dalis;
3.
primygtinai ragina valstybes nares ir Komisiją griežtai pasmerkti homofobiškas neapykantą ar smurtą kurstančias kalbas ir užtikrinti, kad susirinkimų laisvė, kurią garantuoja visos tarptautinės sutartys dėl žmogaus teisių, būtų iš tiesų gerbiama;
4.
ragina Komisiją užtikrinti, kad diskriminacija dėl seksualinės orientacijos visuose sektoriuose būtų draudžiama, ragina priimti prieš diskriminaciją nukreiptus teisės aktus, numatytus Sutarties 13 straipsnyje, tai gali būti padaryta arba pasiūlant naujas direktyvas, arba sukuriant bendrą sistemą, kuri apimtų visus diskriminavimo pagrindus visuose sektoriuose;
5.
primygtinai ragina valstybes nares ir Komisiją stoti į kovą su homofobija pasitelkiant švietimą, pavyzdžiui, agitacijos prieš homofobiją mokyklose, universitetuose ir žiniasklaidoje, taip pat pasitelkiant administracines, teismines ir teisėkūros priemones;
6.
pakartoja savo poziciją dėl 2007 m. paskelbimo lygių galimybių visiems metais, taip pat kad Komisija privalo užtikrinti, jog visos diskriminacijos formos, minimos Sutarties 13 straipsnyje ir Sprendimo dėl Europos metų 2 straipsnyje, yra vienodai sprendžiamos, taip, kaip nurodyta Europos Parlamento pranešime dėl Europos Parlamento ir Tarybos sprendime dėl Europos metų „Lygios galimybės visiems 2007 m. – kelias į teisingą visuomenę”, ir primena Europos Komisijai apie jos pažadą vykdyti stebėjimus šiuo klausimu ir atsiskaityti Parlamentui;
7.
primygtinai reikalauja, kad Komisija užtikrintų, jog visos valstybės narės perkėlė į savo teisės sistemas Direktyvos 2000/78/EB nuostatas, nustatančias bendrą vienodo vertinimo įsidarbinant ir dirbant sistemą, ir teisingai jas įgyvendina; taip pat ragina Komisiją užtikrinti, kad metiniuose pranešimuose dėl pagrindinių teisių apsaugos ES būtų įtraukta išsami ir suprantama informacija apie homofobiškus neapykantos nusikaltimus ir smurtą valstybėse narėse;
8.
ragina visas valstybes nares imtis bet kokių kitokių, jų nuomone, tinkamų veiksmų kovojant prieš homofobiją ir diskriminaciją, patiriamą dėl seksualinės orientacijos, ir skatinti bei įgyvendinti lygybės principą savo visuomenėje ir teisės sistemose;
9.
džiaugiasi kelių valstybių narių pastangomis pagerinti asmenų, pakeitusių lytį, padėtį ir gegužės mėn. 17 d. (tarptautinė diena prieš homofobiją) numačiusi surengti seminarą, kuriame numatyta keistis pažangiausia patirtimi;
10.
primena savo prašymą, kad Europos Komisija teiktų pasiūlymus, užtikrinančius judėjimo laisvę Sąjungos piliečiams ir jų šeimoms ir registruotiems bet kokios lyties partneriams, kaip nurodoma Parlamento 2004 m. spalio 14 d. rezoliucijoje dėl laisvės, saugumo ir teisingumo erdvės ateities;
11.
kviečia atitinkamas valstybes nares galutinai ir visiškai pripažinti, kad homoseksualai buvo nacių režimo persekiojimo objektai ir aukos;
12.
įpareigoja Pirmininką perduoti šią rezoliuciją, Komisijai ir valstybių narių bei kandidačių ir narystei besirengiančių valstybių vyriausybėms.
