Protestai Baltarusijoje galėtų tapti permainų pradžia
Užsienio ryšiai
Lietuva
2006-03-21 - 19:30
Baltarusijos prezidento rinkimų kampanijos metu Europos Parlamentas nuolat buvo įvykių sūkuryje. Baltarusijai neišdavus vizų Parlamento stebėtojų delegacijai, europarlamentarai aktyviai sekė rinkimų eigą iš užsienio ir sutarė, jog dėl gausių pažeidimų jų rezultatai nelaikytini teisėtais.
Kovo 13 d. pranešta, jog Baltarusijos užsienio reikalų ministerija atsisakė išduoti vizas visiems septyniems europarlamentarams, deleguotiems st ebėti šios šalies prezidento rinkimų . Atsakymo laiške europarlamentarams Baltarusijos užsienio reikalų viceministras Aleksandras Gerasimenka teigė, jog „Baltarusija nėra niekaip įsipareigojusi ES ar Europos Parlamentui, ypač atsižvelgiant į tai, jog pastarasis nepripažįsta Baltarusijos Parlamento“. Laiške taip pat įspėta, jog „bet kokie Europos Parlamento narių bandymai patekti į Baltarusijos teritoriją bus laikomi provokacija“ ir šie deputatai nebus įleisti į šalį.
Kitą dieną delegacijos nariai rinkosi į skubų posėdį apsvarstyti tolesnius veiksmus. Tuo tarpu EP delegacijos ryšiams su Baltarusija pirmininkas Bogdan Klich (Europos liaudies partija, Lenkija) netruko pakomentuoti: „Minsko režimas bijo bet kokio užsieniečių dalyvavimo rinkimų dieną. Per pastarąsias savaites užsienio žurnalistai buvo neįleisti į Baltarusiją, o dabar taip pat pasielgta su mumis”. Kovo 16 d. EP pirmininkas Josep Borrell (Žozepas Borelis) paskelbė pareiškimą Baltarusijos tema. Jis priminė, jog Parlamentas jau ne kartą pasmerkė tebesitęsiančius žmogaus teisių pažeidimus šioje šalyje. EP pirmininkas griežtai pasmerkė pastarųjų dienų smurtą ir pareikalavo, kad Baltarusijos valdžia laikytųsi tarptautinių įsipareigojimų užtikrinti lygias visų kandidatų teises rinkimuose. J. Borrell apgailestavo dėl Baltarusijos valdžios atsisakymo išduoti vizas europarlamentarams. Jis pažymėjo, jog „tolesnė ES ir Baltarusijos santykių raida priklausys nuo šalies demokratizavimo ir reformų joje pažangos, o ypač nuo prezidento rinkimų skaidrumo ir teisingumo“. Tačiau jau tuomet buvo aišku, jog sąžiningų rinkimų nebus. Kovo 16 d. plenariniame posėdyje buvo perskaitytas EP politinių frakcijų vadovų sueigos pareiškimas, kuriame apgailestauta dėl opozicijos atstovų suiminėjimo Baltarusijoje ir pareikalauta nedelsiant paleisti sulaikytuosius. Atsistoję EP nariai plojimais pritarė pareiškimui. Tą pačią dieną paskelbtame bendrame Europos Parlamento ir JAV Kongreso deputatų laiške pareikšta parama Baltarusijos žmonėms, pasmerktas demokratijos principų pažeidinėjimas ir įspėta, jog jėgos naudojimas ruošiantis rinkimams, jiems vykstant bei pasibaigus „neišvengiamai sustiprins Baltarusijos valdžios izoliavimą nuo tarptautinės bendruomenės“. Šį laišką inicijavo EP narys iš Latvijos Aldis Kuš ķ is (Europos liaudies partija) bei lietuvių kilmės JAV kongresmenas John Shimkus (Džonas Šimkus).
Kovo 19 d. europarlamentarų delegacija, neįleista į Baltarusiją, stebėjo rinkimų eigą iš Parlamente įsteigto situacijų centro, o kitą dieną paskelbė pareiškimą apie rinkimų išdavas. Pasak deputatų, „masinė opozicijos lyderių ir juos palaikančiųjų areštų banga, nepriklausomos žiniasklaidos ir nevyriausybinių organizacijų puolimas, nepriklausomų ir demokratinių kandidatų teisių varžymas bei ES stebėtojų neįleidimas į šalį aiškiai parodė, jog rinkimų kampanija Baltarusijoje nebuvo sąžininga ir demokratinė“. Be to, „balsuojama buvo baimės ir grėsmės atmosferoje, Baltarusijos valdžiai grasinant prievarta prieš taikius demonstrantus“. Todėl, pasak deputatų, A. Lukašenka negali vadintis teisėtu prezidentu, o rinkimai turi būti pakartoti laikantis tarptautinių normų.
Deputatai pasiūlė išplėsti Baltarusijos pareigūnų, kuriems uždrausta įvažiuoti į ES, sąrašą, bei sustiprinti paramą Baltarusijos pilietinei visuomenei – palengvinti jos nariams ES vizų išdavimą bei skatinti jaunimo mainus. Tarptautinė bendruomenė (įskaitant Rusiją) paraginta prisidėti prie demokratijos skatinimo Baltarusijoje. Dar griežtesnis buvo EP pirmininkas Ž. Borelis: atskiru pareiškimu jis paragino ES Tar ybą imtis sankcijų prieš Baltarusijos valdžią.
Kovo 20 d. surengtas internetinis teletiltas rinkimų išdavoms aptarti, kuriame dalyvavo Lietuvos Respublikos Seimo, Europos Parlamento, JAV Kongreso ir kitų institucijų atstovai. Tarp dalyvių buvo Lietuvoje išrinkti europarlamentarai E. Gentvilas, J.V. Paleckis ir L.L. Andrikienė, Seimo pirmininkas A. Paulauskas, Seimo nariai J. Karosas ir A. Ažubalis, JAV Kongreso narys T. McCotter bei Lietuvos ambasadorius JAV V. Ušackas. Renginio dalyviai sutarė, jog balsavimas Baltarusijoje tebuvo „rinkimų imitacija“, taigi jo rezultatai negali būti pripažinti teisėtais. Teletilto dalyviai pagyrė Baltarusijos tautos drąsą: didelė jos dalis atsikratė baimės ir gausiai išėjo į gatves. Tai galėtų būti rimtų permainų pradžia, teigė prelegentai ir paragino suteikti Baltarusijos pilietinei visuomenei svarią tarptautinės bendruomenės paramą.
20060321IPR06577
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
