A6-0435/2007
8.11.2007
PRANEŠIMAS
dėl siūlomos Haraldo Noacko kandidatūros į Audito Rūmų narius
(C6‑0308/2007 – 2007/0817(CNS))
Biudžeto kontrolės komitetas
Pranešėjas:
Inés Ayala Sender
PE 396.479v02-00
TURINYS
PASIŪLYMAS DĖL EUROPOS PARLAMENTO SPRENDIMO
AIŠKINAMOJI DALIS
1 PRIEDAS: Harald Noack GYVENIMO APRAŠYMAS
2 PRIEDAS: Harald Noack ATSAKYMAI Į KLAUSIMUS
PROCEDŪRA
PASIŪLYMAS DĖL EUROPOS PARLAMENTO SPRENDIMO
dėl siūlomos Haraldo Noacko kandidatūros į Audito Rūmų narius
( C6‑0308/2007 – 2007/0817(CNS) )
Europos Parlamentas ,
– atsižvelgdamas į EB sutarties 247 straipsnio 3 dalį ir Euratomo sutarties 160b straipsnio 3 dalį, pagal kurias Taryba kreipėsi į Parlamentą dėl konsultacijos ( C6‑0308/2007 ),
– atsižvelgdamas į tai, kad 2007 m. lapkričio 6 d. posėdyje Biudžeto kontrolės komitetas išklausė Tarybos siūlomą kandidatą į Audito Rūmų narius ir apsvarstė kandidato kvalifikaciją pagal EB sutarties 247 straipsnio 2 dalyje ir Euratomo sutarties 160b straipsnio 2 dalyje nustatytus kriterijus,
– atsižvelgdamas į Darbo tvarkos taisyklių 101 straipsnį,
– atsižvelgdamas į Biudžeto kontrolės komiteto pranešimą ( A6‑0435/2007 ),
1. teikia teigiamą nuomonę dėl pasiūlymo skirti Haraldą Noacką Audito Rūmų nariu;
2. paveda Pirmininkui perduoti šį sprendimą Tarybai ir susipažinti – Audito Rūmams bei kitoms Europos Bendrijų institucijoms ir valstybių narių audito institucijoms.
AIŠKINAMOJI DALIS
Siekiant, kad Europos Sąjungos finansų kontrolės sistema veiktų tinkamai, svarbu užtikrinti gerus darbo santykius tarp Europos Audito Rūmų ir Europos Parlamento. Tačiau, skiriant Audito Rūmų narius, Parlamentui tenka antraeilis vaidmuo. Audito Rūmų narius skiria Taryba, vadovaudamasi valstybių narių pasiūlymais. Su Parlamentu konsultuojamasi tik prieš paskyrimą. Taigi esant Parlamento ir Tarybos nuomonių skirtumams gali atsirasti įtampa. Parlamentas stengėsi sumažinti nuomonių skirtumo pavojų, savo dviejose 1992 ir 1995 m. rezoliucijose dėl konsultavimosi su Parlamentu procedūros skiriant Audito Rūmų narius
1 Rezoliucija A3-0345/92 , OL C 337, 1992 12 21, p.51 ir Rezoliucija A4-0001/95 , OL C 43, 1995 02 20, p. 75. 1 viešai paskelbdamas bendruosius principus, kuriais jis vadovaujasi priimdamas sprendimus.
Visų pirma savo 1992 m. rezoliucijoje, siekdamas stiprinti skaidrumo principus, Parlamentas paskelbė šiuos kriterijus, taikomus vertinant kandidatus:
a) aukšto lygio profesinė patirtis viešųjų finansų, valdymo arba valdymo audito srityse;
b) tam tikrais atvejais įsipareigojimų įvykdymo patvirtinimas, jei anksčiau pretendentas ėjo vadovaujančias pareigas;
c) nepriekaištinga vadovavimo charakteristika, jei pretendentas ėjo vadovaujančias pareigas viešajame arba privačiajame sektoriuose;
d) nuo paskyrimo datos kandidatai negali užimti jokių pareigų, į kurias jie buvo išrinkti rinkimų metu, ar turėti įsipareigojimų politinėms partijoms;
e) pagal vykdomos veiklos pobūdį bus atsižvelgta ir į kandidatų amžių: pavyzdžiui, atrodo pagrįsta nustatyti sąlygą, kad Audito Rūmų nariai savo pirmosios kadencijos pabaigoje neturėtų būti vyresni nei 65 m. arba antrosios kadencijos pabaigoje vyresni nei 70 m. Taip pat turėtų būti įprasta, kad kandidatą arba kandidatę paskiriant Audito Rūmų nariu (-e), jis (ji) neviršytų jos (jo) gimtoje valstybėje narėje šioms pareigoms taikomų amžiaus apribojimų;
f) galiausiai, be atliekamo individualių nuopelnų vertinimo, Parlamentas užtikrina tinkamą visos Audito Rūmų sudėties pusiausvyrą. Pavyzdžiui, nors dabartinėje Audito Rūmų sudėtyje gana sėkmingai atstovaujama įvairios narių kilmės požiūriu, moterys yra atstovaujamos nepakankamai ir tai yra nepateisinama;
g) pageidautina, kad Audito Rūmų nariai neitų savo pareigų ilgiau kaip dvi kadencijas.
Nesena patirtis rodo, kad nepaisant minėtų rezoliucijų, ne visada buvo galima išspręsti dėl nuomonių skirtumų iškilusias problemas. 2004 m. Biudžeto kontrolės komitetas patvirtino neigiamą nuomonę dėl dviejų iš dešimties naujų Audito Rūmų narių, kurie buvo siūlomi remiantis Stojimo sutartimi. Vienas iš jų savo kandidatūrą atsiėmė, tačiau antrasis to nepadarė. Nors neigiama nuomonė buvo patvirtinta plenarinio posėdžio metu, Tarybą paskyrė kandidatą Audito Rūmų nariu.
Pagal šiuo metu galiojančią skyrimo tvarką keletas valstybių narių pasiūlytų kandidatų neatitinka visų 1992 m. Parlamento rezoliucijoje išdėstytų kriterijų. Be to, Parlamento pastangoms išlaikyti tinkamą Audito Rūmų sudėties pusiausvyrą bei išspręsti nepakankamo moterų skaičiaus problemą, trukdoma dabartiniais valstybių narių pateiktais pasiūlymais. Šiuo metu Audito Rūmų narių sudaro 22 vyrai ir 5 moterys. Jei bus paskirti visi siūlomi kandidatai, Audito Rūmus sudarys 23 vyrai ir 4 moterys.
Atsižvelgdama į tai, pranešėja mano, kad norint užtikrinti, jog Parlamentas, o ypač Biudžeto kontrolės komitetas nuo pat Audito Rūmų nario (-ės) paskyrimo dienos užmegztų su juo (ja) sėkmingą bendradarbiavimą, būtinos veiksmingesnės priemonės. Ji taip pat mano, kad 1992 ir 1995 m. rezoliucijose numatytus kriterijus ir procedūras būtina persvarstyti, konsoliduoti ir perduoti Tarybai, už kandidatų siūlymą atsakingoms institucijoms valstybėse narėse bei visuomenei.
Užbaigdama pranešėja rekomenduoja, kad Europos Parlamentas ir Ekonomikos ir finansinių reikalų taryba (ECOFIN) glaudžiau bendradarbiautų siekdami nustatyti Audito Rūmų narių skyrimo tvarką. Būtina laiku suteikti Parlamentui informacijos apie kiekvienos valstybės narės pasiūlytą kandidatą. Vidutiniu laikotarpiu Taryba ir Parlamentas turėtų susitarti dėl nuoseklesnės ir veiksmingesnės narių skyrimo tvarkos, kuri sudarytų svarbią skubios Europos Audito Rūmų organizacinės reformos dalį.
1 PRIEDAS: Harald Noack GYVENIMO APRAŠYMAS
Asmeninė informacija:
Vardas, pavardė: Dr. Harald Noack
Gimimo data ir vieta: 1949 m. balandžio 22 d., Frankfurtas prie Maino.
1970–1975 m. Teisės studijos Johanno Wolfgango Goethės universitete,
Frankfurtas prie Maino.
1975 m. Pirmieji valstybiniai teisės egzaminai.
1978 m. Doktorantūra ir antrieji valstybiniai teisės egzaminai.
1997 m. balandžio mėn. Teisėjo stažuotojo praktika prokuratūroje.
1980 m. liepos mėn. Komandiruotas į Heseno žemės teisingumo ministeriją dirbti ministro padėjėju
1981 m. Paskirtas prokuroru.
1983 m. Heseno žemės teisingumo ministerijos administracijos vadovas ir biudžeto bei žemėtvarkos departamentų vadovas.
1985 m. Vyriausiasis prokuroras; tęsia departamento vadovo darbą; papildomos pareigos – pirmojo valstybinio egzamino egzaminatorius ir Vysbadeno universiteto Frankfurto skyriaus administravimo disciplinų dėstytojas.
1987 m. Heseno žemės teisingumo ministerijos skyriaus viršininkas ir biudžeto bei žemėtvarkos departamentų vadovas.
1989 m. sausio mėn. Skyriaus viršininkas, Federalinio audito biuro narys
ir pensijų audito grupės vadovas.
1991 m. rugsėjo mėn. Heseno žemės Aplinkos, energijos ir federalinių reikalų ministerijos poskyrio viršininkas ir branduolinio reguliavimo ir radiacijos apsaugos departamento vadovas.
1994 m. sausio mėn. Heseno žemės Finansų ministerijos valstybės sekretorius.
1999 m. balandžio mėn. Laikinas išėjimas į pensiją.
1999 m. gegužės mėn. Firmos „Heiermann Franke Knipp“ teisininkas ir partneris, Frankfurtas prie Maino.
1999 m. rugpjūtis OLAF priežiūros komiteto narys pagal
Federalinės Vyriausybės rekomendaciją ir pagal bendrą
ES institucijų sprendimą.
Nuo 2000 m. liepos mėn. Šiaurės Reino Vestfalijos žemės Finansų ministerijos valstybės sekretorius.
Iki 2004 m. liepos mėn.
Nuo 2004 m. rugsėjo mėn. iki Vokietijos Federalinės bankų asociacijos valdybos narys.
2004 m. gruodžio mėn. Vokietijos bankų asociacija.
Nuo 2005 m. sausio mėn. Vokietijos Federalinės bankų asociacijos generalinio direktoriaus pavaduotojas.
2 PRIEDAS: Harald Noack ATSAKYMAI Į KLAUSIMUS
Darbo patirtis
1. Nurodykite svarbiausius savo darbo patirties aspektus viešųjų finansų, valdymo ar valdymo audito srityse.
Daugiau kaip devynerius metus eidamas Vokietijos Heseno ir Šiaurės Reino-Vestfalijos federalinių žemių finansų ministrų nuolatinio atstovo (ministerijos valstybės sekretoriaus) pareigas, be kitų dalykų taip pat buvau atsakingas už Heseno ir Šiaurės Reino-Vestfalijos žemių biudžetų sudarymą ir vykdymą. Iki 2001 m. biudžetų apimtis atitinkamai buvo apie 25 ir 50 milijardų eurų. Eidamas šių dviejų finansų ministerijų valstybės sekretoriaus pareigas taip pat buvau atsakingas už finansų ministerijos biudžeto sąmatą ir teisėtą bei taupų šios sąmatos įgyvendinimą. 1995–2004 m. Vokietijos Federacinėje Respublikoje ir minėtose žemėse buvo susiklosčiusi sunki ekonominė padėtis, kurią lėmė abiejų Vokietijų susivienijimas. Didėjant viešojo sektoriaus uždavinių skaičiui, už viešuosius biudžetus atsakingų pareigūnų uždavinys buvo užtikrinti, kad būtų laikomasi Europos ir nacionalinių stabilumo reikalavimų.
Kai dirbau Federalinių audito rūmų nariu, audito sritis, kurioje dirbau, apėmė visos Vokietijos pensijų draudimo fondo kontrolę. 1988–1991 m. Vokietijos darbuotojų ir tarnautojų pensijų draudimo fondo piniginės įplaukos sudarė apie 125 milijardus eurų. Vokietijos pensijų draudimo fondo veiklą administravo darbuotojų ir tarnautojų pensijų draudimo organizacijos, kuriose tuo metu dirbo apie 50 000 darbuotojų. Pagrindinis uždavinys tikrinant, ar Vokietijos pensijų draudimo fondas veikia tinkamai ir rentabiliai, – teikti konsultacijas Vokietijos Bundestago biudžeto komitetui. Taip pat svarbu buvo padėti pensijų draudimo organizacijų savivaldos organams ir jų administracijoms konstruktyviai sprendžiant ekonomiškumo ir sistemos klausimus.
Eidamas prokuroro, ministerijos tarnautojo, Vokietijos Federacinės Respublikos aukščiausiųjų audito rūmų nario, dviejų federalinių žemių vyriausybių ministerijos valstybės sekretoriaus pareigas, įgijau svarbios profesinės patirties – kaip veiksmingai ir pirmiausia atsižvelgiant į piliečių ir valstybės interesus bei laikantis įstatymų vykdyti pareigas. Taip pat įgijau svarbios patirties, kad veikiančios demokratinės institucijos iš esmės užtikrina bendruomenės gerovę ir raidą.
2. Kokie trys svarbiausi per Jūsų karjerą sprendimai, kuriuos priimant dalyvavote?
Eidamas Heseno ir Šiaurės Reino-Vestfalijos federalinių žemių finansų ministerijų ministerijos valstybės sekretoriaus pareigas dalyvavau priimant daugelį svarbių sprendimų. Plačiau apie tai negaliu papasakoti, nes esu vis dar saistomas profesinių apmokestinimo paslapčių.
Vienijantis Vokietijai vienas iš svarbių ir taip pat įspūdingų sprendimų, kurį priimant dalyvavau, buvo tuometinės Vokietijos Demokratinės Respublikos ir Vokietijos Federacinės Respublikos pensijų draudimo fondų sujungimas. Būdamas atsakingas už audito sritį aktyviai dalyvavau šiame iš tiesų sudėtingame teisiniame procese.
Taip pat norėčiau pabrėžti, kad Federaliniuose audito rūmuose audito skyriaus, kuriame dirbau, iniciatyva buvo pateiktas įstatymo projektas dėl Vokietijos draudimo fondo finansinių investicijų. Po to, kai mano vadovaujamo audito skyrius atliko patikrinimus ir nustatė, kad pensijų draudimo fondo lėšų investicijos į specialiuosius vertybinių popierių fondus ekonominiu požiūriu tuo metu buvo nepelningos, Federaliniai audito rūmai, remdamiesi mano vadovaujamo audito skyriaus pateiktomis pastabomis, pasiūlė iš naujo įstatymuose reglamentuoti tokias investicijas siekiant išvengti pensijų draudimo įmonių ekonominių ir atitinkamai apdraustųjų (įnašų mokėtojų) nuostolių. Vokietijos Bundestagas Federalinių audito rūmų pasiūlytą įstatymo pakeitimą įtraukė į socialinį kodeksą ir šis pakeitimas galioja iki šiol.
Eidamas Federalinės Vokietijos bankų asociacijos valdybos nario pareigas dalyvavau priimant įvairias finansų rinkos priemones ir kitoje veikloje, susijusioje su politika ir įstatymų leidyba. Dėl profesinių paslapčių nenorėčiau plačiau komentuoti šios savo veiklos. Galėčiau tik bendrais bruožais papasakoti apie ypač sudėtingą direktyvos dėl finansinių priemonių rinkų perkėlimo į nacionalinę teisę procesą. Europos direktyvos ar reglamento perkėlimas į nacionalinę teisę, konsultacijų bei įgyvendinimo procesas nacionaliniu lygmeniu ir po to direktyvos dėl finansinių priemonių rinkų įgyvendinimo įstatyme numatytų priemonių vykdymas įmonėse – pagal savo apimties mastą ir veikimą buvo įspūdingas politinių jėgų bendradarbiavimo Europos ir nacionaliniu lygmenimis ir taip pat veiksmingo įmonių ir valstybės keitimosi informacija apie įmonių poreikius ir politines galimybes pavyzdys.
Nepriklausomumas
3. Sutartyje nustatyta, kad Audito Rūmų nariai eidami savo pareigas turi būti „visiškai nepriklausomi“. Kaip Jūs laikytumėtės šio reikalavimo atlikdamas savo pareigas?
Veiklos nepriklausomumas apima nurodymų laisvę. Tai reiškia, kad pareigas reikia atlikti remiantis kuo didesne kompetencija bei plačia asmenine profesine patirtimi ir siekti institucijos, šiuo atveju Audito Rūmų, tikslų. Tai, ar Europos biudžeto lėšos renkamos ir naudojamos tinkamai bei ūkiškai, reikia tikrinti ir vertinti neatsižvelgiant į asmenų einamas pareigas. Taigi gauti audito rezultatai Europos Audito Rūmų narių kolegijai turi būti pateikiami vadovaujantis tik šiais principais. Besąlygiškai reikia dalintis savo žiniomis ir patirtimi su Europos Parlamentu ir jo nariais. Reikia bendradarbiauti su kitomis Europos institucijomis siekiant Europos ir jos valstybių narių gerovės.
Europos Audito Rūmų nariams garantuojamas nepriklausomumas pirmiausia užtikrina tai, kad galima laisvai reikšti savo nuomonę ir teikti išvadas.
4. Ar jums buvo suteiktas įsipareigojimų įvykdymo patvirtinimas, kai ėjote vadovaujamas pareigas, jei tokia procedūra numatyta?
Tokia procedūra nebuvo ir nėra numatyta.
5. Ar turite įmonę, akcijų ar kitokių įsipareigojimų, kurie galėtų būti nesuderinami su Jūsų pareigomis ateityje? Ar sutinkate Audito Rūmų pirmininkui deklaruoti visus savo finansinius interesus ir kitus įsipareigojimus bei juos viešinti? Jei šiuo metu esate susijęs su kokiu nors teismo procesu, papasakokite apie tai plačiau.
Neturiu jokių akcijų ar kapitalo bei kitų įsipareigojimų, kurie galėtų būti nesuderinami su mano būsimu darbu. Žinoma, esu pasirengęs pranešti Audito Rūmų pirmininkui apie visus savo finansinius interesus ir viešai apie tai paskelbti. Man nėra iškelta jokia baudžiamoji byla, nėra pradėta jokia drausminė ar garbės teismo procedūra, kuri galėtų trukdyti mano nepriklausomumui.
6. Ar esate pasiruošęs atsisakyti visų pareigų, į kurias esate išrinktas, ir atsakingų pareigų politinėje partijoje, jei būsite paskirtas Audito Rūmų nariu?
Aš neinu jokių iš minėtųjų pareigų.
7. Kaip spręstumėte šiurkščių pažeidimų, sukčiavimo ir (ar) korupcijos atvejus, su kuriais susiję asmenys iš valstybės narės, iš kurios esate kilęs?
Tokiu atveju prašyčiau Europos Audito Rūmų pirmininko ir narių kolegijos sutikimo, kad kol viskas išsispręs, būtų sustabdyti arba visiškai nutraukti visi mano įgaliojimai, dėl kurių galėtų kilti bet koks interesų konfliktas
Pareigų vykdymas
8. Kokie turėtų būti pagrindiniai patikimo finansų valdymo bruožai viešojoje įstaigoje?
Viešoji įstaiga, jei tai nėra tvarkos palaikymo tarnyba, atlieka „paslaugų teikimo funkcijas“. Tai reškia, kad ji turi veiksmingai, teisėtai ir remiantis subsidiarumo principu panaudoti finansinius išteklius, kuriuos uždirbo piliečiai bei įmonės ir pagal politinius sprendimus skyrė viešajai veiklai vykdyti. Taigi, atsižvelgiant į gerąją patirtį reikia nuolat tikrinti, kaip naudojamos lėšos, o atsižvelgiant į tvarumo principą, ar jos naudojamos ten kur reikia.
9. Pagal Sutartį Audito Rūmai padeda Parlamentui įgyvendinti biudžeto vykdymo priežiūros įgaliojimus. Kaip apibūdintumėte savo funkcijas rengti ataskaitas Europos Parlamentui, ypač Biudžeto kontrolės komitetui?
Europos Audito Rūmų funkcija – remti ir konsultuoti Europos Parlamentą ir ypač jo Biudžeto kontrolės komitetą – itin svarbi. Su šioms institucijomis Audito Rūmai turėtų dalintis visomis savo žiniomis ir kompetencija. Taigi negali kilti joks Parlamento ir jo organų suverenumo ir Audito Rūmų bei jo narių nepriklausomumo konfliktas.
10. Kokia, Jūsų nuomone, yra veiklos audito nauda ir kaip reikėtų atsižvelgti į jo išvadas valdymo klausimais?
Tradicinis auditas apima pirmiausia teisėtą viešųjų lėšų naudojimą. Tačiau viešųjų biudžetų lėšos turėtų būti teisėtai naudojamos ne tik atsižvelgiant į politinius tikslus ir paskirtį, bet, kaip ir privačiajame sektoriuje, atsižvelgiant į rezultatus. Veiksmingas viešųjų lėšų naudojimas natūraliai pagal abipusiškumo principą susijęs su teisėtumu. Veiklos auditas papildo ir skatina, kad viešosios lėšos būtų teisėtai naudojamos paisant piliečių ir įmonių interesų bei siekiant tvaraus išteklių naudojimo.
11. Kaip būtų galima pagerinti Audito Rūmų, nacionalinių audito institucijų ir Europos Parlamento (Biudžeto kontrolės komiteto) bendradarbiavimą atliekant ES biudžeto auditą?
Kadangi atsakingų institucijų bendradarbiavimas ir jo gerinimas yra nuolatinis darbas, savo nuomonę galėčiau pareikšti tik tuomet ir tik kolegialiai bendradarbiaudamas su Europos Audito Rūmais, kai tai padaryti galėsiu turėdamas asmeninį supratimą ir patirties.
Kiti klausimai
12. Ar atsiimtumėte savo kandidatūrą, jei Parlamentas pateiktų neigiamą nuomonę dėl Jūsų paskyrimo Audito Rūmų nariu?
Kadangi mano kandidatūrą pasiūlė Vokietijos Federacinės Respublikos Vyriausybė, tai šiuo atveju atsakingus sprendimus priimčiau tik visapusiškai pasitaręs su ja.
PROCEDŪRA
Pavadinimas
Vieno Audito Rūmų nario paskyrimas (Harald NOACK)
Nuorodos
N6-0020/2007 - C6-0308/2007 - 2007/0817(CNS)
Konsultacijos su EP data
19.9.2007
Atsakingas komitetas
Paskelbimo plenariniame posėdyje data
CONT
27.9.2007
Pranešėjas(-ai)
Paskyrimo data
Inés Ayala Sender
11.9.2007
Priėmimo data
6.11.2007
Galutinio balsavimo rezultatai
+:
–:
0:
19
0
2
Posėdyje per galutinį balsavimą dalyvavę nariai
Jean-Pierre Audy, Inés Ayala Sender, Herbert Bösch, Paulo Casaca, Szabolcs Fazakas, Christofer Fjellner, Ingeborg Gräßle, Dan Jørgensen, Rodi Kratsa-Tsagaropoulou, Jan Mulder, Francesco Musotto, Bill Newton Dunn, Bart Staes, Alexander Stubb, Paul van Buitenen, Kyösti Virrankoski
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Chris Davies, Edit Herczog, Véronique Mathieu, Gabriele Stauner, Petya Stavreva
