Klausimas, į kurį atsakoma žodžiu, Nr. O-000016/2012
Tarybai
Darbo tvarkos taisyklių 115 straipsnis
Gabriel Mato Adrover
Žuvininkystės komiteto vadu Tema: 2012 m. bendro leidžiamo sužvejoti kiekio (BLSK) ir kvotų reglamente nustatytos priemonės, viršijančios SESV 43 straipsnio 3 dalies taikymo ribas
2011 m. gruodžio 16 d. Taryba pasiekė politinį susitarimą dėl žvejybos galimybių nustatymo kitiems metams, t. y. dėl trečiojo įsigaliojus SESV priimamo BLSK ir kvotų reglamento, kuris grindžiamas šios sutarties 43 straipsnio 3 dalimi. Šiame straipsnyje nustatyta procedūra, kurioje Parlamentas nedalyvauja, gali būti taikoma tik nustatant ir skiriant žvejybos galimybes, taigi jo netaikoma jokioms kitoms priemonėms, kuriomis siekiama BŽP tikslų. Jos, kaip nurodyta 43 straipsnio 2 dalyje, turi būti priimamos pagal įprastą teisėkūros procedūrą. Tačiau jau trečius metus iš eilės pagal BSLK ir kvotų reglamentą Komisija nutarė pasiūlyti, o Taryba – priimti priemones, akivaizdžiai viršijančias priemonių, kurias galima priimti pagal 43 straipsnio 3 dalį, taikymo ribas, įskaitant svarbias technines priemones, kaip antai zonos, kuriose žvejyba draudžiama arba ribojama, draudimo bei ribojimo laikotarpiai, ribojamas žvejybos gylis ir specialūs su žvejybos įrankiais susiję reikalavimai.
1. Kadangi SESV 43 straipsnio 2 dalis, kurioje numatyta įprasta teisėkūros procedūra, yra visų priemonių, kuriomis siekiama BŽP tikslų, teisinis pagrindas, 43 straipsnio 3 dalis ir toliau yra išimtis ir turi būti griežtai taip aiškinama. Kaip Taryba gali pateisinti platų 43 straipsnio 3 dalies aiškinimą, pagal kurį šios dalies taikymo sritis išplečiama iki priemonių, viršijančių tik žvejybos galimybių nustatymo ir skyrimo ribas, ypač priemonių, kurios anksčiau, atsižvelgiant į Tarybos reglamento (EB) Nr. 2371/2002 4 straipsnio 2 dalies 1 punkto g papunktyje išvardytas priemones, buvo priskiriamos techninių priemonių kategorijai, taikymo ribas?
2. Kokiomis SESV nuostatomis remdamasi Taryba gali pateisinti tai, kad į BLSK ir kvotų reglamento 3 konstatuojamąją dalį įterpta nuoroda į „tam tikras funkciniu požiūriu su (žvejybos galimybių nustatymu ir skyrimu) susijusias sąlygas“?
3. Ar ketina Taryba į būsimus BSLK ir kvotų reglamentus įtraukti priemones, viršijančias vien žvejybos galimybių nustatymo ir skyrimo ribas, priimamas pagal 43 straipsnio 3 dalį?
4. Ar tikrai Taryba įsipareigojusi užtikrinti, kad, nesvarbu, kokios naujos procedūros bus nustatytos vykstant BŽP reformai, šio pobūdžio techninės priemonės bus priimamos visapusiškai atsižvelgiant į SESV ir į Parlamento prerogatyvas?
