KLAUSIMAS ŽODŽIU SU DEBATAIS O-0072/07
pagal 108 Darbo tvarkos taisyklių straipsnį
pateikė
Paolo Costa
Transporto ir turizmo komiteto vardu
Komisijai
Tema: Direktyvos 2006/38/EB dėl sunkiasvorių krovininių transporto priemonių apmokestinimo už naudojimąsi tam tikra infrastruktūra ("Eurovinjetė") 11 straipsnis, tarpinė išorinių ir socialinių sąnaudų įvertinimo ataskaita
Pagal direktyvos 2006/38/EB dėl sunkiasvorių krovininių transporto priemonių apmokestinimo už naudojimąsi tam tikra infrastruktūra 11 straipsnio 3 dalį, Komisija, apsvarsčiusi visas galimybes, įskaitant su aplinkos apsauga, triukšmu, eismo grūstimis ir sveikatos apsauga susijusias sąnaudas, ne vėliau kaip iki 2008 m. birželio mėn. turi pateikti visuotinai pritaikomą, skaidrų ir aiškų visų išorinių sąnaudų įvertinimo modelį, kuriuo remiantis ateityje būtų apskaičiuojami infrastruktūros mokesčiai.
Ar Komisija, remdamasi tarpiniais rezultatais, gautais rengiant šį modelį, galėtų nurodyti, ar tarpinėje ataskaitoje atsižvelgta į globalias su aplinkos apsauga susijusias sąnaudas, pvz., klimato kaitą, ir neseniai paskelbtas su sveikata susijusias sąnaudas, ir ar bus atsižvelgiama į jas kaip į esminius veiksnius atliekant tolesnius vertinimus ir skaičiavimus?
Ar Komisija gali patvirtinti, kad ES ratifikavus Alpių konvencijos Transporto protokolą, rengiant modelį bus atsižvelgiama į šio protokolo nuostatas dėl krovininių transporto priemonių apmokestinimo?
Kada Komisija ketina pateikti pasiūlymą dėl dabartinės direktyvos „Eurovinjetė“ pakeitimo?
OL L 157, 2006 6 9, p. 8.