Klausimas Nr. H-0536/2010
Tarybai
2010 m. lapkričio mėn. sesija
Darbo tvarkos taisyklių 116 straipsnis
Nikolaos Chountis
(GUE/NGL) Tema: Memorandumas ir Graikijos skolos grąžinimo termino pratęsimas
Tarptautinio valiutos fondo pirmininkas aiškiai ir oficialiai paskelbė, kad TVF būtų pasirengęs pratęsti Graikijos taikant finansinį mechanizmą paimtų paskolų grąžinimo terminą tuo atveju, jeigu Europos Sąjungos valstybės narės padarytų tą patį. Pagrindiniai D. Strauss-Kahno argumentai yra tie, kad 2014–2015 m. labai padidės poreikis pratęsti Graikijos skolą ir kad derėtų sukurti palankią aplinką rinkose. Graikijos piliečiai nerimauja dėl to, kad pratęsus skolos mokėjimo terminą bus ilgiau vykdoma pagal memorandumą pradėta taikyti nepopuliari politika.
Ar, atsižvelgdama į TVF pasiūlymą, Taryba nurodys šį klausimą įtraukti į savo susitikimo darbotvarkę? Ar galimai pratęsus Graikijos paimtų paskolų grąžinimo terminą memorandumo bus laikomasi ir po 2013 m.?
