7.3.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė André Brie, Luisa Morgantini, Vittorio Agnoletto, Tobias Pflüger, Dimitrios Papadimoulis, Esko Seppänen, Jens Holm ir Pedro Guerreiro
GUE/NGL frakcijos vardu,
dėl branduolinių ginklų neplatinimo ir nusiginklavimo
Europos Parlamento rezoliucija dėl branduolinių ginklų neplatinimo ir nusiginklavimo
Europos Parlamentas,
–
atsižvelgdamas į didžiosios daugumos ES šalių pasiektą bendrą sutarimą dėl Branduolinių ginklų neplatinimo sutarties atgaivinimo ir stiprinimo laikotarpiu nuo dabar iki artėjančios Branduolinių ginklų neplatinimo sutarties persvarstymo konferencijos 2010 m.;
–
atsižvelgdamas į savo ankstesnes rezoliucijas dėl Branduolinių ginklų neplatinimo sutarties, ypač į savo plačios apimties rezoliuciją, priimtą 2005 m. kovo 10 d., dėl Branduolinių ginklų neplatinimo sutarties persvarstymo konferencijos 2005 m. gegužės mėn.;
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi branduolinių ginklų turėjimas ir naudojimas atlieka itin svarbų vaidmenį branduolinį ginklą turinčių valstybių saugumo politikoje – irtų, kurios pripažįsta turinčios branduolinį ginklą, ir tų, kurios tai neigia – ypač Jungtinių Valstijų saugumo politikoje;
B.
kadangi daugiašalio nusiginklavimo procesas buvo sustabdytas ir ištisus dešimtmečius trūko politinės valios šiam procesui atgaivinti;
C.
kadangi atsirado naujų branduolinį ginklą turinčių valstybių, kurios nėra pasirašiusios Branduolinių ginklų neplatinimo sutarties;
D.
kadangi ginčas dėl Irano branduolinės programos nebuvo išspręstas ir yra pavojus, kad tai peraugs į karinį konfliktą;
E.
kadangi 2010 m. Branduolinių ginklų neplatinimo sutarties persvarstymo konferencijos parengiamasis komitetas (angl. PrepCom ) savo pirmąjį susitikimą surengs 2007 m. balandžio 30 – gegužės 11 d. konferencijų centre „Austria Centre“ Vienoje;
1.
išreiškia didelį susirūpinimą dėl naujų branduolinio ginklavimosi lenktynių pavojaus; primena JT Generalinio Sekretoriaus Kofio Annano 2006 m. lapkričio 28 d. Prinstono universitete padarytą pareiškimą, kuriame buvo teigiama, kad vienos šalies branduolinių ginklų išsaugojimas gali paskatinti kitos šalies tokių ginklų įsigijimą: „turėdamos ir atnaujindamos savo arsenalus … branduolinį ginklą turinčios valstybės skatina kitus … manyti, kad branduoliniai ginklai yra labai svarbūs jų saugumui ir statusui“;
2.
dar kartą patvirtina savo poziciją, kad Branduolinių ginklų neplatinimo sutartis yra gyvybiškai svarbi kaip prevencinė priemonė, saugantis nuo branduolinės ginkluotės gausėjimo, ir kad todėl būtina dėti visas pastangas įgyvendinant visus šios sutarties aspektus; patvirtina, kad siekiant, kad daugiašalės pastangos būtų veiksmingos, jos turi būti grindžiamos tinkamai išplėtotu tikslu kuo greičiau pasiekti, kad pasaulyje nebeliktų branduolinių ginklų;
3.
primygtinai reikalauja taikaus ginčo dėl Irano branduolinių programų politinio sureguliavimo ir ragina atnaujinti derybas; dar kartą patvirtina savo nepritarimą visiems kariniams veiksmams arba grasinimams panaudoti jėgą ir perspėja, kad bet koks karinis veiksmas šiame regione sukeltų dar gilesnę krizę;
4.
mano, kad visapusiškas ir nešališkas sprendimas galimas tik pripažįstant Irano teisę vykdyti taikią branduolinę veiklą, ir tarptautinei bendruomenei įsitikinus, kad jo branduolinės programos yra taikaus pobūdžio;
5.
ragina branduolinį ginklą turinčias valstybes – ir tas kurios pripažįsta turinčios branduolinį ginklą, ir tas, kurios tai neigia – ypač Prancūziją, Jungtinę Karalystę, Jungtines Valstijas ir Izraelį, suteikti Iranui ir visoms kitoms šio regiono šalims neigiamo saugumo garantijas;
6.
mano, kad derybos dėl branduolinių ginklų neturinčios zonos Artimuosiuose Rytuose, Viduržemio jūros regiono šalyse ir šiaurės rytų Azijoje sukūrimo galėtų būti svarbus žingsnis siekiant išspręsti šio regiono šalių saugumo problemas;
7.
džiaugiasi tuo, kad paskutinio šešių šalių derybų rato dėl Šiaurės Korėjos branduolinės programos metu buvo pasiektas esminis susitarimas dėl pradinių veiksmų įgyvendinant 2005 m. Bendrą pareiškimą dėl Korėjos pusiasalio pavertimo nebranduoline zona ir tuo, kad Korėjos Liaudies Demokratinė Respublika (KLDR) pakvietė JT atominės kontrolės vadovą kitą mėnesį atvykti diskusijoms; ragina Iraną ir tarptautinę bendruomenę pasimokyti iš šio fakto, kad ginčus yra įmanoma išspręsti vykdant politinį dialogą ir derybas;
8.
išreiškia susirūpinimą dėl to, kad Izraelis, Indija ir Pakistanas nepasirašė Branduolinių ginklų neplatinimo sutarties; ragina šias šalis pasirašyti šią sutartį;
9.
primena Tarybai ir valstybėms narėms, kad branduolinis nusiginklavimas ir branduolinių ginklų neplatinimas yra iš esmės tarpusavyje susiję ir stiprina vienas kitą; mano, jog siekiant, kad Branduolinių ginklų neplatinimo sutartis išliktų ir būtų taikoma, būtina nustatyti veiklos planą, kuriame būtų pateiktas branduolinio nusiginklavimo etapų kalendorius ir terminai; ragina griežtai laikytis branduolinių ginklų moratoriumo laukiant, kol įsigalės Visapusiška branduolinių ginklų bandymo draudimo sutartis (angl. CTBT);
10.
pabrėžia svarbą ir poreikį nedelsiant ir be jokių papildomų sąlygų pasiekti, kad įsigaliotų Visapusiškos branduolinių ginklų bandymo draudimo sutartis (angl. CTBT) ragina Tarybą ir Komisiją vykdant dialogą su šalimis partnerėmis, kurios to dar nepadarė, pvz., JAV, Kinija, Pakistanu, Izraeliu, primygtinai reikalauti ratifikuoti CTBT;
11.
ragina branduolinį ginklą turinčias valstybes nares nedelsiant sustabdyti branduolinių kovinių galvučių ir jų gabenimo sistemų efektyvumo didinimą, tobulinimą, gamybą ir kaupimą; ragina šias valstybes imtis naujų iniciatyvų siekiant, kad branduolinį ginklą turinčios valstybės pradėtų derybas dėl tolesnio intensyvaus branduolinių ginklų kiekio mažinimo ir, galiausiai, visiško jų sunaikinimo;
12.
išreiškia savo nepritarimą naujų balistinių ir antibalistinių raketų dislokavimui Europos Sąjungos valstybių narių teritorijoje;
13.
remia parlamentarų, ypač Belgijos, Danijos, Vokietijos ir Olandijos parlamentarų, parodytą iniciatyvą, kuria raginama pašalinti iš Europos teritorijos visą branduolinę ginkluotę, ir ragina anuliuoti visus ES valstybių narių ir JAV susitarimus dėl dalijimosi branduoline ginkluote;
14.
pakartoja savo raginimą JAV sustabdyti naujos kartos mūšio laukui skirtų branduolinių ginklų tobulinimą bei pasirašyti ir ratifikuoti Visapusišką branduolinių ginklų bandymo draudimo sutartį; ragina Tarybą ir Komisiją nusiginklavimo klausimą padaryti nuolatiniu Transatlantinio partnerystės dialogo darbotvarkės punktu;
15.
ragina ES pirmininkaujančią Vokietiją ES ir JAV santykių kontekste iškelti JAV ir Indijos branduolinio susitarimo klausimą bei jo pasekmes Tarptautinei atominės energetikos agentūrai (TATENA) bei Branduolinių tiekėjų grupei (angl. NSG) ir pateikti rimtą reikalavimą NSG iš dalies keičiant gaires dėl branduolinės įrangos, medžiagų arba technologijų tiekimo uždraudimo taikyti veto toms šalims, kurios nesilaiko visapusiškų TATENA apsaugos priemonių visuose savo branduoliniuose įrenginiuose;
16.
ragina Tarybą ir valstybes nares koordinuotai, teigiamai ir matomai prisidėti prie Branduolinių ginklų neplatinimo sutarties parengiamojo komiteto diskusijų, ypač siūlant konkrečias iniciatyvas dėl JT nusiginklavimo konferencijos atgaivinimo ir palaikant nusiginklavimo iniciatyvas, remiantis „Pareiškimu dėl principų ir tikslų“, dėl kurių buvo sutarta 1995 m. Branduolinių ginklų neplatinimo sutarties persvarstymo konferencijos pabaigoje, ir dėl „13 praktinių žingsnių“, dėl kurių buvo vienbalsiai sutarta 2000 m. Branduolinių ginklų neplatinimo sutarties persvarstymo konferencijos metu;
17.
skatina Tarybą ir Komisiją išaiškinti, kokių veiksmų jos ketina imtis siekdamos stiprinti Branduolinių ginklų neplatinimo sutartį ir siekti veiksmingo daugiašališkumo, kaip numatyta 2003 m. gruodžio mėn. ES masinio naikinimo medžiagų ir ginklų neplatinimo strategijoje;
18.
džiaugiasi, kad didėjantis visuomenės ir politikų sąmoningumas šiuo klausimu papildo ir paremia Merų kampaniją dėl branduolinio nusiginklavimo ir jos projektą „2020 m. vizija“, kuriuo siekiama, kad iki 2020 m. pasaulyje nebeliktų branduolinių ginklų; pabrėžia parlamentų ir parlamentų narių vaidmenį skatinant branduolinių ginklų neplatinimą ir nusiginklavimą ir džiaugiasi Parlamentų branduolinio nusiginklavimo tinklo (angl. PNND) pastangomis;
19.
rekomenduoja Europos Parlamentui pasiųsti į Vieną delegaciją dalyvauti Branduolinių ginklų neplatinimo sutarties parengiamojo komiteto susitikimo renginiuose; prašo pirmininkaujančios valstybės į ES delegaciją įtraukti Europos Parlamento atstovus;
20.
paveda Pirmininkui perduoti šią rezoliuciją Tarybai, Komisijai, JT Generaliniam Sekretoriui bei JT valstybių narių vyriausybėms ir parlamentams, Parlamentų branduolinio nusiginklavimo tinklui, tarptautinei NVO „Merai už taiką“ ir taip pat kitiems EP vyksiančios tarptautinės konferencijos dėl branduolinio nusiginklavimo, kuri numatyta 2007 m. balandžio 19 d., organizatoriams.
