29.5.2006
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 103 straipsnio 4 dalį pateikė
– Pasqualina Napoletano, Panagiotis Beglitis ir Elena Valenciano Martínez-Orozco PSE frakcijos vardu,
– Elizabeth Lynne ALDE frakcijos vardu,
– Kathalijne Maria Buitenweg, Jean Lambert, Cem Özdemir, Hélène Flautre, Angelika Beer, Raül Romeva i Rueda, Monica Frassoni ir Daniel Marc Cohn-Bendit Verts/ALE frakcijos vardu,
– Giusto Catania, Vittorio Agnoletto ir André Brie GUE/NGL frakcijos vardu
pakeičia šių frakcijų pateiktus pasiūlymus:
– GUE/NGL ( B6‑0296/2006 )
– Green/EFA ( B6‑0298/2006 )
– ALDE ( B6‑0299/2006 )
– PSE ( B6‑0300/2006 )
dėl kalinių padėties Gvantaname
Europos Parlamento rezoliucija dėl kalinių padėties Gvantaname
Europos Parlamentas ,
–
atsižvelgdamas į 2005 m. balandžio 25 d. Europos Tarybos Parlamentinės Asamblėjos rezoliuciją dėl JAV veiksmų teisėtumo kalinant sulaikytuosius Gvantanamo įlankoje,
–
atsižvelgdamas į 2006 m. vasario 15 d. Žmogaus teisių komiteto pranešimą dėl Gvantanamo, kuriame raginama nedelsiant uždaryti Gvantanamo kardomąjį kalėjimą ir teisti arba paleisti likusius kalinius,
–
atsižvelgdamas į 2006 m. gegužės 19 d. paskelbtas JT Kovos su kankinimu komiteto rekomendacijas Jungtinėms Amerikos Valstijoms, kuriose kritikuojamas neribotas kalinių laikymas Gvantanamo įlankoje ir raginama šį kalėjimą uždaryti,
–
atsižvelgdamas į tai, kad 2006 m. gegužės 15 d. Pentagonas paskelbė 759 buvusių ir esamų Gvantanamo įlankos kalėjimo kalinių sąrašą (apie 490 šių asmenų vis dar kalinama) ir nenurodė, ar į sąrašą įtraukti visi sulaikytieji,
–
atsižvelgdamas į savo ankstesnes rezoliucijas dėl Gvantaname kalinamų asmenų teisės į teisingą teismą, ypač į 2002 m. vasario 7 d. rezoliuciją dėl Gvantanamo įlankos įstaigoje kalinamų asmenų padėties OL C 284 E, 2002 11 21, p. 353. , 2004 m. kovo 10 d. rekomendaciją Tarybai dėl Gvantaname esančių sulaikytųjų teisės į nešališką teisminį bylos nagrinėjimą OL C 102 E, 2004 4 28, p. 640. ir savo 2006 m. vasario 16 d. rezoliuciją dėl Gvantanamo,
–
atsižvelgdamas į savo 2006 m. gegužės 18 d. rezoliuciją dėl žmogaus teisių padėties pasaulyje 2005 m.,
–
atsižvelgdamas į Konvenciją prieš kankinimą ir kitokį žiaurų, nežmonišką ir žeminantį elgesį ir baudimą, kurią Jungtinių Tautų Generalinė Asamblėja priėmė 1984 m. gruodžio 10 d.,
–
atsižvelgdamas į 2001 m. priimtas ES kovos su kankinimu ir mirties bausme gaires ir dialogo su trečiosiomis šalimis žmogaus teisių klausimais gaires,
–
atsižvelgdamas į penkių JT Žmogaus teisių komisijos ekspertų parengtą pranešimą dėl Gvantanamo įlankos kardomojo kalinimo įstaigos,
–
atsižvelgdamas į 2006 m. gegužės 27–28 d. Vienoje vykusį neformalų ES užsienio reikalų ministrų susitikimą,
–
atsižvelgdamas į savo Darbo tvarkos taisyklių 103 straipsnio 4 dalį,
A.
kadangi Vokietijos kancleris, Britanijos ministras pirmininkas, JT Generalinis Sekretorius ir kiti ragino uždaryti Gvantanamo įlankos kardomojo kalinimo įstaigą,
B.
kadangi remiantis Human Rights Watch organizacijos duomenimis šiuo metu Guantaname laikoma beveik 500 areštuotųjų, iš kurių tik nedaugeliui jau buvo pateikti kaltinimai dėl nusikaltimo ir nė vienas iš jų nebuvo teisiamas teisme,
C.
kadangi plačiai žinoma apie tai, kad JAV kalėjime, esančiame Guantanamo įlankoje, su areštuotaisiais elgiamasi šiurkščiai ir kadangi Jungtinės Valstijos ėmėsi tik ribotų veiksmų siekdamos ištirti problemą ir nubausti įpainiotus darbuotojus,
D.
kadangi Tarptautiniame pilietinių ir politinių teisių pakte numatyta, kad niekas neturėtų būti savavališkai areštuojamas ir kad laisvės atėmimas turi būti pagrįstas įstatymais numatytomis priežastimis ir tvarka, ir ragindamas visas šalis taikyti minėto pakto nuostatas,
E.
kadangi gegužės 20 d. vykusiame kalėjimo maište keletas mėginančių pabėgti kalinių buvo sužeista, Guantanamo kaliniai ėmėsi smurto reaguodami į savo beviltišką padėtį ir kadangi tą pačią dieną kaip kalbama buvo virš 40 savižudybės bandymų nuo to laiko, kai kalėjimas atidarytas,
F.
džiaugdamasis tuo, kad kai kuriems areštuotiesiems suteikta teisė asmeniškai pasikalbėti su nepriklausomais advokatais,
1.
dar kartą ragina JAV vyriausybę uždaryti Gvantanamo įlankos kardomojo kalinimo įstaigą ir reikalauja, kad su visais kaliniais būtų elgiamasi laikantis tarptautinės humanitarinės teisės normų ir, jei pateikiami kaltinimai, teisingas ir viešas jų bylų nagrinėjimas nedelsiant vyktų kompetentingame, nepriklausomame ir nešališkame tribunole;
2.
smerkia visų rūšių kankinimą ir netinkamą elgesį ir pakartoja, kad reikia laikytis tarptautinės teisės normų;
3.
ragina JAV valdžios institucijas įgyvendinti JT konvencijos prieš kankinimą ir kitokį žiaurų, nežmonišką ir žeminantį elgesį ir baudimą rekomendacijas ir nedelsiant nustoti taikyti visas vadinamuosius specialiosios kvotos metodus, įskaitant metodus, susijusius su seksualiniu žeminimu, laikymu vandenyje, pančiojimu trumpomis grandinėmis ir šunų naudojimu siekiant įbauginti, nes tai – kankinimas arba žiaurus, nežmoniškas arba žeminantis elgesys;
4.
ragina JAV valdžios institucijas užtikrinti, kad visi įtarimai dėl kankinimų arba kito netinkamo elgesio, su kuriuo susiję JAV darbuotojai, bus greitai, kruopščiai ir nepriklausomai ir nešališkai nagrinėjami civiliniame teisme, taip pat kad kaltininkai bus patraukti į teismą;
5.
ragina JAV vyriausybę suteikti JT institucijų ir tarptautinių žmogaus teisių organizacijų atstovams galimybę nekliudomiems susisiekti su Guantanamo įlankos areštuotaisiais;
6.
dar kartą patvirtina esąs įsitikinęs, kad kova su terorizmu negali vykti po kojomis paminant įtvirtintas pagrindines bendras vertybes, pvz., pagarbą žmogaus teisėms ir teisinei valstybei; pabrėžia, kad šiuolaikinis terorizmas, kuris pasižymi žiauriais, mirtinais ir paslapčia vykdomais išpuoliais, nusinešančiais daugybę civilių gyventojų gyvybių, šiuo metu yra didžiausia grėsmė pagrindinėms ir svarbiausioms žmogaus teisėms iš visų tų, su kuriomis susiduria mūsų visuomenės;
7.
paveda Pirmininkui perduoti šią rezoliuciją Tarybai, Komisijai, Vyriausiajam įgaliotiniui bendrai užsienio ir saugumo politikai (BUSP), valstybių narių parlamentams, Jungtinių Tautų Generaliniam Sekretoriui, Generaliniams Sekretoriui ir Europos Tarybos parlamentinės asamblėjos pirmininkui ir Jungtinių Amerikos Valstijų Kongreso pirmininkui.
