Klausimas, į kurį atsakoma raštu, Nr. E-001762/2011
Komisijai
Darbo tvarkos taisyklių 117 straipsnis
Juozas Imbrasas (EFD)
(2011 m. kovo 3 d.)
Tema: Importuojamų (įvežamų) iš kitos valstybės narės ar trečiosios šalies nenaudojamų arba netinkamų eksploatuoti transporto priemonių sudėtinių dalių saugumo reikalavimai
Europos Parlamento ir Tarybos direktyvos Nr. 2005/64/EB dėl motorinių transporto priemonių tipų patvirtinimo, atsižvelgiant į galimybę jas pakartotinai naudoti, perdirbti ir atnaujinti, bei iš dalies keičiančios Tarybos direktyvą 70/156/EEB, 4 straipsnio 4 dalyje nustatyta, kad „eksploatuoti netinkama transporto priemonė – tai transporto priemonė, kaip apibrėžta Direktyvos 2000/53/EB 2 straipsnio 2 punkte“. Europos Parlamento ir Tarybos direktyvos Nr. 2000/53/EB dėl eksploatuoti netinkamų transporto priemonių 2 straipsnio 2 dalyje nustatyta, kad „eksploatuoti netinkama transporto priemonė – tai transporto priemonė, kuri yra priskiriama Direktyvos 75/442/EEB 1 straipsnio a punkte apibrėžtoms atliekoms. Direktyvos 75/442/EEB 1 straipsnio a dalyje nustatyta, kad „atliekos – tai bet kokios medžiagos ar daiktai, kurių atliekų turėtojas atsikrato arba privalo atsikratyti pagal galiojančius nacionalinės teisės aktus“.
Ar nenukrypstama nuo direktyvos, kai importuojamos (įvežamos) iš kitos valstybės narės ar trečiosios šalies nebenaudojamos arba netinkamos eksploatuoti transporto priemonės ir rinkai pateikiamos išimtos dalys kompetentingai nenustačius, ar atitinkama sudėtinė dalis yra tinkama toliau eksploatuoti ir nekelia pavojaus saugai?