3.2.2010 B7-0073/2010 PASIŪLYMAS DĖL REZOLIUCIJOS siekiant užbaigti diskusijas dėl Sąjungos vyriausiasiojo įgaliotinio bendrai užsienio ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl neseniai įvykusio žemės drebėjimo Haityje
Eva Joly
,
Isabelle Durant
,
Daniel Cohn-Bendit
,
Bart Staes
Verts/ALE frakcijos vardu
PE432.925v01-00 B7‑0073/2010 Europos Parlamento rezoliucija dėl neseniai įvykusio žemės drebėjimo Haityje
Europos Parlamentas ,
– atsižvelgdamas į Europos konsensusą dėl humanitarinės pagalbos,
– atsižvelgdamas į Jungtinių Tautų stabilizacijos misiją Haityje (MINUSTAH);
– atsižvelgdamas į Michel Barnier pasiūlymą dėl Europos civilinės saugos pajėgų „Europos pagalba“,
– atsižvelgdamas į Darbo tvarkos taisyklių 110 straipsnio 2 dalį,
A. kadangi dėl iki šiol neregėtai didelio, 7,3 balų pagal Richterio skalę žemės drebėjimo žuvo daugiau nei 150 000 žmonių, 150 000 žmonių sunkiai sužeista, 1,5 milijono žmonių liko be pastogės, suniokoti didesnieji Port o Prenso pastatai ir sunaikinta ekonominė infrastruktūra,
B. kadangi JT Humanitarinių reikalų koordinavimo biuras (angl. OCHA) pranešė, kad visoje šalyje beveik milijonui asmenų reikia pastogės ir yra beveik 500 000 šalies viduje perkeltųjų asmenų,
C. kadangi jis pripažįsta, kad didžiąją dalį neatidėliotinos pagalbos darbų atliko patys haitiečiai, o paramą teikiančių šalių vyriausybės, individualūs asmenys ir įmonės greitai ir dosniai reagavo į žemės drebėjimą Haityje,
D. kadangi tam, kad po neatidėliotinos pagalbos operacijų vyktų vidutinės trukmės ir ilgalaikiai atkuriamieji darbai siekiant atkurti gyvenamuosius būstus, sunaikintą infrastruktūrą, valstybės institucijas ir ekonominę veiklą, reikia ilgalaikio tarptautinio įsipareigojimo,
E. yra susirūpinęs dėl neteisėto įvaikinimo ir prekybos vaikais grėsmės ir to, kad yra asmenų, kurie gali pasinaudoti chaosu šalyje ir ribotu vyriausybės gebėjimu valdyti padėtį,
F. kadangi manoma, kad apie 250 000 asmenų išvyko iš Port o Prenso ir manoma, kad beveik milijonas asmenų išvyko į kaimo vietoves,
G. kadangi dėl politinio nestabilumo, vyravusio dešimtmečius iki žemės drebėjimo, dar labiau susilpnėjo valstybės institucijos ir jų gebėjimai teikti viešąsias paslaugas, o dėl žemės drebėjimo padarinių valstybės gebėjimai aktyviai dalyvauti neatidėliotinos pagalbos operacijose buvo paralyžuoti, padėtis tapo dar sudėtingesnė,
H. kadangi Haičiui labai trukdo 1 milijardo JAV dolerių užsienio skola, dėl kurios Haičio vystymasis strigo ir prieš įvykstant žemės drebėjimui, ši skola gali padaryti sudėtingesnę šios šalies atkūrimo veiklą,
I. kadangi TVF įsipareigojo skirti 100 milijono JAV dolerių paramą siekiant parengti planą, panašų į Maršalo planą, pagal kurį būtų patenkinami neatidėliotini poreikiai ir būtų galima planuoti ateitį, tačiau šiam pasiūlymui paprieštaravo kai kurios ES valstybės narės ir nutarta šią sumą skirti kaip kreditą,
J. kadangi Monrealyje vyko paramą teikiančių šalių konferencija, kurios tikslas – įvertinti Haičio poreikius, ir joje dalyvavo Haičio Ministras Pirmininkas,
1. reiškia nuoširdžią užuojautą Haičio gyventojams ir tarptautinių organizacijų darbuotojams, įskaitant JT ir ES organizacijų darbuotojus;
2. džiaugiasi Europos Komisijos preliminariais įsipareigojimais humanitarinei pagalbai skirti 30 milijonų eurų, tačiau reiškia susirūpinimą dėl to, kad iki šiol surinkta tik 47 proc. įnašų iš JT Humanitarinių reikalų koordinavimo biuro skubios pagalbos prašyme numatytų 575 mln. JAV dolerių;
3. ragina atlikti nuoseklų vertinimą ir nustatyti trumpalaikius ir ilgalaikius gyventojų poreikius, taip pat ES dalyvavimą atkūrimo procese, kurį sudarys trys etapai – neatidėliotina pagalba, atkūrimas ir atstatymas;
4. ragina JT peržiūrėti Jungtinių Tautų stabilizacijos misijai Haityje suteiktus įgaliojimus atstovauti Haičio valdžios institucijose, siekiant patenkinti po nelaimės atsiradusius šalies poreikius, ypač daug dėmesį atkreipiant į saugumo klausimus;
5. labai abejoja dėl galimybės steigti pabėgėlių stovyklas žemės drebėjimo aukoms Gvantaname;
6. reiškia susirūpinimą dėl neteisėto įvaikinimo ir prekybos vaikais grėsmės ir to, kad yra asmenų, kurie gali pasinaudoti chaosu šalyje ir ragina ES ir JT padėti Haičio valdžios institucijoms šį reiškinį kontroliuoti ir imtis visų reikalingų priemonių siekiant šeimų susijungimo ir skaidraus įvaikinimo, kurį kontroliuotų pripažintos institucijos;
7. džiaugiasi dėl to, kad Haičio valdžios institucijos, pilietinė visuomenė, ES, JT, dvišaliai rėmėjai ir tarptautinės NVO nedelsdamos suteikė neatidėliotiną pagalbą, ir ragina Jungtines Tautas koordinuoti tarptautinius neatidėliotinos pagalbos veiksmus ir šalies atstatymą, kurie būtų vykdomi vienareikšmiškai vadovaujant Haičio valdžios institucijoms, ir prašo ES glaudžiai bendradarbiauti su JT;
8. pabrėžia, kad Haičio vyriausybė, vietos savivalda ir pilietinės visuomenės organizacijos turi vadovauti sugriautų savo šalies infrastruktūrų, institucijų ir ekonominės plėtros atkūrimui ir prašo Komisijos ir valstybių narių pasidalinti savo pažangiąja patirtimi;
9. pabrėžia, kad reikia teikti vietos savivaldos institucijoms paramą siekiant leisti joms skatinti ekonomiką, kadangi tūkstančiai Port o Prenso gyventojų iš sostinės išvyko gyventi į kaimo vietoves,
10. ragina ES ir kitus tarptautinius paramos teikėjus, kurie dalyvauja neatidėliotinos pagalbos operacijose, pirkti kuo daugiau vietoje pagaminto maisto, kadangi tai labai svarbu siekiant skatinti kaimo ekonomiką ir ragina ES remti žemės ūkio sektorių ir teikti reikalingus produktus smulkiems ūkininkams;
11. ragina Komisiją skirti daugiau lėšų mokamo darbo programoms, siekiant bendruomenei suteikti lėšų – grynųjų pinigų ir taip paskatinti ekonominę veiklą;
12. ragina nedelsiant panaikinti likusias Haičio skolas ir pabrėžia, su žemės drebėjimu susijusią pagalbą reikia teikti kaip paramą, o ne kaip skolą, kuri didintų paskolą;
13. ragina Komisijos pirmininko pavaduotoją-Sąjungos vyriausiąją įgaliotinę užsienio reikalams ir saugumo politikai siekiant užtikrinti, kad ES humanitarinė pagalba būtų veiksmingesnė ir geriau koordinuota dislokuoti Europos civilinės saugos pajėgas, kaip siūlo Michel Barnier; džiaugiasi ES civilinės saugos pajėgų veikla Haityje;
14. yra pasipiktinęs, kad iš pradžių TVF įsipareigojo skirti 100 milijono JAV dolerių paramą ir panaikinti skolą siekiant parengti planą, panašų į Maršalo planą, pagal kurį būtų patenkinami neatidėliotini Haičio valdžios institucijų poreikiai, tačiau šiam pasiūlymui paprieštaravo kai kurios paramą teikiančios šalys ir jis išbrauktas iš paramą teikiančių šalių konferencijos, vykusios sausio 25 d. Monrealyje, darbotvarkės;
15. ragina Komisiją pateikti Europos Parlamentui išsamų po nelaimės atsiradusių šalies poreikių vertinimą ir atkūrimo pažangos ataskaitą;
16. paveda savo Pirmininkui perduoti šią rezoliuciją Tarybai, Komisijai, valstybėms narėms, JT Generaliniam Sekretoriui ir Haičio vyriausybei.
