18.1.2010 B7-0034/2010 PASIŪLYMAS DĖL REZOLIUCIJOS Pateiktas uždavus klausimą, į kurį atsakoma žodžiu B7‑0240/2009
pagal Darbo tvarkos taisyklių 115 straipsnio 5 dalį
dėl Europos Dunojaus regiono strategijos
Jaromír Kohlíček
,
Miloslav Ransdorf
GUE/NGL frakcijos vardu
PE432.822v01-00 B7‑0034/2010 Europos Parlamento rezoliucija dėl Europos Dunojaus regiono strategijos
Europos Parlamentas ,
– atsižvelgdamas į 2009 m. gruodžio 3 d. Komisijai pateiktą klausimą dėl Europos Dunojaus regiono strategijos ( O-0150/2009 – B7-0240/2009 ),
– atsižvelgdamas į Sutarties dėl Europos Sąjungos veikimo 192 straipsnį ir 265 straipsnio 5 dalį,
– atsižvelgdamas į 2009 m. birželio 18-19 d. Europos Vadovų Tarybos išvadas, kuriose Komisija buvo paraginta parengti Europos Dunojaus regiono strategiją iki 2010 m. pabaigos,
– atsižvelgdamas į Regionų komiteto 2009 m. spalio mėn. nuomonę „ES strategija Dunojaus regionui“,
– atsižvelgdamas į Espoo, Orhuso ir Berno konvencijas dėl aplinkos pasaugos,
– atsižvelgdamas į Belgrado konvenciją dėl laivybos Dunojaus upe reguliavimo,
– atsižvelgdamas į bendrą pareiškimą dėl Dunojaus upės baseino vidaus laivybos vystymo ir aplinkos apsaugos, kurį priėmė Dunojaus komisija, Tarptautinė Dunojaus upės apsaugos komisija ir Tarptautinė Savos upės baseino komisija,
– atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,
A. kadangi Dunojaus upė jungia dešimt Europos šalių: Vokietiją, Austriją, Slovakiją, Vengriją, Kroatiją, Serbiją, Rumuniją, Bulgariją, Moldovą ir Ukrainą, iš kurių šešios yra ES valstybės narės,
B. kadangi ES Dunojaus strategija siekiama nustatyti bendrą dialogo ir bendradarbiavimo skatinimo sistemą, kuria siekiama skatinti socialinį vystimąsi ir apsaugą, transportą ir energetikos infrastruktūrą bei aplinkos apsaugą, sudarant palankesnes sąlygas žmonių ir prekių srautams tarp valstybių ir skatinant produktyvų užimtumą bei socialinius bei kultūrinius mainus,
C. kadangi ES Dunojaus regiono strategija galėtų labai prisidėti siekiant geriau koordinuoti Dunojaus regione veikiančias regionų ir vietos valdžios institucijas ir organizacijas ir ją įgyvendinant būtų užtikrinta gerovė, tvari socialinė plėtra ir darbo vietų kūrimas regione,
D. kadangi įgyvendinant ES Dunojaus regiono strategiją yra galimybė skatinti regioninį ir tarpvalstybinį bendradarbiavimą siekiant tolesnio ekonominio ir socialinio vystymosi,
E. kadangi Dunojaus regionas – tai istoriškai svarbūs Europos Vakarus ir Rytus jungiantys vartai;
F. kadangi Dunojaus regione bendradarbiaujama jau ilgą laiką: 1856 m. kovo 30 d. įsteigta Europinė Dunojaus komisija, kurios būstinė iš pradžių buvo Galacyje (Rumunija), o šiuo metu yra Budapešte, buvo viena iš pirmųjų Europos tarpvyriausybinių organizacijų,
G. kadangi Dunojaus upė beveik tapo Europos Sąjungos vidine vandens arterija po 2007 m. įvykusio išsiplėtimo ir kartu su Maino kanalu ir Reino upe jungia Šiaurės ir Juodąją jūras,
H. kadangi Dunojaus delta nuo 1991 m. yra UNESCO pasaulinio paveldo objektas ir Dunojaus regione yra kelios specialios apsaugos teritorijos ir specialios saugomos teritorijos, įtrauktos į Natura 2000 tinklą; Dunojus ir jo delta turi unikalią ir trapią ekosistemą, kurioje auga retos augalų rūšys, kurioms dėl taršos gresia pavojus,
1. ragina visas prie Dunojaus esančias šalis kuo skubiau pradėti plataus masto konsultacijas siekiant parengti bendrą Dunojaus regiono strategiją;
2. ragina Komisiją remti šias pastangas ir iki 2010 m. pabaigos pateikti pasiūlymą dėl ES Dunojaus regiono strategijos siekiant spręsti įvairius regionų bendradarbiavimo aspektus ir skatinti įvairių regioninių įstaigų ir organizacijų sąveiką;
3. ragina Komisiją ir valstybes nares nustatyti prioritetinius Dunojaus regiono projektus;
4. mano, kad regioniniams ir vietos organams, esantiems arti žmonių ir žinantiems jų poreikius, turėtų tekti svarbus vaidmuo kuriant, įgyvendinant ir toliau plėtojant šią strategiją;
5. pabrėžia, kad ES strategiją valstybės narės turėtų įgyvendinti solidariai, ir atkreipia dėmesį į tai, jog reikia glaudžiai bendradarbiauti su kitais kaimynais šiame regione, ypač socialinio vystymosi, transporto, energetikos, aplinkos ir kultūros srityse;
6. pabrėžia, kad ekonominis Dunojaus regiono vystymasis turi būti lydimas socialinio vystymosi;
7. pabrėžia, kad norint pasiekti strategijos tikslų, būtinas koordinuotas požiūris siekiant veiksmingiau ir aktyviau panaudoti visus turimus ES fondus prie Dunojaus esančiose šalyse;
8. pažymi, kad už Dunojaus regiono taršą atsakingos ir valstybės narės, ir pakrantės šalys; pabrėžia, kad Dunojaus upės baseino aplinkos apsauga turės didžiulės įtakos regiono žemės ūkio ir kaimo plėtrai;
9. reikalauja, kad Europos Sąjunga, jos valstybės narės ir visos pakrantės šalys imtųsi specialių priemonių sumažinti taršą ir užkirsti kelią tolesniam teršimui nafta ir kitomis toksinėmis bei žalingomis medžiagomis;
10. pabrėžia, kad būtina apsaugoti ir didinti Dunojaus regiono žuvų išteklius; prašo Komisiją parengti išsamų natūralių eršketų išteklių Dunojaus upėje išsaugojimo ir atkūrimo planą;
11. ragina Komisiją, valstybes nares ir partnerius skatinti bendrus energijos efektyvumo ir atsinaujinančių energijos išteklių projektus atsižvelgiant į regionų kaip bioenergijos šaltinių potencialą ir skatinti saulės, vėjo ir vandens energijos naudojimą;
12. pabrėžia, kad tinkamas poveikio aplinkai įvertinimas turėtų būti būtina sąlyga pradedant vykdyti su energijos infrastruktūra susijusius projektus, siekiant užtikrinti, kad būtų laikomasi tarptautinių aplinkos apsaugos standartų;
13. siūlo integruoti ES valstybių narių ir kaimyninių valstybių, esančių Dunojaus regione, transporto sistemas, ir pabrėžia, kad itin svarbu sudaryti sąlygas įvairiarūšio transporto projektams;
14. vidaus vandenų laivybos sistemą laiko svarbiu regiono transporto plėtros veiksniu;
15. siūlo sustiprinti transeuropinį tinklą siekiant visame regione pagerinti intermodalumą ir susisiekimą su Juodąja jūra keliais ir geležinkeliu (krovinių vežimui rezervuoti koridoriai ir greitųjų traukinių linijos);
16. mano, kad turizmas yra svarbi priemonė, skatinanti tvarų regiono ekonominį augimą ir socialinį vystymąsi;
17. remia programas, skirtas gerinti Dunojaus regiono daugiakultūrinę aplinką skatinant tarptautinį judumą, kultūrinį dialogą, pripažįstant kultūrų įvairovę ir saugant kultūrinį ir istorinį paveldą;
18. ragina Komisiją glaudžiai bendradarbiauti su Europos Parlamentu nustatant ES Dunojaus regiono plėtros prioritetus ir prašo Komisijos reguliariai konsultuotis su Europos Parlamentu ir informuoti jį apie šios strategijos įgyvendinimo rezultatus;
19. siūlo kas dveji metai rengti Dunojaus regionui skirtą visų regiono šalių viršūnių susitikimą, o jo išvadas perduoti Europos Vadovų Tarybai ir Europos Parlamentui bei dalyvaujančiųjų šalių parlamentams;
20. paveda Pirmininkui perduoti šią rezoliuciją Tarybai, Komisijai ir kitoms atitinkamoms institucijoms.
