13.2.2012 BENDRAS PASIŪLYMAS DĖL REZOLIUCIJOS pateiktas pagal Darbo tvarkos taisyklių 110 straipsnio 4 dalį
keičiantis šių frakcijų pasiūlymus dėl rezoliucijų:
Verts/ALE ( B7‑0047/2012 )
GUE/NGL ( B7‑0055/2012 )
dėl Europos Sąjungos ir Maroko susitarimo dėl abipusių liberalizavimo priemonių, taikomų žemės ūkio ir žuvininkystės produktams
José Bové
,
Yannick Jadot
,
Raül Romeva i Rueda
Verts/ALE frakcijos vardu
Paul Murphy
,
Willy Meyer
,
Jacky Hénin
,
Patrick Le Hyaric
,
Younous Omarjee
,
Kartika Tamara Liotard
,
Marisa Matias
,
Takis Hadjigeorgiou
,
Søren Bo Søndergaard
,
Marie-Christine Vergiat
,
Miguel Portas
,
Helmut Scholz
,
Kyriacos Triantaphyllides
,
Sabine Lösing
GUE/NGL frakcijos vardu
PE479.473v01-00 } PE479.481v01-00 } RC1 Europos Parlamento rezoliucija dėl ES ir Maroko susitarimo dėl abipusių liberalizavimo priemonių, taikomų žemės ūkio ir žuvininkystės produktams
Europos Parlamentas ,
– atsižvelgdamas į Tarybos sprendimo projektą (15975/2010),
– atsižvelgdamas į Europos Sąjungos ir Maroko Karalystės susitarimo pasikeičiant laiškais dėl abipusių liberalizavimo priemonių, taikomų žemės ūkio produktams, perdirbtiems žemės ūkio produktams, žuviai ir žuvininkystės produktams, dėl 1, 2 bei 3 protokolų ir jų priedų pakeitimo ir dėl Europos ir Viduržemio jūros regiono šalių susitarimo, kuriuo įsteigiama Europos Bendrijų bei jų valstybių narių ir Maroko Karalystės asociacija, dalinio pakeitimo projektą (15974/2010),
– atsižvelgdamas į Jungtinių Tautų rezoliucijas Nr. 1754, 1783, 1813 ir 1920, taip pat į ankstesnes JT rezoliucijas, kuriose konfliktas Vakarų Sacharoje laikomas dekolonizacijos problema, kuri turi būti sprendžiama remiantis Vakarų Sacharos gyventojų apsisprendimo teise,
– atsižvelgdamas į Darbo tvarkos taisyklių 110 straipsnio 4 dalį,
A. kadangi vykdant Barselonos procesą, pradėtą 1995 m., Europos Sąjunga sudarė asociacijos susitarimus su maždaug dvylika šalių, esančių pietinėje Viduržemio jūros regiono dalyje;
B. kadangi Barselonos procese tvirtinama, kad reikia siekti sustiprinti dialogą ir bendradarbiavimą, kad būtų sukurta taikos, saugumo ir stabilumo zona;
C. kadangi 2005 m. Rabato veiksmų plane pagrindinis dėmesys skiriamas laisvosios prekybos susitarimų sudarymo skatinimui ir tolesnei liberalizacijai, o ne subalansuotam regiono vystymuisi, kuris duotų naudos dirbantiesiems žmonėms, smulkiesiems ūkininkams ir neturtingiesiems;
D. kadangi Vakarų Sachara nėra Maroko dalis ir neturėtų nei tiesiogiai, nei netiesiogiai būti įtraukta į jokius susitarimus, ES pasirašytus su Maroko Karalyste, kadangi Europos Teisingumo Teismas patvirtino, kad Sąjunga visuose savo veiksmuose yra saistoma tarptautinės teisės, ir kadangi Vakarų Sacharos įtraukimas į susitarimą pažeistų tarptautinę teisę;
E. kadangi į JAV laisvosios prekybos susitarimą nebuvo įtraukta Vakarų Sachara, kaip patvirtino JAV prekybos atstovas Robert Zoellick savo 2004 m. liepos 20 d, laiške Atstovų rūmams;
F. kadangi naujausi įvykiai Šiaurės Afrikoje ir Artimuosiuose Rytuose parodė, kad ES politika, taikoma pietinio Viduržemio jūros regiono šalims, yra iš esmės nepasisekusi;
G. kadangi pagrindiniai ES prekybos politikos, taikomos pietinio Viduržemio jūros regiono šalims, tikslai turi būti skatinti taiką, socialinę apsaugą ir socialinį stabilumą vykdant regiono integraciją, skatinant tvarų vystymąsi ir diversifikuojant pietinio Viduržemio jūros regiono šalių ekonomiką, kad pagerėtų jos gyventojų gyvenimo standartai;
H. kadangi Arabų pavasario revoliucijos parodė, kad bet kurioje ES ir pietinio Viduržemio jūros regiono šalių politikos srityje visų pirma reikia spręsti demokratijos trūkumo problemą;
I. kadangi siekiant, kad būtų savarankiškai ir saugiai apsirūpinama maistu, kad būtų išsaugotos ekosistemos ir kad būtų stiprinamos pirminio sektoriaus ekonominės ir socialinės struktūros, tiek ES, tiek trečiosiose šalyse, reikia nukreipti tarptautinę prekybą nuo konkurencijos logikos, kuri lemia tai, kad ekonomiškai dominuoja tarptautinės korporacijos ir turtas yra sutelktas jų rankose;
J. kadangi palaikant prekybos santykius su Maroku reikėtų atsižvelgti į šalies ekonomikos ir kaimo plėtros poreikius, ypač į smulkiųjų ir vidutinių gamintojų poreikius tiek Maroke, tiek ES, ir kadangi Europos Parlamentas pripažįsta svarbų šeimos ūkininkavimo ir smulkiosios žvejybos vaidmenį, būtinybę skatinti tvarią žemės ūkio ir žuvininkystės veiklą, išsaugoti gamtos išteklius, kaimo aplinką, jūros aplinką ir žuvų išteklius, ypač užtikrinant tinkamą vandentvarką ir vengiant didelių vienos kultūros plantacijų;
K. kadangi užsienio investuotojų žemės pasisavino atvejų skaičius pastaraisiais metais išaugo, o tai sukėlė neigiamas pasekmes vietos bendruomenėms;
L. kadangi Maroko žemės ūkio, žuvininkystės ir susijusiuose sektoriuose reikėtų didinti tvarias galimybes gauti darbą, pabrėžti svarbų šeimos ir smulkaus ūkio vaidmenį, gerbti darbo teises ir siekti išplėsti maisto perdirbimo pramonę, taip padidinant galimybes susirasti kvalifikuotą, saugų, gerai atlyginamą ir profesinių sąjungų ginamą darbą;
M. kadangi reikėtų atkreipti ypatingą dėmesį į lyčių aspektą, daugiau tinkamų darbo vietų numatant moterims bei siūlyti sprendimų, kaip suderinti šeimos ir profesinį gyvenimą, tiek vyrams, tiek moterims;
N. kadangi vaisių ir daržovių sektorius labai svarbus daugelyje Europos Sąjungos pietinių šalių, ypač Ispanijos, Portugalijos, Graikijos ir Prancūzijos, kur ekonominė ir socialinė krizė pasiekė didžiulį susirūpinimą keliantį mastą, kaimo regionų;
O. kadangi visavertės laisvosios prekybos zonos Viduržemio jūros regione poveikio tvarumui vertinime, kurį Prekybos GD pavedė atlikti Mančesterio universitetui, prognozuojami didėjantys socialiniai sunkumai ir tvarumui kenkianti žala aplinkai, ypač pirmuosius dešimt jo egzistavimo metų;
P. kadangi 2011 m. gruodžio 14 d. Europos Parlamentas atmetė siūlymą pratęsti ES ir Maroko žuvininkystės susitarimo protokolo galiojimą;
1. nepritaria ES ir Maroko susitarimui dėl abipusių žemės ūkio ir žuvininkystės produktų liberalizavimo priemonių ir bet kokiems veiksmams, kuriais siekiama sudaryti laisvosios prekybos susitarimus su Viduržemio jūros regiono šalimis; mano, kad laisvosios prekybos susitarimų sudarymas neigiamai paveiks smulkiuosius ūkininkus, dirbančiuosius ir jaunus žmones, taip pat aplinką tiek pietinio Viduržemio jūros regiono šalyse, tiek ES;
2. ragina Komisiją pradėti naujas derybas įsipareigojant patenkinti tvaraus ekonominio ir socialinio vystymosi, apsirūpinimo maistu savarankiškumo ir saugumo poreikius tiek Maroke, tiek ES šalyse, užtikrinant abipusę naudą ir vengti gamintojų konkuravimo abiejose Viduržemio jūros pusėse;
3. primygtinai reikalauja, priimant su ekonomika ir prekyba susijusius sprendimus, sutelkti pastangas stiprinti šiaurės ir pietų šalių ir pietų šalių tarpusavio vystomąjį bendradarbiavimą ir regioninę integraciją ir tobulinti skirtingų šalių naudos grandines, kad galėtų būti tobulinami tinkami gamybos ir vartojimo modeliai;
4. mano, kad siekiant, kad prekybos santykiai būtų sėkmingi ir duotų naudos dirbantiesiems, smulkiesiems ūkininkams, žvejams ir jauniems žmonėms, labai svarbu, kad vyktų derybos, kuriose lygiavertiškai dalyvautų visi svarbiausi suinteresuotieji subjektai, profesinės sąjungos, smulkiųjų ir vidutinių ūkininkų organizacijos ir smulkiosios žvejybos organizacijos; todėl reikalauja, kad visų prekybos derybų rezultatai būtų vertinami atsižvelgiant į šiuos esminius aspektus: gamtos išteklių apsaugą, užmokesčio gamintojams, atlyginimų tinkamumą ir tvarių darbo vietų, kurios padės užtikrinti vietos rinkų stabilumą ir aplinkos išsaugojimą, kūrimą;
5. reiškia susirūpinimą dėl to, kad, remiantis naujausiais UNICEF pranešimais, 1,5 mln. mokyklinio amžiaus vaikų Maroke vis dar neužtikrinama teisė į mokslą, kad vis dar esama vaikų darbo, ypač kaimo vietovėse, ir kad didėjanti į eksportą orientuota gamyba gali pakenkti bet kokioms pastangoms sustabdyti šią neteisėtą veiklą;
6. pabrėžia, kad reikia kruopščiai atlikti naujus poveikio tvarumui vertinimus, dalyvaujant visiems svarbiausiems suinteresuotiesiems subjektams, profesinėms sąjungoms, smulkiųjų ir vidutinių ūkininkų organizacijoms ir smulkiosios žvejybos organizacijoms, kad būtų išvengta bet kokio neigiamo poveikio pietinių Viduržemio jūros regiono šalių gyventojams ir pažeidžiamiausios ekonomikos ES šalių gyventojams;
7. yra įsitikinęs, kad, atsižvelgiant į tarptautinę teisę, Vakarų Sachara negali būti įtraukta į jokius ES ir Maroko Karalystės sudaromus susitarimus ir Vakarų Sacharos gyventojams turi būti atvertos galimybės, jei jie pageidauja veikti šia kryptimi, per savo teisėtus atstovus sudaryti atskirus susitarimus;
8. pakartoja, kad, kaip pažymima Hagos Tarptautinio Teisingumo Teismo 1975 m. spalio mėn. nuomonėje, pagal tarptautinę teisę Maroko suverenios teisės į Vakarų Sacharą niekada nebuvo pripažintos; teigia, kad Marokas yra neteisėtai okupavęs Vakarų Sacharos teritoriją, todėl neturi jokios teisės valdyti jos gamtos išteklių; ragina ES reikalauti, kad Maroko Karalystė laikytųsi tarptautinės teisės, susijusios su naudojimosi Vakarų Sacharos gamtos ištekliais;
9. paveda Pirmininkui perduoti šią rezoliuciją Komisijai, valstybėms narėms, Jungtinių Tautų 24 narių komitetui (Specialiajam dekolonizacijos komitetui), Maroko vyriausybei ir Vakarų Sacharos Arabų Demokratinės Respublikos vyriausybei.
