P7_TA(2010)0385
Moldovos Respublikoje įgyvendintos reformos ir procesai
B7-0572 , 0573 , 0579 , 0580 , 0581 ir 0582/2010
2010 m. spalio 21 d. Europos Parlamento rezoliucija dėl įgyvendintų reformų ir pokyčių Moldovos Respublikoje
Europos Parlamentas
, –
atsižvelgdamas į 1994 m. lapkričio 28 d. pasirašytą ir 1998 m. liepos 1 d. įsigaliojusį Moldovos Respublikos ir Europos Sąjungos partnerystės ir bendradarbiavimo susitarimą,
–
atsižvelgdamas į bendrą ES ir Moldovos bendradarbiavimo tarybos pareiškimą, paskelbtą 2009 m. gruodžio 21 d.,
–
atsižvelgdamas į vykstančias derybas dėl Moldovos Respublikos ir Europos Sąjungos asociacijos susitarimo sudarymo ir derybas dėl Europos Sąjungos ir Moldovos Respublikos vizų režimo liberalizavimo,
–
atsižvelgdamas į 2010 m. gegužės 12 d. Komisijos trečiąją pažangos ataskaitą apie Moldovos Respubliką ( COM(2010)0207 ),
–
atsižvelgdamas į Sąjungos vyriausiosios įgaliotinės užsienio reikalams ir saugumo politikai 2010 m. gegužės 17 d. pareiškimą dėl Moldovos ir Padniestrės, 2010 m. rugsėjo 27 d. pareiškimą dėl ribojančių priemonių, taikomų Padniestrės regiono vadovybei, ir 2010 m. spalio 14 d. pareiškimą dėl Moldovos Respublikos atlikto Tarptautinio baudžiamojo teismo Romos statuto ratifikavimo,
–
atsižvelgdamas į 2009 m. liepos 29 d. rezultatus, 2010 m. rugsėjo 5 d. referendumo dėl konstitucijos reformos rezultatus ir sprendimą 2010 m. lapkričio 28 d. surengti pirmalaikius parlamento rinkimus,
–
atsižvelgdamas į savo ankstesnes rezoliucijas dėl Moldovos Respublikos ir Padniestrės regiono,
–
atsižvelgdamas į Darbo tvarkos taisyklių 110 straipsnio 4 dalį,
A.
kadangi įgyvendinant Europos kaimynystės politiką (EKP) ir 2009 m. gegužės mėn. pradėtoje Rytų partnerystės programoje pripažįstami su Europa susiję Moldovos siekiai ir tai, kad Moldova, kaip šalis, turinti tvirtus istorinius, kultūrinius ir ekonominius ryšius su Europos Sąjungos valstybėmis narėmis, yra labai svarbi,
B.
kadangi asociacijos susitarimas, dėl kurio šiuo metu derasi ES ir Moldovos Respublika, turėtų labai pagerinti ES ir Moldovos Respublikos bendrą institucinę sistemą, padėti tvirtinti ryšius visose srityse ir sustiprinti politinės asociacijos galimybes ir ekonominę integraciją, apimant abipuses teises ir pareigas,
C.
kadangi ES ir Moldovos santykiai per pastaruosius metus iš esmės pagerėjo ir tai deramai pažymėta Europos Komisijos 2010 m. gegužės 12 d. pažangos ataskaitoje, kurioje nurodoma, kad pažanga padaryta daugelyje sričių, kurias apima EKP veiksmų planas,
D.
kadangi įsigaliojus Lisabonos sutarčiai, sukūrus Europos išorės veiksmų tarnybą ir paskyrus Komisijos pirmininko pavaduotoją ir vyriausiąją įgaliotinę Europos Sąjungai suteikta naujų paskatų imtis aktyvesnio vaidmens sprendžiant įsisenėjusius konfliktus kaimyninėse šalyse, įskaitant Padniestrės regiono klausimą,
1.
palankiai vertina šioje srityje per pastaruosius metus Moldovos Respublikos padarytą pažangą ir tikisi, kad rinkimai gali labiau sustiprinti demokratines institucijas ir pagarbą teisinės valstybėms principams ir žmogaus teisėms Moldovoje; tikisi, kad Moldovos valdžios institucijos vykdys reikalingas reformas ir įgyvendins savo įsipareigojimus, kad Moldovos Respublika ir toliau galėtų siekti tvarios integracijos Europoje;
2.
palankiai vertina 2010 m. sausio 12 d. pradėtas Europos Sąjungos ir Moldovos Respublikos derybas dėl asociacijos susitarimo ir su pasitenkinimu pažymi labai gerus rezultatus, kuriuos šiame procese Komisijai pristato Moldovos Respublika;
3.
ragina Tarybą, kad ji kitame savo 2010 m. spalio 25 d. posėdyje paprašytų Komisijos kuo greičiau pradėti rengti vizų režimo liberalizavimo veiksmų planą ir po tiriamųjų derybų dėl keturių dialogo vizų klausimais skyrių pradėti su šiuo dialogu susijusį veiksmų etapą remiantis Moldovos Respublikos padaryta pažanga;
4.
palankiai vertina Moldovos Respublikai suteiktą didžiausią 90 mln. EUR dotacijos formos makrofinansinę pagalbą siekiant paremti ekonomikos stabilizavimą ir patenkinti jos mokėjimų balanso ir biudžeto poreikius, kaip numatyta dabartinėje TVF programoje; pabrėžia, kad Moldovos Respublika turi dėti daugiau pastangų siekdama veiksmingai įgyvendinti struktūrines reformas, visų pirma susijusias su teisine valstybe, kova su korupcija, verslo ir investicijų aplinka;
5.
pripažįsta, kad verslo aplinkos ir įmonių veiklą reglamentuojančios tvarkos pagerinimas – tai svarbiausia priemonė investicijoms pritraukti, ir yra įsitikinęs, kad vedant derybas dėl laisvosios prekybos su ES erdvės, kuri yra asociacijos susitarimo dalis, bus greitai padaryta pažanga;
6.
remia iniciatyvą „Moldovos draugai“, kurioje dalyvauja keletas valstybių narių užsienio reikalų ministrų ir už plėtrą ir Europos kaimynystės politiką atsakingas Komisijos narys Štefan Füle ir kuria siekiama išreikšti aiškią ES paramą Moldovos Respublikai ir solidarumą bei kuria duodama aiški žinia apie ryžtingus įsipareigojimus paremti šalį padedant įveikti iškilusias problemas; mano, kad vykdant šią iniciatyvą bus veiksmingai padedama Moldovos Respublikai vykdyti vidaus reformas ir priartėti prie Europos Sąjungos;
7.
mano, kad ES gali prisidėti sprendžiant Padniestrės problemą skatindama pasitikėjimo stiprinimą ir visų pirma bendradarbiaudama su vietos bendruomenėmis ir pilietine visuomene ir remdama bendrų projektų, kuriais siekiama patenkinti gyventojų poreikius, įgyvendinimą, taip pat teikdama pagalbą, kad būtų sušvelninti ekonominės krizės padariniai abiejose Dniestro upės pusėse;
8.
pabrėžia, kad labai svarbu išspręsti Padniestrės klausimą siekiant skatinti Moldovos Respublikos ir viso regiono politinį stabilumą ir ekonominę gerovę; pakartoja, kad pritaria Moldovos Respublikos teritoriniam vientisumui, ir pabrėžia, kad, sprendžiant Padniestrės regiono problemą, ES turėtų imtis svarbesnio vaidmens ir tai, kad šis klausimas nėra išspręstas, neturėtų trukdyti Moldovos integracijai į ES;
9.
palankiai vertina neoficialius nuo 2009 m. birželio mėn. vykstančius „5+2“ susitikimus siekiant išspręsti Padniestrės klausimą ir ragina šalis kuo greičiau vėl pradėti oficialias derybas minėtąja sudėtimi bei pritaria Mesebergo iniciatyvai dėl Padniestrės konflikto sprendimo, kurią pradėjo Vokietijos kanclerė Angela Merkel ir Rusijos prezidentas Dmitri Medvedev, taip pat mano, kad užsienio reikalų ministrų lygmens forumas kartu su savo partneriais galėtų prisidėti prie tvaraus šio konflikto sprendimo;
10.
pabrėžia, jog reikia stiprinti žmonių pasitikėjimą valstybinėmis ir teisminėmis institucijomis, ypač po to, kai kurie teisėsaugos institucijų tarnautojai ir pareigūnai dalyvavo 2009 m. balandžio mėn. įvykių smurtiniuose veiksmuose, ir tikisi, kad visi už smurtą atsakingi asmenys bus perduoti teisingumui;
11.
ragina visas demokratines politines jėgas, etnines ir kultūrines bendruomenes vengti nereikalingų konfrontacijų ir dėmesį skirti Moldovos Respublikos plačios vizijos kūrimui, kad šalis galėtų sutelkti pastangas ir siekti su Europa susijusių tikslų;
12.
tikisi, kad būsimi parlamento rinkimai, numatyti 2010 m. lapkričio 28 d., bus surengti visapusiškai laikantis tarptautinių standartų, ir primena, kad per priešrinkiminę kampaniją turi būti suteiktos lygios galimybės visoms politinėms jėgoms; tikisi, kad bus imamasi priemonių siekiant užtikrinti, kad užsienyje gyvenantys Moldovos piliečiai galėtų veiksmingai pasinaudoti balsavimo teise, ir pareiškia, kad atsiskyrusio Padniestrės regiono
de facto
valdžios institucijos neturi teisės neleisti Moldovos piliečiams dalyvauti rinkimuose;
13.
ragina Moldovos Respublikos parlamentą dalyvauti EURONEST parlamentinėje asamblėjoje, laikantis šios asamblėjos steigiamojo akto;
14.
paveda Pirmininkui perduoti šią rezoliuciją Tarybai, Komisijai, valstybėms narėms, Sąjungos vyriausiajai įgaliotinei užsienio reikalams ir saugumo politikai, Moldovos vyriausybei ir parlamentui.
