Klausimas, į kurį atsakoma raštu, Nr. E-009200/2011
Komisijai
Darbo tvarkos taisyklių 117 straipsnis
Vilija Blinkevičiūtė (S&D)
(2011 m. spalio 13 d.)
Tema: Valstybių narių, priklausančių Šengeno erdvei, atsakomybė už laikino vidaus sienų kontrolės atnaujinimo tvarkos laikymąsi
2011 m. rugsėjo 16 d. Europos Komisija paskelbė pasiūlymą dėl Europos Parlamento ir Tarybos reglamento, kuriuo iš dalies keičiamas Reglamentas (EB) Nr. 562/2006, kad būtų nustatytos bendros išimtinėmis aplinkybėmis laikinai atnaujinamos vidaus sienų kontrolės taisyklės. Šiame pasiūlyme nustatoma, kad skubiu ir ypatingu atveju, pavyzdžiui, staigus masinis imigrantų antplūdis, dėl kurio nedelsiant būtina imtis veiksmų, valstybės narės ir toliau galės vienašališkai atnaujinti vidaus sienų kontrolę, bet ne ilgiau kaip 5 dienoms. Pasibaigus šiam laikotarpiui, valstybės narės turėtų pradėti taikyti naują Europos mechanizmą, t. y. jos turės pateikti tinkamai pagrįstą prašymą Komisijai, kuri kvalifikuota šių valstybių narių ekspertų balsų dauguma nuspręs, ar taikyti sienų kontrolę valstybei narei, ar ne.
Norėčiau paklausti Komisijos, ar numatytos kokios nors priemonės arba sankcijos valstybėms narėms tuo atveju, jei jos nepaklūsta Komisijos priimtam sprendimui dėl vidaus sienų kontrolės atnaujinimo priemonių? Kokių veiksmų imtųsi Komisija prieš valstybes nares, jei jos savavališkai pratęstų leidžiamą laikiną vidaus sienų kontrolės laikotarpį?