KLAUSIMAS ŽODŽIU H-0024/10
Vyriausybės valandai 2010 Vasario mėnesio sesijoje
pagal 116 Darbo tvarkos taisyklių straipsnį
pateikė
Anneli Jäätteenmäki
Komisijai
Tema: Pakartotinis siūlymo atsisakyti darbo vietos Strasbūre įsigaliojus Lisabonos sutarčiai svarstymas
Pagal Lisabonos sutarties 8b straipsnį Komisijai gali būti pateikta piliečių iniciatyva. Jei šią iniciatyvą pasirašo ne mažiau kaip milijonas „reikšmingos valstybių narių dalies“ Sąjungos piliečių, Komisija turi imtis veiksmų šiuo klausimu.
2010 m. sausio 13 d. La Granja mieste ES pirmininkaujančios Ispanijos atstovai vykdė diskusijas su kitomis ES valstybėmis dėl piliečių iniciatyvos. Valstybės narės sutarė, kad „reikšminga valstybių narių dalis“ atitinka trečdalį ES valstybių narių, t. y. šiuo metu devynias valstybes nares.
Vadinamoji vienos darbo vietos iniciatyva, pagal kurią siekiama, kad vienintelė Europos Parlamento darbo vieta būtų Briuselyje, aiškiai atitinka minėtuosius kriterijus (mažiausiai vienas milijonas parašų iš mažiausiai devynių valstybių narių). Šiai iniciatyvai paremti surinkta jau daugiau kaip 1,2 mln. Europos piliečių parašų. Netikslinga, kad Europos mokesčių mokėtojai kasmet mokėtų 200 mln. eurų už nuolatines keliones ir daiktų pervežimą iš Briuselio į Strasbūrą ir atvirkščiai.
Vienos darbo vietos iniciatyva vis dar neapsvarstyta Europos Parlamento Peticijų komitete. ES institucijoms peticija jau buvo pateikta anksčiau. Tuo metu dar nebuvo įsigaliojusi Lisabonos sutartis ir ES institucijos neatsižvelgė į šią peticiją. Ironiška, kad Europos Parlamentas pastatus Strasbūro mieste nusipirko būtent tą savaitę, kai buvo gauta iniciatyva.
Ar įsigaliojus Lisabonos sutarčiai Komisija ketina svarstyti vienos darbo vietos iniciatyvą?
Kokių planų turi Komisija kalbant apie šią iniciatyvą?
