P6_TA(2009)0346
Europos Parlamento 2010 finansinių metų sąmata
A6-0275/2009
2009 m. gegužės 5 d. Europos Parlamento rezoliucija dėl Europos Parlamento 2010 finansinių metų įplaukų ir išlaidų sąmatos ( 2009/2006(BUD) )
Europos Parlamentas
, –
atsižvelgdamas į EB sutarties 272 straipsnio 2 dalį,
–
atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento OL L 248, 2002 9 16, p. 1.
, ypač į jo 31 straipsnį,
–
atsižvelgdamas į Europos Parlamento, Tarybos ir Komisijos 2006 m. gegužės 17 d. tarpinstitucinį susitarimą dėl biudžetinės drausmės ir patikimo finansų valdymo OL C 139, 2006 6 14, p. 1.
,
–
atsižvelgdamas į 2009 m. kovo 10 d. rezoliuciją dėl 2010 m. biudžeto sudarymo procedūros gairių: I, II, IV, V, VI, VII, VIII ir IX skirsniai Priimti tekstai, P6_TA(2009)0096 .
,
–
atsižvelgdamas į Generalinio sekretoriaus Biurui pateiktą pranešimą dėl Europos Parlamento 2010 finansinių metų pirminio sąmatos projekto rengimo,
–
atsižvelgdamas į Biuro pagal Parlamento darbo tvarkos taisyklių 22 straipsnio 6 dalį ir 73 straipsnio 1 dalį 2009 m. balandžio 21 d. parengtą pirminį sąmatos projektą,
–
atsižvelgdamas į Biudžeto komiteto pagal Parlamento darbo tvarkos taisyklių 73 straipsnio 2 dalį parengtą sąmatos projektą,
–
atsižvelgdamas į Darbo tvarkos taisyklių 73 straipsnį,
–
atsižvelgdamas į Biudžeto komiteto pranešimą ( A6–0275/2009 ),
A.
kadangi praėjusiais metais pradėta taikyti bandomoji darbo tvarka siekiant, kad vyktų glaudesnis Biuro ir Biudžeto komiteto bendradarbiavimas ir išankstinis dvišalis bendradarbiavimas visais klausimais, turinčiais didelį poveikį biudžetui, ir ši tvarka taikoma vykdant 2010 m. biudžeto sudarymo procedūrą,
B.
kadangi pagal Sutarties nuostatas ir Darbo tvarkos taisykles bus išlaikyta plenarinio posėdžio prerogatyva tvirtinti sąmatą ir galutinį biudžetą,
C.
kadangi 2009 m. kovo 25 d. ir 2009 m. balandžio 16 d. įvyko du Biuro ir Biudžeto komiteto delegacijų rengimosi derinimui susitikimai, kuriuose šios dvi delegacijos aptarė daug svarbių klausimų,
1.
primena, kad minėtojoje 2009 m. kovo 10 d. rezoliucijoje dėl biudžeto gairių nurodyta pagrindinė sritis, kuriai 2010 m. biudžete skiriamas dėmesys, ir uždaviniai, kuriuos reikėtų spręsti panaudojant biudžeto lėšas; ypač pabrėžia, kad 2010 m. biudžete bus numatoma lėšų tokiems svarbiems uždaviniams, kaip optimalių ir lygių galimybių naudotis vertimo paslaugomis užtikrinimas Parlamento nariams ir veikla, susijusi su didesniu Parlamento teisėkūros vaidmeniu;
Bendroji programa
2.
pažymi, kad, kaip siūlė Biuras, bendras 2010 m. biudžeto dydis ir toliau neviršytų daugiametės finansinės programos 5 išlaidų kategorijoje (administracinės išlaidos) įprastinės savanoriškai nustatytos 20 proc. ribos; pažymi, kad siūloma padidinti lėšų 3,98 proc., o tada bendras padidėjimas būtų šiek tiek didesnis negu asignavimų 2009 m. pagal šią išlaidų kategoriją padidėjimas 19,67 proc.;
3.
nusprendžia, siekdamas palikti didesnę maržą, kurią turėdamas naujas Parlamentas rudenį galėtų turėti daugiau veiksmų laisvės, ir siekdamas kuo daugiau sutaupyti, kad šiuo etapu bendras biudžetas turi būti 1 590 012 726 EUR, t. y. 3,92 proc. didesnis; nusprendžia palikti rezervą nenumatytoms išlaidoms tokio pat dydžio kaip 2009 m. (10 mln. EUR);
4.
mano, turėdamas mintyje daugiametį daugumos išlaidų kategorijų ir pagrindinių projektų, kurie pradėti vykdyti institucijos viduje, pobūdį, kad reikia geriau planuoti vidutinės trukmės biudžeto poreikius ir siekti daugiau skaidrumo; mano, kad labai svarbu, jog visas pasiūlymas dėl biudžeto ar bent didžioji jo dalis būtų pateikta pavasarį sąmatų rengimo etapu, ir mano, kad vadinamuosius taisomuosius raštus rudenį būtina naudoti iš tiesų tik nenumatytais atvejais ir (arba) atliekant techninius atnaujinimus;
5.
pabrėžia, kad sprendžiant visus pagrindinius klausimus labai svarbu, jog Biuras ir Biudžeto komitetas, išlaikydami oficialias kiekvieno organo prerogatyvas, laiku bendradarbiautų bendrai nustatydami ketinamų priimti sprendimų pasekmes biudžetui;
6.
teigiamai vertina tai, kad antriems metams pratęstas bandomasis Biuro ir Biudžeto komiteto glaudesnio bendradarbiavimo projektas, ir primena, kad būtina laikytis pasitikėjimo ir skaidrumo principų; įspėja, kad reikia vengti tendencijos, kai minėtasis bendradarbiavimas, užuot buvęs tikru dialogu, tampa tik formalus ir kai svarbiausi sprendimai priimami pirma laiko; primygtinai reikalauja išlaikyti ir ateityje gerinti tarpusavio bendradarbiavimo dvasią, kartu išsaugant kiekvieno organo prerogatyvas; primena, kad vienas iš esminių bandomojo projekto aspektų – išankstinės konsultacijos dėl klausimų, kurie turi didelį poveikį biudžetui;
7.
mano, kad pagrindinis elementas, kurį būtina išsamiai apsvarstyti biudžeto aspektu – dydis finansinių išteklių, kurių reikia spręsti pagrindiniams klausimams, įskaitant vidaus ir išorės išteklių, reikalingų pagrindinėms tarnyboms ir projektams vykdyti, santykį; primygtinai ragina vykdomuosius organus turėti tai mintyje ir atitinkamai veikti siekiant parengti rentabilius sprendimus, kuriuos taikant būtų išvengta pastangų dubliavimo ir kurie būtų paremti išankstine sudėtinių politikos aspektų analize;
Specialieji klausimai
Etatai ir pertvarka
8.
turėdamas mintyje tai, kad jau pritarta nuostatai nemažai padidinti lėšų 2009 m., atitinkamai atsižvelgia į pasiūlymus pertvarkyti tarnybas ir į Biuro pasiūlytus Personalo plano pakeitimus; pabrėžia, kad pageidauja apsvarstyti susijusių biudžeto išteklių klausimą po to, kai pagal visus pateiktus prašymus, įskaitant frakcijų prašymus, bus susidarytas bendras vaizdas, ir pabrėžia, kad tada norės išsamiai apsvarstyti visą paketą, atsižvelgdamas į poreikį pagerinti sustiprėjusį Parlamento teisėkūros vaidmenį; taigi nusprendžia nesteigti 30 naujų etatų šiuo etapu; pažymi, kad perskirstoma labai mažai siūlomų etatų, ir ragina dėti daugiau pastangų sprendžiant šį klausimą;
9.
šiomis aplinkybėmis atsižvelgia į tai, kad Biuras 2009 m. balandžio 1 d. posėdyje vienbalsiai patvirtino Infrastruktūros ir logistikos (INLO) GD pertvarkos, susijusios su Parlamento pastatų priežiūra ir valdymu, planą ir pritarė tam, kad siekiant pagerinti biudžeto kontrolę ir viešųjų pirkimų procedūras būtų įsteigtos specialios centralizuotos tarnybos; pabrėžia, kad galutiniai sprendimai dėl atitinkamo išteklių, skirtų INLO GD ir kitoms tarnyboms, dydžio priimami rudenį per pirmąjį biudžeto svarstymą taikant įprastines procedūras; pabrėžia, kad biudžeto aspektu reikia nuspręsti, kiek Parlamentui reikia turėti nuosavybės tvarkymo patirties tam, kad galėtų užtikrinti, jog išorės paslaugų teikėjams patikėtos priežiūros užduotys bus tinkamai apibrėžtos ir jų vykdymas atitinkamai kontroliuojamas; atsižvelgdamas į tai pažymi, kad vienintelėje paminėtoje išorės institucijos ataskaitoje visų pirma aptariamas pastatų saugumas, taip pat jų priežiūros ir valdymo klausimai ir tai, kaip būtų galima juos geriau spręsti;
10.
mano, kad būtina, jog vidutinės trukmės ir ilgojo laikotarpių pastatų strategijos planas rudenį būtų pateiktas laiku prieš pirmąjį svarstymą tam, kad būtų galima priimti sprendimus dėl biudžeto; todėl labai pritaria Generalinio sekretoriaus įsipareigojimui kuo greičiau prasidėjus naujai kadencijai pateikti Biurui projektą; pritaria Biurui dėl to, kad šiuo biudžeto sudarymo procedūros etapu būtų iki 18 500 000 EUR sumažintas su pastatais susijęs rezervas iki tol, kol aiškiau nustačius šios srities strategiją bus įrašyti atitinkami asignavimai;
11.
mano, kad labai svarbu parengti naują saugumo politiką ir siekti tam tikrų šio sektoriaus tikslų, turint mintyje specialų Parlamento veiklos pobūdį ir poreikį kartu su saugumu užtikrinti atvirumą; mano, kad, atsižvelgiant į minėtuosius strateginius ir veiklos poreikius, atitinkamus biudžeto išteklius galima svarstyti vykdant 2010 m. biudžeto sudarymo procedūrą; teigiamai vertina Biuro pareiškimą dėl optimalaus išteklių naudojimo ir ypač jo nurodymus, susijusius su rentabilia vidaus ir išorės darbuotojų skaičiaus pusiausvyra; vis dėlto yra susirūpinęs tuo, kad aiškiai nenurodytos veiklos ir finansinės pasekmės vidutinės trukmės ir ilguoju laikotarpiais, galimos įsteigus naują direktoratą, turintį keturis skyrius;
12.
taip pat tikisi gauti išlaidų taupymo planą, kurį, kaip pareikalauta 2008 m., jau parengė Vadovybės GD, ir vis nerimauja dėl to, kad daugėja išlaidų, skirtų veiklai finansuoti pagal biudžeto eilutes, susijusias su saugumu ir su saugumui užtikrinti skirta įranga;
13.
nuo pradžių pritaria pasiūlymams pertvarkyti žmogiškųjų išteklių valdymo tarnybas ir džiaugiasi, kad ketinama vadovautis didesnio nuoseklumo siekio, misijos aiškumo ir sąveikos kūrimo principais; labai pritaria tam, kad šio tikslo reikėtų siekti naudojantis turimais ištekliais, įskaitant vidinį darbuotojų perskirstymą, tačiau tuo pat metu norėtų geriau žinoti pasekmes vidutinės trukmės ir ilguoju laikotarpiais;
Daugiakalbystė
14.
primena savo pageidavimą, kad 2010 m. biudžete būtų numatyta lėšų siekiant užtikrinti Parlamento nariams lygias galimybes naudotis vertimo paslaugomis; džiaugiasi tuo, kad administracija stengiasi patenkinti šį pageidavimą, bet mano, kad akivaizdu, jog taip pat būtina siekti kuo geriau panaudoti išteklius;
15.
ragina Biurą ir Biudžeto komitetą skubiai kreiptis į Institucijų darbo grupę daugiakalbystės klausimais siekiant parengti pasiūlymą (techninio lygio) tam, kad būtų užtikrintas geresnis institucijų bendradarbiavimas šioje srityje, ypač susijęs su bet kokių laisvų pajėgumų panaudojimu; nusivylęs, pavyzdžiui, dėl to, kad vargu ar iš viso naudojama esama institucijų geresnio dalijimosi vertimais sistema; tikisi, kad prieš pirmąjį svarstymą bus pateiktas pasiūlymas, kuriame bus nurodytos turimos galimybės, kaip tai pagerinti; be to, labai domisi naujomis jo vertimo tarnyboms skirtomis techninėmis priemonėmis ir prašo 2010 m. pateikti informacijos apie jų plėtrą ir atitinkamas pasekmes biudžetui, taip pat apie vertimo priemonės "Euramis" tyrimą; pritartų tam, kad atliekant šį tyrimą būtų vertinama, ar ši priemonė galėtų paskatinti geresnį tarpinstitucinį bendradarbiavimą vertimo srityje, taip pat, kad būtų vertinami laimėjimai veiksmingumo ir sąnaudų taupymo požiūriu, kurie galėtų padėti mažiau priklausyti nuo išorės vertimo paslaugų;
16.
prašo Generalinį sekretorių pateikti vertimo ekonominės naudos analizę tuo laikotarpiu, kai jo poreikis didžiausias, įskaitant išorės vertimo paslaugas, kurias teikia laisvai samdomi vertėjai, ir galimybės naudoti alternatyvius darbo metodus analizę;
17.
reikalauja pateikti naujus duomenis apie tai, kaip minėtuoju dalijimusi ištekliais galėtų būti naudojamasi visose srityse, kuriose institucijos turi laikinai neišnaudotų pajėgumų (vertimas žodžiu, patalpų nuoma, kopijavimo paslaugos ir kt.), nemažinant institucijų nepriklausomybės ir veiklos pajėgumų;
Teisės aktai
18.
teigiamai vertina tai, kad Biuro pasiūlymas grindžiamas pagrindiniu praėjusių metų prioritetu, būtent teisėkūros darbu, bet mano, kad vis dar reikia analizuoti pasiūlymus dėl naujų etatų ir, kaip minėta, visus juos kartu apsvarstyti; teigiamai vertina tai, kad 2009 m. biudžete daugiausia papildomų lėšų numatyta klausimams, susijusiems su teisėkūra ir ypač su bendro sprendimo procedūra, finansuoti;
Informacijos ir ryšių technologijos (IRT)
19.
primena, kad buvo prašyta pateikti paaiškinimą dėl IT sektoriaus, ir tikisi, kad bus parengtas aiškus Parlamento bendros IRT strategijos planas, kuris būtinas siekiant kuo geriau išnaudoti turimus išteklius; tvirtai įsitikinęs, kad toks planas turi būti nuoseklus, jame turi būti nustatyta tiksli būtinos centralizacijos ir masto ekonomikos, jau numanomos steigiant naują atskirą šios srities GD, pusiausvyra, taip pat poreikis išlaikyti būtiną lankstumą kitų GD lygmeniu; pageidauja, kad Biuras imtųsi atsargumo priemonių, kad būtų išvengta išlaidų sutapimo ir dubliavimosi; ragina Biurą užtikrinti, kad į minėtąjį planą būtų įtraukta IRT saugumas ir frakcijų poreikiai;
20.
be to, atkreipia dėmesį į pasiūlymą dėl galutinio trejų metų plano etapo, siekiant panaudoti šios srities patirtį ir mažinti priklausomybę nuo išorės konsultantų, ir į pasiūlymą padidinti etatų skaičių; pakartoja savo nuomonę, kad įdarbinus daugiau darbuotojų būtų sutaupyta konsultacijoms numatytų lėšų, ir laukia, kol bus pateikta šių išlaidų ir išlaidų, susijusių su patvirtintu ir (arba) siūlomu darbuotojų skaičiaus padidėjimu, trejų metų apžvalga;
21.
atitinkamai atsižvelgia į Biuro priimtą IT valdymo planą ir pabrėžia, kad labai svarbu, jog prioritetai būtų nustatomi aiškiai ir teisingai, siekiant ribotus finansinius išteklius panaudoti kuo geresniu visam Parlamentui būdu; atsižvelgdamas į tai, taip pat reikalauja paaiškinti IRT srities paslaugų teikėjų ir kliento santykius ir nurodyti, kokiu mastu klientas gali pageidauti, kurie projektai turėtų būti atlikti, kaip gaunamas šiems projektams vykdyti reikiamas finansavimas, ir pagaliau, kaip užtikrinama, kad šie projektai būtų pritaikyti prie visos strategijos;
Daugiamečiai projektai
22.
pakartoja savo nuomonę, kad įgyvendinant daugybę svarbių informacijos ir analizės srities iniciatyvų ir projektų, skirtų darbui Parlamento nariams ir darbuotojams palengvinti, kaip antai nauja bibliotekos analitinė tarnyba, komitetų politikos skyriai, taip pat įvairūs kiti turimos informacijos šaltiniai ir (arba) sistemos, labai prisidedama gerinant jo darbą, bet taip pat padidėja asignavimų sumos; taigi mano, kad siekiant užtikrinti nuoseklumą ir gerą visų išteklių naudojimą iš tiesų naudinga įvertinti biudžeto ir su veikla susijusius išteklius, todėl primena savo ankstesnį sprendimą dėl šio klausimo pateikimo; palankiai vertina administracijos pastangas įdiegti žinių valdymo sistemą;
23.
atsižvelgia į tai, kad į Biuro pasiūlymus jau numatytu mastu įtrauktas internetinės televizijos kanalo (Web TV) projektas; vis dėlto labai norėtų gauti daugiau informacijos apie vadinamąjį pelną iš šios investicijos, būtent apie žiūrovų skaičiaus statistiką ir ateities perspektyvas; taip pat norėtų gauti informacijos apie tai, ar dėl Web TV šiuo metu jau mažėja kito tipo spausdintinės informacijos poreikis ar mažės ateityje;
24.
atkreipia dėmesį į Biuro pasiūlymą įrašyti specialius asignavimus, skirtus ekspertų tyrimams, susijusiems su Europos istorijos namais; tikisi gauti aiškią visiems projektams finansuoti numatytų išlaidų, įskaitant administracines išlaidas, apžvalgą ne vėliau, negu bus pradėtas svarstyti 2011 m. biudžeto sudarymo procedūros pirminis sąmatos projektas;
25.
pageidauja suteikti Lankytojų centrui tikrą galimybę pradėti veiklą ir kuo greičiau atverti duris, bet kuriuo atveju ne vėliau kaip 2010 m. pradžioje; todėl laukia galutinio sprendimo dėl valdymo koncepcijos tam, kad būtų pasiekti nurodyti tikslai, ir kuri visų pirma būtų pagrįsta iš tiesų gaunama turimų pasirinkčių ekonomine nauda; pabrėžia, pavyzdžiui, kad užsakomosiomis paslaugomis paremtas sprendimas turėtų daryti labai ribotą poveikį arba neturėti jokio poveikio vidaus personalo planui, ir atvirkščiai;
Galutinės nuostatos
26.
pabrėžia, kad rudenį iki pirmojo biudžeto svarstymo reikėtų išsamiau patikrinti pavienius biudžeto punktus; juos išnagrinėjus reikėtų priimti galutinius sprendimus dėl biudžeto;
27.
atsižvelgdamas į tai, kas išvardyta pirmiau, patvirtina sąmatą ir primena, kad biudžeto projekto tvirtinimas vyks per pirmąjį svarstymą 2009 m. spalio mėn. pagal Sutartyje nustatytą balsavimo procedūrą;
o
o o
28.
paveda Pirmininkui perduoti šią rezoliuciją ir sąmatą Tarybai ir Komisijai.
