3.11.2010 B7-0612/2010 PASIŪLYMAS DĖL REZOLIUCIJOS pateiktas uždavus klausimą, į kurį atsakoma žodžiu B7‑0559/2010
pagal Darbo tvarkos taisyklių 115 straipsnio 5 dalį
dėl krizės ES gyvulininkystės sektoriuje
George Lyon
,
Liam Aylward
ALDE frakcijos vardu
PE450.433v01-00 B7‑0612/2010 Europos Parlamento rezoliucija dėl krizės ES gyvulininkystės sektoriuje
Europos Parlamentas ,
– atsižvelgdamas į savo 2010 m. liepos 8 d. rezoliuciją dėl bendrosios žemės ūkio politikos ateities po 2013 m. Tą dieną priimti tekstai, P7_TA-PROV(2010)0286 .
,
– atsižvelgdamas į savo 2010 m. rugsėjo 7 d. rezoliuciją dėl sąžiningų ūkininkų pajamų: veiksmingesnė Europos maisto produktų tiekimo grandinė Tą dieną priimti tekstai, P7_TA-PROV(2010)0302 .
,
– atsižvelgdamas į savo 2010 m. gegužės 5 d. rezoliuciją dėl veiksmų plano dėl gyvūnų gerovės 2006–2010 m. analizės ir įvertinimo Tą dieną priimti tekstai, P7_TA-PROV(2010)0130 .
,
– atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,
A. kadangi Europos gamintojai turi laikytis pačių griežčiausių pasaulyje reikalavimų, susijusių su maisto sauga ir kokybe, aplinka ir gyvūnų sveikata bei gerove,
B. kadangi dėl dabartinės krizės gyvulininkystės sektoriuje gali gerokai sumažėti mėsos gamyba visoje Europos Sąjungoje, o dėl šios priežasties atsiras sunkių padarinių ne tik kainoms, bet ir apsirūpinimui maistu ES, ir padidės priklausomybė nuo importo,
C. kadangi ES žemės ūkio pajamos yra 50 proc. mažesnės už vidutines ES pajamas, o gyvulių augintojų pajamos yra pačios mažiausios žemės ūkio sektoriuje; kadangi ši padėtis toliau blogėjo dėl dabartinės ekonominės suirutės,
D. kadangi importuoti produktai iš trečiųjų šalių ėmė užimti Europos Sąjungos rinkos dalis ir dėl to spaudimas gyvulininkystės produktų rinkos kainoms dar padidėjo,
E. kadangi Europos gamintojai, palyginti su trečiųjų šalių gamintojais, yra konkurencijos požiūriu nepalankioje padėtyje, nes jų gamybos sąnaudos didesnės ir atsiranda daugiausia dėl to, kad turi būti laikomasi itin aukštų gyvūnų sveikatos ir gerovės, maisto saugos ir aplinkosaugos standartų,
F. kadangi Europos Sąjunga yra itin priklausoma nuo iš trečiųjų šalių importuojamų sojos pupelių ir kukurūzų ir bet koks šių produktų tiekimo nutraukimas dėl nedidelio neleistinų genetiškai modifikuotų organizmų kiekio turi labai didelį finansinį poveikį Europos pašarų pramonei ir gyvulių augintojams (pavyzdžiui, patiriami 1 mlrd. eurų nuostoliai, jei tiekimo sutrikimas trunka šešis mėnesius),
G. kadangi ūkių pajamos jautienos, avienos ir pieno produktų sektoriuose labai priklauso nuo tiesioginių išmokų,
H. kadangi kai kuriose naujose valstybėse narėse labai nedaug ūkininkų gyvulininkystės sektoriuje gavo tiesiogines išmokas ir todėl jiems sunkiau laikytis griežtų Europos standartų, kuriems užtikrinti reikia didelių investicijų,
I. kadangi kiaulių ir naminių paukščių sektoriai negauna tiesioginės paramos pagal BŽŪP, neturi minimalios socialinės apsaugos sistemos, kuri sumažintų rinkos nepastovumo poveikį, ir turi laikytis griežčiausių ES aplinkos apsaugos ir gyvūnų gerovės taisyklių,
J. kadangi būtina, kad ES nedelsdama patvirtintų priemones, kuriomis siekiama sustabdyti itin didelį kainų kitimą ir kovoti su pernelyg didele spekuliacija rinkoje, nes tai buvo viena iš pagrindinių priežasčių, dėl kurių neseniai išaugo grūdų kainos,
K. kadangi pasaulinė mėsos ir kitų gyvulininkystės produktų paklausa ateinančiais dešimtmečiais didės, nes manoma, jog pasaulio gyventojų skaičius smarkiai augs ir labai didės perkamoji galia, ir dėl to besivystančiose šalyse įsigalės vadinamoji vakarietiška dieta,
L. kadangi ES trūksta priemonių pasaulinės rinkos kainų raidai numatyti ir ji pernelyg priklausoma nuo trečiųjų šalių, pvz., JAV, pateikiamų prognozių,
M. kadangi skirtumas tarp vartotojų mokamos kainos ir gamintojų gaunamos kainos smarkiai išaugo,
N. kadangi dauguma gyvulių augintojų šiuo metu susiduria su smarkiai išaugusiomis sąnaudomis, ypač padidėjusiomis pašarų ir trąšų kainomis,
O. kadangi ES gyvulininkystės sektorius neatsiejamai susijęs su ekonomika Europos kaimo vietovėse, kurių daugelis yra mažiau palankios ūkininkauti ir neturi perspektyvių gamybos alternatyvų,
P. kadangi konkurencinga augalininkystė yra glaudžiai susijusi su dinamišku gyvulininkystės sektoriumi,
Q. kadangi padėtis jautienos sektoriuje yra glaudžiai susijusi su raida pieno sektoriuje, nes 70 proc. ES raudonosios mėsos produkcijos gaunama iš melžiamų karvių,
R. kadangi ES pieno produktų sektorius nuo 2007 m. susiduria su itin dideliu rinkos nepastovumu, dėl kurio pieno gamintojai patiria nuostolių ir sumažėjo pajėgumai tvariai gaminti kokybišką maistą Europos vartotojams,
S. kadangi iš Europos Komisijos turimų maisto produktų tiekimo grandinės duomenų matyti, kad būtinas didesnis skaidrumas ir reikia daugiau informacijos apie gamybą ir rinkos raidą,
T. kadangi trąšų tiekimo pramonėje padaugėjo įmonių konsolidavimo ir susijungimo atvejų ir didelė jų dalis atsidūrė palyginti nedaugelio veikėjų rankose;
1. ragina Komisiją ir Tarybą užtikrinti tinkamą BŽŪP finansavimą po 2013 m., kad būtų garantuotas visų ES ūkininkų, įskaitant gyvulių augintojus, gyvybingumas; todėl pabrėžia, kad reikia užtikrinti sąžiningą skirtingų valstybių narių ūkininkų konkurenciją;
2. ragina Europos Komisiją nustatyti, jeigu būtina, veiksmingas ir lanksčias priemones, kuriomis būtų apribotas itin didelio kainų kitimo poveikis;
3. ragina Komisiją imtis reikalingų veiksmų siekiant kovoti su nesaikingu spekuliavimu prekių rinkose; pabrėžia, kad tokie veiksmai turėtų prisidėti reguliuojant finansų rinkas pasauliniu ir ES mastu;
4. ragina Europos Komisiją atsargiai paleisti į rinką intervencines grūdų atsargas siekiant padėti gyvulių augintojams, kurie stipriai nukentėjo dėl spartaus grūdų ir pašarų kainų augimo;
5. pažymi, kad grūdų kainos yra didesnės negu bet kada anksčiau, o tai reiškia, kad šiais metais beveik nereikės Europos Komisijos intervencijos į rinką ir bus sutaupyta biudžeto lėšų;
6. mano, kad laikantis plano iki 2013 m. ES palaipsniui reikėtų atsisakyti eksporto grąžinamųjų išmokų;
7. pritaria, kad reikia neatidėliotinai pradėti taikyti vadinamąjį Europos Sąjungos baltymų planą, pagal kurį būtų skatinama auginti baltymingus ir ankštinius augalus, kuriems galėtų tekti svarbus vaidmuo mažinant šiltnamio efektą sukeliančių dujų išmetimą;
8. ragina Komisiją užtikrinti teisinį aiškumą dėl sojos ir kukurūzų importo iš trečiųjų šalių pradėjus taikyti praktiškas ribas atsitiktiniams genetiškai modifikuotiems organizmams, kuriems dar nesuteiktas leidimas Europos Sąjungoje, tačiau kurie yra svarstomi mokslininkų;
9. prašo Europos Komisiją persvarstyti šiuo metu taikomą neatrajotojų pašarų iš mėsos ir kaulų draudimą ir įvertinti galimybę panaikinti apribojimus taikant sąlygas, kurios užtikrintų aukšto lygio maisto saugą;
10. reiškia didelį susirūpinimą dėl dabartinio trąšų rinkos konsolidavimo, dėl kurio daugelyje nacionalinių rinkų susidarė tokia padėtis, kai iš tikrųjų yra tik vienas tiekėjas ir nėra daugiau konkurencijos; todėl ragina Komisiją paprašyti konkurencijos tarnybų atlikti tyrimą ir imtis reikiamų veiksmų, kad būtų užkirstas kelias kainų nustatymui ir piktnaudžiavimui dominuojančia padėtimi;
11. prašo Komisiją, atsižvelgiant į didėjantį konsolidavimą, užtikrinti, kad išteklių sektoriuje, įskaitant trąšas, galiotų laisvai veikiančios rinkos principai, nes energija ir trąšos yra pagrindiniai ištekliai, naudojami auginant produktus, kurie labai padeda apsirūpinti maistu;
12. mano, kad pirminių produktų gamintojus „slegia“ aukštos išteklių kainos ir žemos vartotojų kainos, kurias lemia stiprios perdirbėjų, mažmenininkų ir išteklius tiekiančių įmonių pozicijos maisto tiekimo grandinėje, todėl jie negali pilnai pasinaudoti išaugusiomis parduodamos produkcijos kainomis;
13. ragina Komisiją pasiūlyti stiprinti visų gyvulininkystės sektorių gamintojų organizacijas, kad šių sektorių atstovai galėtų geriau derėtis dėl savo gaminių kainos atsižvelgiant į gamybos sąnaudas;
14. prašo Europos Komisiją įgyvendinant būsimą BŽŪP reformą atsižvelgti į ypatingą tam tikrų gyvulininkystės sektorių, ypač ganyklinio galvijų auginimo, pažeidžiamumą;
15. prašo Europos Komisiją apsvarstyti galimybę įgyvendinant būsimą BŽŪP reformą taikyti specifines priemones, kuriomis būtų užtikrinta, kad tvariu intensyviu gyvulių auginimu užsiimantys ūkininkai neprarastų ES paramos;
16. ragina Europos Komisiją sustiprinti priemones, kurias taikant teikiama pagalba gyvulininkystės sektoriui mažiau palankiose ūkininkauti vietovėse;
17. prašo Europos Komisiją ir valstybes nares atsižvelgti į dideles sąnaudas, patiriamas laikantis gyvūnų gerovės teisės aktų, ypač todėl, kad šios sąnaudos neįtraukiamos į pardavimo kainas; taigi ragina Komisiją užtikrinti, kad, siekiant užkirsti kelią nesąžiningai konkurencijai, iš trečiųjų šalių importuojami gaminiai atitiktų ES gyvūnų gerovės standartus; pabrėžia, kad kiaulienos ir paukštienos sektoriai ateinančiais metais turės laikytis dar griežtesnių reikalavimų negaudami finansinės paramos iš Europos Sąjungos;
18. ragina Komisiją įvertinti naujų gerovės taisyklių taikymo ekonominį poveikį ir nesiimti jokių naujų projektų, kol bus visiškai įgyvendinti galiojantys teisės aktai;
19. prašo Komisiją užtikrinti, kad veiksmai, kurių ji imasi prekybos ir žemės ūkio srityje, vienas kitam neprieštarautų, ir ragina pripažinti, jog reikia suderintų tikslų, kurie užtikrintų prekybos pažangą ir tuo pat metu garantuotų tvarią Europos gyvulininkystės sektoriaus ateitį;
20. ragina Komisiją visapusiškai ginti Europos gamintojų interesus dvišalėse derybose dėl prekybos su MERCOSUR šalimis ir kitomis trečiosiomis šalimis ir vengti lengvatų, kurios galėtų kelti pavojų ES gyvulių augintojams;
21. paveda Pirmininkui perduoti šią rezoliuciją Tarybai ir Komisijai.
