A7-0003/2011
19.1.2011
***I
PRANEŠIMAS
dėl pasiūlymo dėl Europos Parlamento ir Tarybos reglamento, kuriuo panaikinamas Tarybos reglamentas (EB) Nr. 1964/2005 dėl bananų muitų tarifų normų
(COM(2010)0096 – C7-0074/2010 – 2010/0056(COD))
Tarptautinės prekybos komitetas
Pranešėja: Francesca Balzani
PE 450.873v03-00
Procedūrų sutartiniai ženklai
* Konsultavimosi procedūra
*** Pritarimo procedūra
***I Įprasta teisėkūros procedūra (pirmasis svarstymas)
***II Įprasta teisėkūros procedūra (antrasis svarstymas)
***III Įprasta teisėkūros procedūra (trečiasis svarstymas)
(Procedūra pasirenkama atsižvelgiant į teisės akto projekte pasiūlytą teisinį pagrindą.)
Teisės akto projekto pakeitimai
Parlamento padaryti teisės akto projekto pakeitimai žymimi pusjuodžiu kursyvu . Paryškinimas paprastu kursyvu parodo atitinkamiems skyriams tas teisės akto projekto vietas, kurias siūloma taisyti rengiant galutinį tekstą (pvz., tekste tam tikra kalba paliktas akivaizdžias klaidas ar praleistas vietas). Pasiūlytiems tokio pobūdžio pakeitimams reikalingas atitinkamų skyrių sutikimas.
Su esamu teisės aktu, kurį siekiama pakeisti teisės akto projektu, susijusio pakeitimo antraštėje pridedamos trečia ir ketvirta eilutės, kuriose atitinkamai nurodomas esamas teisės aktas ir keičiama šio teisės akto dalis. Perimtos esamo teisės akto nuostatų, kurias Parlamentas nori iš dalies keisti, nors jos nepakeistos teisės akto projekte, dalys žymimos pusjuodžiu šriftu. Išbrauktos tokių nuostatų teksto dalys žymimos laužtiniais skliaustais: […] .
TURINYS
EUROPOS PARLAMENTO TEISĖKŪROS REZOLIUCIJOS PROJEKTAS...........................5
AIŠKINAMOJI DALIS..............................................................................................................6
PROCEDŪRA...........................................................................................................................11
EUROPOS PARLAMENTO TEISĖKŪROS REZOLIUCIJOS PROJEKTAS
dėl pasiūlymo dėl Europos Parlamento ir Tarybos reglamento, kuriuo panaikinamas Tarybos reglamentas (EB) Nr. 1964/2005 dėl bananų muitų tarifų normų
( COM(2010)0096 – C7‑0074/2010 – 2010/0056(COD) )
(Įprasta teisėkūros procedūra: pirmasis svarstymas)
Europos Parlamentas ,
– atsižvelgdamas į Komisijos pasiūlymą Europos Parlamentui ir Tarybai ( COM(2010)0096 ),
– atsižvelgdamas į Sutarties dėl Europos Sąjungos veikimo 294 straipsnio 2 dalį ir 207 straipsnio 2 dalį, pagal kuriuos Komisija pateikė pasiūlymą Parlamentui ( C7‑0074/2010 ),
– atsižvelgdamas į Sutarties dėl Europos Sąjungos veikimo 294 straipsnio 3 dalį,
– atsižvelgdamas į Darbo tvarkos taisyklių 55 straipsnį,
– atsižvelgdamas į Tarptautinės prekybos komiteto pranešimą ( A7-0003/2011 ),
1. priima per pirmąjį svarstymą savo poziciją, perimdamas Komisijos pasiūlymą;
2. ragina Komisiją dar kartą perduoti klausimą svarstyti Parlamentui, jei ji ketina pasiūlymą keisti iš esmės arba pakeisti jo tekstą nauju tekstu;
3. paveda Pirmininkui Parlamento poziciją perduoti Tarybai, Komisijai ir nacionaliniams parlamentams.
AIŠKINAMOJI DALIS
Prekyba bananais
Bananai po ryžių, kviečių ir kukurūzų yra ketvirtas pagal svarbą pasaulyje produktas ir jie labai prisideda prie aprūpinimo maistu. Tačiau daugelis šalių bananus augina tik vidaus ir kartais regiono rinkos reikmėms ir tik 20 proc. visos pasaulio produkcijos parduodama tarptautiniu mastu.
Tik labai mažai šalių bananų augintojų dalyvauja tarptautinėje prekyboje bananais. Prekybos bananais kontrolę vykdo nedaug bendrovių, iš kurių tik penkios tarptautinės bendrovės valdo daugiau kaip 80 proc. visos tarptautinės prekybos bananais.
Tačiau pastaraisiais metais dėl prekybos centrų veiklos kai kuriose svarbiausiose ES rinkose, būtent JK, tarptautinės prekybos bananais bendrovės neteko įtakos.
2008 m. ES vartotojai nupirko daugiau kaip 5,4 mln. tonų bananų. ES importavo beveik 90 proc. savo suvartotų bananų (72,5 proc. iš Lotynų Amerikos ir 17 proc. iš Afrikos, Karibų jūros ir Ramiojo vandenyno (AKR) valstybių).
Likusius 11 proc. bananų patiekė penkios ES valstybės: Kipras, Prancūzija (Gvadelupos ir Martinikos užjūrio departamentai), Graikija, Portugalija (Madera ir žemyne esanti valstybės dalis), ir Ispanija (Kanarų salos).
Ginčo dėl prekybos bananais išsprendimas
2009 m. gruodžio 15 d. ES, grupė Lotynų Amerikos šalių ir Jungtinės Amerikos Valstijos pasiekė susitarimą dėl ES bananų importo muitų, dėl kurių vyko bene ilgiausi ir nuožmiausi ginčai per pastarąjį daugiašalės prekybos sistemos gyvavimo laikotarpį.
Dėl ES bananų importo politikos PPO dešimtmečius tęsėsi ES ginčai su keletu Lotynų Amerikos šalių bananų augintojų ir JAV.
Pascalis Lamy nuoširdžiai pasveikino su tuo, kad baigėsi vienas techniškai sudėtingiausių, politiškai jautriausių ir komerciniu požiūriu reikšmingiausių PPO kilusių teisinių ginčų.
Buvo diskutuojama dėl ES bananų importo tvarkos, pagal kurią pirmenybė buvo teikiama bananams iš AKR, o ne iš Lotynų Amerikos šalių. Iš esmės pagal ES bananų importo režimą buvo leidžiama iš AKR šalių į ES kiekvienais metais be muito įvežti 775 000 tonas šių vaisių, o iš visų kitų šalių eksportuotojų (iš didžiausio palankumo statuso (DPS) šalių bananų tiekėjų) įvežamiems bananams buvo taikomas 176 EUR už metrinę toną tarifas.
Daugelis Lotynų Amerikos šalių, tarp kurių yra keletas didžiausių pasaulio bananų eksportuotojų, ilgą laiką primygtinai teigė, kad taikant šį importo režimą jos buvo neteisėtai diskriminuojamos ir pirmenybė buvo teikiama bananams iš AKR šalių bei buvo pažeidžiamos PPO taisyklės dėl kiekybinių apribojimų.
Ginčo sprendimo darbo grupės, apeliacinis komitetas ir specialusis arbitražas priėmė daugybę teisinių sprendimų ir ES turėjo peržiūrėti savo politiką.
Šį susitarimą sudaro trys pagrindinės dalys:
- patvirtintas sumažintų muitų tarifų sąrašas didžiausio palankumo statuso (DPS) šalims bananų eksportuotojoms;
- susitarimas dėl tropinių produktų ir tam tikriems produktams taikomos preferencinės tvarkos panaikinimo klausimo sprendimo PPO derantis platesniu mastu;
- finansinis paramos AKR bananus eksportuojančioms šalims paketas, kuris siekia 190 mln. EUR, arba bananų sektoriaus papildomųjų priemonių programa.
Besitęsiant ginčams dėl bananų atitinkamų šalių padėtis bananų auginimo ir prekybos srityje tapo nestabili. Sudarius šį susitarimą pasaulio bananų rinka taps labiau nuspėjama ir stabilesnė, jis paskatins investicijas ir augimą bei daugiau dėmesio bus skiriama bendresniems bananų tiekimo grandinių gamybos sąlygų klausimams.
Muitų tarifų mažinimas
Pagal susitarimo sąlygas ES palaipsniui mažins iš Lotynų Amerikos šalių eksportuojamiems bananams taikomus muitų tarifus nuo 176 iki 114 EUR už metrinę toną ir iki 2017 m. tarifas bus sumažintas iki galutinės 114 EUR už metrinę toną sumos.
Per pirmąjį mažinimo etapą (tarifas sumažintas 28 EUR už metrinę toną), kuris nuo 2009 m. gruodžio 15 d. – susitarimo parafavimo dienos – buvo taikomas atgaline data, muitų tarifas sumažintas iki 148 EUR už metrinę toną. Toliau nuo 2011 m. sausio 1 d. muitų tarifai kiekvienų metų pradžioje bus mažinami septynerius metus kasmet (atitinkamas tarifo dydis – 143 EUR, 136 EUR, 132 EUR, 127 EUR, 122 EUR, 117 EUR ir 114 EUR).
Jei Dohos derybų raunde nepavyks pasiekti susitarimo, ES atidės tarifų mažinimą ne ilgiau kaip dvejiems metams. Taigi, jeigu nepavyks pasiekti susitarimo tuo metu, kai ES sumažins savo muitų tarifus iki 132 EUR už metrinę toną, ji toliau nemažins tarifų ne ilgiau kaip dvejus metus, daugiausiai iki 2015 m. pabaigos, ir ne vėliau kaip nuo 2016 m. ES vėl mažins muitų tarifus kiekvienais metais kaip sutarta, kol tarifas ne vėliau kaip 2019 m. sausio 1 d. bus 114 EUR už metrinę toną dydžio.
Susitarimas padėjo sureguliuoti dešimtmečius trukusį konfliktą, kadangi jame įrašyta toliau pateikiama nuostata, kad Lotynų Amerikos šalys bananų eksportuotojos nutrauks visus PPO prieš ES vykdomus veiksmus: kai tik PPO patvirtinus naująjį ES muitų tarifų bananams grafiką, bananus tiekiančios Lotynų Amerikos šalys nutrauks visus su ES PPO vykstančius ginčus dėl bananų ir atsiims visus skundus, pateiktus dėl ES po to, kai į Sąjungą įstojo naujosios valstybės narės, ar nuo tada, kai ES 2006 m. pakeitė savo bananams taikomą muitų tarifą, ir per Dohos derybų raundą nesieks toliau mažinti bananams taikomų muitų tarifų.
Bananams iš EKR šalių ES rinkoje bus toliau taikomas bemuitis ir bekvotis režimas iki bus sudaryti kiti susitarimai dėl prekybos ir vystymosi, tačiau šių šalių rinkos dalis gali sumažėti, nes ją, kai tik sumažės ES tarifas, perims veiksmingiau dirbantys Lotynų Amerikos bananų augintojai.
Tropiniai produktai ir tam tikriems produktams taikomos preferencinės tvarkos panaikinimas
ES, AKR ir Lotynų Amerikos šalys tuo pačiu metu susitarė dėl požiūrio į vadinamuosius tropinius produktus ir tam tikriems produktams taikomos preferencinės tvarkos panaikinimą per vykstančias derybas dėl Dohos plėtros darbotvarkės (DPD). Tropiniams produktams taikomi tarifai bus dar labiau mažinami, o AKR šalių produktams, kuriems taikoma preferencinė tvarka panaikinama, tarifai bus mažinami daug ilgesnį laikotarpį.
Šis susitarimas yra galutinis ES įsipareigojimas dėl tarifų, kuriuos pasibaigus Dohos derybų raundui ji taikys bananų importui.
Paramos AKR bananus auginančioms šalims programa
Nuo 1994 m. ES skyrė daugiau kaip 450 mln. EUR bananus eksportuojančioms šalims, kad padėtų joms prisitaikyti prie pokyčių, konkurencingiau auginti bananus arba įvairinti savo ekonomikos sektorių ir plėsti kitas sritis.
Be įprastinės ES pagalbos pagrindinės AKR bananus eksportuojančioms šalims iš ES biudžeto bus skirta iki 190 mln. EUR siekiant padėti joms prisitaikyti prie naujųjų tarifų. Jei per metinę biudžeto vykdymo procedūrą atsiras atitinkama asignavimų suma, Komisija kartu su biudžeto valdymo institucija išnagrinės galimybę šią sumą padidinti 10 mln. EUR. Pagalba bus skirta konkurencingumui didinti ir ekonomikai įvairinti bei socialinėms prisitaikymo pasekmėms mažinti.
Bananų sektoriaus papildomųjų priemonių programa bus taikoma dešimčiai AKR šalių bananų eksportuotojų (Belizui, Kamerūnui, Dramblio Kaulo Krantui, Dominikai, Dominikos Respublikai, Ganai, Jamaikai, Sent Lusijai, Sent Vinsentui ir Grenadinams ir Surinamui), įskaitant dvi netradicines šalis eksportuotojas (Ganą ir Dominikos Respubliką).
Be įprasto dėmesio konkurencingumui ir įvairinimui, pagal šią programą bus taip pat siekiama spręsti bendresnius užimtumo, švietimo, sveikatos ir aplinkos apsaugos su prisitaikymu susijusius klausimus.
Programa turėtų būti pradėta įgyvendinti 2011 m. pradžioje ir vykdoma iki 2013 m. Pagal šią programą finansuojamos priemonės apims: paramą investicijoms siekiant didinti konkurencingumą; paramą ekonomikos įvairinimo srityje vykdomai politikai; paramą bendresniam socialiniam, ekonominiam ir aplinkos apsaugos srities prisitaikymui.
Finansuotinas priemones bendrai nustatys pagalbą gaunančios šalies vyriausybė ir Komisija. Pagalba bus skiriama atsižvelgiant į tris kriterijus:
- prekybos bananais su ES apimtį;
- bananų eksporto į ES reikšmę šalies ekonomikai;
- šalies išsivystymo lygį (pvz., žmogaus socialinės raidos indeksą (ŽSRI)).
Kiekvienai pagalbą gaunančiai šaliai per metus bus skiriama vidutiniškai apie 5 mln. EUR asignavimų.
AKR šalių interesai
Tradicinės AKR bananus eksportuojančios šalys iškėlė didelių socialinių, ekonominių ir politinių pasekmių klausimą, kuris galėtų iškilti pasirašius susitarimus dėl bananų.
AKR šalys mano, kad siekiant iki minimumo sumažinti galimus AKR šalių bananų eksportuotojų nuostolius pasiekus susitarimą dėl bananų ir dėl kitų dvišalių tarifų nuolaidų, taikomų Lotynų Amerikos bananus eksportuojančioms šalims, EKR bananus eksportuojančių šalių gamybos ir prekybos srities prisitaikymo priemonėms finansuoti bus reikalinga daug didesnė parama.
Europos valstybės bananų augintojos
ES bananų sektoriui parama teikiama iš POSEI (programos, skirtos atokių ir izoliuotų Europos regionų padėčiai gerinti) biudžeto. Įvykdžius ES bendros bananų rinkos organizavimo reformą 2006 m., Europos bananų augintojai atokiausiuose regionuose iš šio biudžeto kasmet gauna 279 mln. eurų.
Tačiau, kai 2006 m. buvo įgyvendinta POSEI reforma, nebuvo atsižvelgta į būsimą tarifų importuojamiems bananams sumažinimą. Todėl nėra aišku, ar dabartinis POSEI biudžetas yra pakankamas, kad užtikrintų Europos bananų augintojų pajėgumą atlaikyti spaudimą, kurį daro vis liberalėjanti pasaulinė prekyba bananais. Todėl įsigaliojus PPO susitarimams dėl prekybos bananais, jų konkurencingumui ir egzistencijai gali iškilti grėsmė.
Dvišaliai susitarimai
Pagal pastaruosius dvišalius susitarimus, sudarytus su Kolumbija ir Peru, taip pat su Centrinės Amerikos šalimis (Kosta Rika, Salvadoru, Gvatemala, Hondūru, Nikaragva ir Panama), eksportui iš šių šalių nustatytas dar palankesnis režimas (iki 2020 m. muitas sieks 75 EUR už metrinę toną ir jis bus palaipsniui mažinamas).
Dėl to AKR šalims taikoma preferencinė marža dar labiau sumažės.
Ekvadoras – didžiausia pasaulio šalis bananų eksportuotoja, kuri šiuo metu nėra pasirašiusi dvišalio susitarimo, yra sunerimusi. Iš tiesų, kadangi didžiausioms Ekvadoro konkurentėms Kolumbijai ir Kosta Rikai taikomi geresni muitų tarifai, jos galėtų nesunkiai perimti Ekvadorui priklausančią ES rinkos dalį. Nors šaliai bus taikomi sumažinti tarifai pagal Ženevos susitarimą, iki 2020 m. kiekvienos į Europą eksportuotos tonos Ekvadoro bananų muitų tarifas bus 39 EUR didesnis, palyginti su jos didžiausių konkurentams regione taikomais tarifais.
Be to, dėl šio netikrumo didelės tarptautinės bendrovės, pvz., Chiquita ir Dole , gali atsisakyti Ekvadoro kaip tiekėjo paslaugų.
Išvados
Pranešėja:
- atkreipia dėmesį į susitarimą dėl prekybos bananais;
- palankiai vertina tai, kad baigėsi vienas techniškai sudėtingiausių, politiškai jautriausių ir komerciniu požiūriu reikšmingiausių PPO kilusių teisinių ginčų;
- mano, kad pasiektas susitarimas yra tinkamas sprendimas, nors pagal jį ir ne visiškai suderinami visų šalių teisėti interesai;
- palankiai vertina tai, kad susitarimai dėl prekybos bananais yra galutiniai ES įsipareigojimai dėl patekimo į bananų rinką, kurie bus įtraukti į galutinius būsimų daugiašalių derybų dėl patekimo į žemės ūkio produktų rinką, sėkmingai užbaigtų per PPO Dohos derybų raundą, rezultatus;
- pritaria tam, kad sudarius Ženevos susitarimą reikia panaikinti šiuo metu ES galiojantį DPS bananų importo muitų tarifą; tam reikia panaikinti 2005 m. lapkričio 29 d. Tarybos reglamentą (EB) Nr. 1964/2005 dėl bananų muitų tarifų normų, kuriuo nustatyta šiuo metu taikoma 176 EUR už metrinę toną muitų tarifų norma;
- rekomenduoja per pirmąjį svarstymą perimti Komisijos pasiūlymą.
PROCEDŪRA
Pavadinimas
Tarybos reglamento (EB) Nr.1964/2005 dėl bananų muitų tarifų normų panaikinimas
Nuorodos
KOM(2010)0096 – C7-0074/2010 – 2010/0056(COD)
Pateikimo Europos Parlamentui data
17.3.2010
Atsakingas komitetas
Paskelbimo plenariniame posėdyje data
INTA
24.3.2010
Pranešėjas(-ai)
Paskyrimo data
Francesca Balzani
28.4.2010
Svarstymas komitete
1.6.2010
9.11.2010
1.12.2010
Priėmimo data
17.1.2011
Galutinio balsavimo rezultatai
+:
–:
0:
17
6
0
Posėdyje per galutinį balsavimą dalyvavę nariai
William Dartmouth (Dartmuto grafas) , David Campbell Bannerman, Daniel Caspary, Christofer Fjellner, Bernd Lange, Emilio Menéndez del Valle, Vital Moreira, Cristiana Muscardini, Niccolò Rinaldi, Helmut Scholz, Peter Šťastný, Keith Taylor, Iuliu Winkler, Pablo Zalba Bidegain
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Josefa Andrés Barea, Francesca Balzani, Catherine Bearder, José Bové, Salvatore Iacolino, Syed Kamall, Jarosław Leszek Wałęsa
Posėdyje per galutinį balsavimą dalyvavęs (-ę) pavaduojantis (-ys) narys (-iai) (187 straipsnio 2 dalis)
Elie Hoarau, Stéphane Le Foll, Marietje Schaake
