Klausimas, į kurį atsakoma raštu, Nr. E-000494/2011
Komisijai
Darbo tvarkos taisyklių 117 straipsnis
Vilija Blinkevičiūtė (S&D)
(2011 m. sausio 28 d.)
Tema: Vizų išdavimo Ukrainos piliečiams tvarka
Kadangi esu Ukrainos parlamentinio bendradarbiavimo komiteto narė, susitikimų su Ukrainos atstovais metu vis gaunu informacijos, kad Ukrainos piliečiai, besikreipiantys dėl vizos Europos Sąjungos šalyse, susiduria su nepagrįstu vizų išdavimo procedūrų vilkinimu. Be to, dažnai net nepateikiamos priežastys, dėl ko vilkinamas vizų išdavimas.
Ar Europos Komisija yra informuota apie tokią vizų išdavimo Ukrainos piliečiams situaciją? Kokių priemonių imsis Komisija, siekdama pagerinti esamą situaciją?