C. Malmström atsakymas Komisijos vardu
(2011 m. kovo 15 d.)
Pasiūlymas dėl bendrovių viduje perkeliamų trečiųjų šalių piliečių atvykimo ir apsigyvenimo sąlygų COM(2010) 378 galutinis. teikiamas vykdant Europos Sąjungos migracijos politiką, pagal kurią teisėta imigracija yra svarbi stiprinant žinių ekonomiką.
Siekiant didinti Europos ekonomikos konkurencingumą ir papildyti kitas strategijos „Europa 2020“ priemones, šiuo pasiūlymu palengvinamas laikinas įgūdžių perkėlimas bendrovių viduje, neatsižvelgiant į tai, ar darbuotojai perkeliami į Europos Sąjungą, ar Sąjungos viduje. Valstybės narės savarankiškai nusprendžia, kiek trečiųjų šalių piliečių priims į savo teritoriją.
Paspartinta bendrovių viduje perkeliamų asmenų atvykimo tvarka yra esminė sąlyga, užtikrinanti priemonės patrauklumą ir įmonių, kurioms svarbus nuspėjamumas ir galimybės prisitaikyti, konkurencingumą. Todėl valstybėms narėms nustatytas konkretus 30-ties dienų terminas, kurį išskirtinėmis aplinkybėmis galima pratęsti, kad jos galėtų išnagrinėti pagal šią tvarką pateiktus prašymus dėl priėmimo. Trumpas terminas nustatytas ir dėl to, kad priėmimo sąlygos yra griežtai apibrėžtos ir supaprastintos, atsižvelgiant į ypatingą šių darbuotojų, laikinai perkeliamų pagal išankstinę darbo sutartį su trečiosios šalies bendrove, situaciją.
Kita svarbi sąlyga, dėl kurios Europos Sąjunga būtų patraukli šiems darbuotojams, yra jų šeimos nariams taikoma tvarka, nes šeimai kylantys sunkumai atvykti smarkiai trukdo šių darbuotojų judumui. Todėl direktyvos pasiūlyme numatytos kelios Direktyvos 2003/86/EB dėl teisės į šeimos susijungimą 2003 m. rugsėjo 22 d. Tarybos direktyva 2003/86/EB dėl teisės į šeimos susijungimą ( OL L 251, 2003 10 3 ). taikymo išimtys. Visų pirma, prašymų dėl šeimos susijungimo nagrinėjimo terminas sutrumpintas iki dviejų mėnesių. Komisija pasirinko tokį terminą, nes siekia, kad šeimos greitai susijungtų ir kartu valstybėms narėms nori suteikti pakankamai laiko atlikti reikalingus patikrinimus prieš šeimos nariams atvykstant į jų teritoriją. Juk būtent valstybės narės atsakingos už tai, kad būtų užtikrintos tinkamos šeimos narių priėmimo jų teritorijoje sąlygos, tarp jų ir apgyvendinimo sąlygos.
Be to, reikia pažymėti, kad direktyvos pasiūlyme aiškiai numatyta galimybė valstybėms narėms taikyti palankiausias nuostatas (4 straipsnio 2 dalis).
Komisija mano, kad pirmiau išdėstytais dalykais pateisinamas direktyvos pasiūlyme nustatytas perkeliamų asmenų prašymų dėl priėmimo nagrinėjimo terminas ir prašymų dėl šeimos susijungimo nagrinėjimo terminas; be to, šeimos susijungimo atveju taikomas dviejų mėnesių terminas yra pagrįstas ir tinkamas.
