Europarlamentarai siūlo leisti šalims apsispręsti dėl pieno kvotų didinimo
Žemės ūkis
2008-03-12 - 13:52
Pieno pramonė yra svarbi ne tik Lietuvoje, bet ir daugelyje kitų ES regionų. Siekdama paskatinti pieno produktų gamybą, Europos Komisija pasiūlė nuo balandžio 1 d. 2 proc. padidinti pieno gamybos kvotas. Tuo tarpu trečiadienį Europos Parlamento patvirtintoje ataskaitoje (531 balsas už, 104 prieš, 22 susilaikė) siūloma ES šalims pačioms apsispręsti, ar jos didins pieno gamybos kvotas. Šiam klausimui taikoma konsultavimosi procedūra, todėl ES Taryba neprivalės atsižvelgti į Parlamento nuomonę.
Dabartinis pieno kvotų režimas galioja iki šių metų balandžio. 2003 m. ES Taryba numatė jį pratęsti iki 2014-2015 m. Per trejus metus – nuo 2005 m. birželio iki 2007 m. rugpjūčio – visose ES šalyse, kurioms kvotos specialiai nebuvo didinamos, jos buvo padidintos 1,5 proc. Europos Komisija siūlo 2008-2009 m. jas didinti 2 proc., t. y. be bendro 145,7 mln. tonų pieno papildomai būtų tiekiama 2,85 mln. tonų. Be to, numatyta didinti visus ES referencinius kiekius 2,4 proc. – nuo 117,5 mln. iki 120,3 mln. tonų. Tuo tarpu nuo 2015 m. numatoma panaikinti pieno kvotų režimą, jei Europos Komisija nepasiūlys pratęsti jo galiojimą ir šiam pasiūlymui kvalifikuota balsų dauguma nepritars ES šalys. Siūlomas pieno kvotų padidinimas panaikintų suvaržymus gamintojams, kurių gamybos išlaidos mažos, o tai didintų pieno gamybą ir mažintų jo kainą. Dėl to kai kurie gamintojai, kurių gamybos išlaidos didelės, gali sumažinti arba nutraukti pieno gamybą. Jei ES ir pasaulio mastu paklausa didės, kaip tikisi Europos Komisija, ir jei visas sektorius taps konkurencingesnis, tai labai sumažins biudžeto išlaidas intervencinėms ir išorės bei vidaus šalinimo priemonėms. Vis dėlto pieno gamybos didėjimas ir mažesnės jo kainos gali sukelti neigiamų padarinių regionams, kuriuose dėl nepalankių sąlygų pieno pagaminama mažiau.
Todėl europarlamentarai nepritaria privalomam kvotų padidinimui 2 proc. 2008-2009 m. ir siūlo ES šalims pačioms nuspręsti, ar joms tikslinga šiemet didinti pieno gamybos kvotas. Savo ruožtu deputatai ragina Europos Komisiją 2008-2009 m. įdiegti ES pieno kvotų subalansavimo mechanizmą, kad sumažėtų pieno kvotų neišnaudojančių ir jas viršijančių šalių skirtumai.
Europos Komisijos pasiūlytas pieno kvotų padidinimas proc. 2008-2009 m. reikštų papildomą 2,85 mln. tonų referencinį kiekį. EP pranešėja Elisabeth Jeggle (Europos liaudies partija, Vokietija) abejoja, ar toks siūlymas pateisinamas atsižvelgiant į tai, kad ES mastu pieno kvotos išnaudojamos nepakankamai. 2006-2007 m. ES buvo neišnaudota 1,9 mln. tonų pieno kvotų, o 18 iš 27 Sąjungos šalių pagamino mažiau pieno negu leido jų kvotos. Europos Komisija prognozuoja, kad 2007-2008 m. bus neišnaudota 3 mln. tonų kvotų, nepaisant palyginti aukštų pieno kainų. Pr anešėja taip pat pažymi, kad Komisija nepakankamai atsižvelgė į pieno gamybos didėjimą ir besikeičiantį jo panaudojimą, kai paklausesni tampa daugiau pajamų duodantys pieno produktai, pavyzdžiui, sūrio gaminiai.
Jeigu pieno kvotų sistema būtų panaikinta 2014-2015 m., EP nariai norėtų užtikrinti papildomas priemones siekiant sušvelninti reformos padarinius. Jų nuomone, tiesioginės išmokos, tikslinga kaimo plėtros politika ir pieno fondo arba restruktūrizavimo schemos sukūrimas galėtų padėti užtikrinti sektoriaus prisitaikymą.
Elisabeth JEGGLE (PPE-DE, DE) A6-0046/2008
Bendras žemės ūkio rinkų organizavimas ir konkrečios nuostatos
Konsultavimosi procedūra.
Svarstymas: 2008-03-11.
Balsavimas: 2008-03-12
20080311IPR23700
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
