Klausimas, į kurį atsakoma žodžiu, Nr. O-000026/2011
Tarybai
Darbo tvarkos taisyklių 115 straipsnis
Sylvie Guillaume
,
Claude Moraes
,
Monika Flašíková Beňová
,
Carmen Romero López
,
Antonio Masip Hidalgo
S&D frakcijos vardu Tema: Europos žmogaus teisių teismo (EŽTT) sprendimo byloje M.S.S. prieš Belgiją ir Graikiją (prašymas Nr. 30696/09) dėl II Dublino reglamento taikymo poveikis
2011 m. sausio 21 d. Europos žmogaus teisių teismo (EŽTT) didžioji kolegija nusprendė, kad pagal Dublino reglamentą grąžinant prieglobsčio prašytojus Graikijai pažeidžiama Europos žmogaus teisių konvencija (EŽTK), nes jiems gresia nežmoniškas ir žeminantis elgesys su jais (pažeidžiant EŽTK 3 straipsnį) ir nesuteikiama teisė į veiksmingą gynybą (pažeidžiant EŽTK 13 straipsnį).
1. Ar Taryba sutinka, kad EŽTT sprendimas rodo, kad pagal Dublino reglamentą ne tik klaidingai daroma prielaida, kad ES nacionalinės prieglobsčio sistemos yra panašios, bet ir paradoksaliai užkraunama didelė našta tokioms pasienio valstybėms kaip Graikija, kurioje, nepaisant svarbių pastangų, kurių ėmėsi naujoji vyriausybė siekdama pertvarkyti prieglobsčio sistemą, dauguma žmonių, kuriems reikia apsaugos, net neturi galimybės, kad jų prieglobsčio prašymai būtų nagrinėjami, yra sulaikomi (arba) gyvena itin griežtomis sąlygomis ir keletas, kuriems pavyksta kreiptis dėl prieglobsčio, beveik neturi galimybių būti pripažinti pabėgėliais?
2. Ar Taryba gali aiškiai nustatyti, kad po šio EŽTT sprendimo ir tol, kol Graikijoje nebus sukurta tinkama prieglobsčio sistema, valstybės narės turėtų taikyti suvereniteto išlygą (II Dublino reglamento 3 straipsnio 2 dalis), pagal kurią valstybė narė gali nuspręsti išnagrinėti prieglobsčio prašymą, net jei ir nėra atsakinga pagal reglamento kriterijus?
3. Ar Taryba sutinka, kad peržiūrint „Dublino II“ sistemą turėtų būti laikomasi prieglobsčio prašytojų ir pabėgėlių teisių ir įtraukiamos svarbios procedūrinės apsaugos priemonės, kaip aiškiai nurodyta EŽTT sprendime? Ar Taryba gali tiksliai nurodyti, kokius pakeitimus reikia padaryti naujojoje Dublino reglamento redakcijoje pagal EŽTT sprendimą, ypač dėl pokalbio su asmeniu, veiksmingos teisių gynimo priemonės ir pažeidžiamumo, būdingo prieglobsčio prašytojų padėčiai, sąvokos?
4. Atsižvelgiant į minėtą sprendimą, ar Taryba gali įsipareigoti skatinti sąžiningą Europos prieglobsčio sistemą, pagal kurią būtų sąžiningai užtikrinama pagarba prieglobsčio prašytojų ir pabėgėlių teisėms, įskaitant esminių tarptautinės apsaugos sistemos principų, t. y. humanitarinės pagalbos ir atsakomybės dalijimosi, laikymąsi?
