V. Reding atsakymas Komisijos vardu
(2010 m. birželio 1 d.)
Komisija ne kartą išreiškė susirūpinimą dėl visų rūšių prievartos ir smurto prieš vaikus. Nacionalinės institucijos visus kaltinimus vaikų prievarta turėtų nagrinėti sparčiai.
Formuodama veiksmingą vaikų apsaugos nuo smurto politiką Komisija siekia užtikrinti, kad vykdant visus atitinkamus ES veiksmus būtų tinkamai atsižvelgiama į JT Vaiko teisių konvencijoje apibrėžtus tarptautinius vaikų apsaugos nuo smurto reikalavimus.
Įsigaliojus Lisabonos sutarčiai Europos Sąjungos pagrindinių teisių chartija tapo teisiškai privaloma. Pagal Europos Sąjungos pagrindinių teisių chartijos 24 straipsnį vaikai turi teisę į jų gerovei užtikrinti būtiną apsaugą ir globą. Ši apsauga aprėpia būtinybę kovoti su bet kokios rūšies prievarta ir smurtu prieš vaikus. Komisija atidžiai stebės, kaip minėta chartija taikoma vykdant visus Sąjungos veiksmus.
Komisija finansavo kelis smurto ir prievartos prieš vaikus ir moteris prevencijos Europos Sąjungoje projektus pagal 1997 m. sukurtą programą „Daphne“. Prievartos prieš vaikus problemai pagal programą „Daphne“ skiriama itin daug dėmesio. Minėtų projektų rezultatai, be kita ko, aptarti leidiniuose „Seksualinio vaikų smurto ir išnaudojimo prevencija“ bei „Smurtas šeimoje“, kuriuos galima rasti „Daphne“ priemonių komplektui skirtoje svetainėje http://ec.europa.eu/justice_home/daphnetoolkit/html/booklets/dpt_booklets_en.html.
Šiuo metu Komisija finansuoja smurto dėl lyties ir smurto prieš vaikus nacionalinės teisės aktų derinimo tyrimą. Jis padės Komisijai imtis tvirtesnių politinių kovos su smurtu priemonių. Su tyrimo rezultatais bus galima susipažinti 2010 m. pabaigoje.
Pagal Stokholmo programą – naują 2009 m. gruodžio 11 d. Tarybos patvirtintą daugiametę 2010–2014 m. laikotarpio teisingumo, laisvės ir saugumo srities programą – smurtas prieš vaikus įvardytas kaip viena sričių, kurioms artimiausiais metais bus skiriama daugiausia dėmesio įgyvendinant vaiko teisių strategiją.
Komisija neseniai priėmė Stokholmo programos įgyvendinimo veiksmų planą. Pagal šį veiksmų planą, be kita ko, numatyta plėtoti Vaiko teisių strategiją iki 2010 m. pabaigos priimant naują komunikatą, kuriame būtų aptarti svarbiausi vaiko teisių pažeidimai: ypatingas dėmesys bus skiriamas smurtą patyrusiems vaikams ir ypač pažeidžiamiems vaikams, pirmiausia nuo seksualinio išnaudojimo ir prievartos nukentėjusiems vaikams, taip pat nuo prekybos žmonėmis nukentėjusiems vaikams ir nelydimiems nepilnamečiams, atsižvelgiant į imigracijos politiką.
