KLAUSIMAS ŽODŽIU SU DEBATAIS O-0016/09
pagal 108 Darbo tvarkos taisyklių straipsnį
pateikė
Andrzej Wielowieyski
ALDE vardu
Komisijai
Tema: Bendro pobūdžio konsultacijos su ES piliečiais
ES galia ir veikla dinamiškai auga ir Lisabonos sutartis suteiks šiam vystymuisi papildomą impulsą. Tuo tarpu apklausos ir moksliniai tyrimai, priešingai, nuolat rodo, kad trūksta tiesioginių ryšių su piliečiais, kuriems ES politika ir veikla atrodo tolima ir nesuprantama. Žiniasklaida ir valstybių narių politinės partijos Europos Sąjungai skiria labai nedaug dėmesio. Dėl to visuomenės parama ES labai mažėja, ir apie tai aiškiai perspėja pasikartojančios referendumų nesėkmės. Be to, kyla didelis pavojus Europos demokratijai ir ES politinei ateičiai.
ES vykdo didelio masto informacinę veiklą ir dialogą su piliečiais. Iniciatyva „Kartu bendradarbiauti siekiant skleisti žinias apie Europą“ žinoma, yra, didelis žingsnis į priekį. Gaila, tačiau šis dialogas daro ribotą tiesioginę ir netiesioginę įtaką maždaug 50 000 piliečių. Taigi esame dar labai toli nuo to, kad būtų sukurta viešųjų diskusijų erdvė ir tikras Europos masto dialogas, kuris galėtų skatinti ES piliečių domėjimąsi.
Veiksminga tokios Europos viešosios erdvės kūrimo priemonė galėtų būti bendro pobūdžio konsultacijų su Europos piliečiais organizavimas. Buvęs Parlamento Pirmininkas Pat Cox paskutinio Europos judėjimo kongreso uždarymo metu labai ragino pradėti tokią veiklą. P. Cox primygtinai pabrėžė, kad reikia išeiti iš užburto rato, kai dialogas vyksta tik su elitu.
1. Ar Komisija pasiruošusi parengti strategiją siekiant plėtoti bendro pobūdžio dialogą su piliečiais, kurios tikslas būtų pasiekti milijonus piliečių?
2. Kokių priemonių imsis Komisija siekdama veiksmingai įtraukti į tokių projektų vykdymą valstybes nares?
3. Ar gali Komisija numatyti bendro pobūdžio konsultacijų su piliečiais plėtojimo planą ir tarpinius veiksmus, kurie sudarytų sąlygas visiškai išnaudoti e.balsavimo teikiamas galimybes?
