KLAUSIMAS ŽODŽIU SU DEBATAIS O-0010/09
pagal 108 Darbo tvarkos taisyklių straipsnį
pateikė
Mairead McGuinness
PPE-DE vardu
Komisijai
Tema: Naudotų polichlorintų bifenilų (PCB) alyvų naudojimas Airijos maisto perdirbimo gamykloje
Ar Komisija galėtų informuoti Europos Parlamentą apie dabartinę nacionalinių PCB (naudojamų kaip elektros transformatorių alyva ir nuo 1976 m. uždraustų ES) nukenksminimo ir (arba) šalinimo planų, kuriuos pagal Direktyvos 96/59/EB 11 straipsnį valstybės narės privalo pranešti Komisijai, būklę?
Kokia Komisijos nuomonė apie tai, kad nacionaliniai PCB šalinimo planai antrą kartą po gyvulinių riebalų užteršimo Belgijoje 1999 m. veiksmingai neapsaugojo pašarų ir maisto grandinės, kai šį kartą 2008 m. buvo užteršti pašarai Airijoje?
Ar Komisija gali užtikrinti pašarų ir maisto verslo subjektus ir vartotojus, kad visos likusios PCB atsargos bus saugiai pašalintos visose 27 ES valstybėse narėse vėliausiai 2010 m. pabaigoje, kaip reikalaujama pagal Direktyvos 96/59/EB 3 straipsnio nuostatas, ir jei tai nebus padaryta, ko Komisija imsis siekiant užkirsti kelią likusių PCB atsargų patekimo į pašarų ir maisto grandinę pavojui?
Ar Komisija norėtų pateikti ataskaitą apie ES pašarų higienos reglamento (EB) Nr. 183/2005 įgyvendinimo padėtį ES ir, visų pirma, apie pašarų verslo subjektų klasifikavimą pagal jų keliamą riziką, atsižvelgiant į tai, kad Airijos valdžios institucijos taršą sukėlusiai pašarų džiovinimo įmonei buvo suteikusi „mažos rizikos“ statusą?
Ar Komisija sutinka, kad dėl, sprendžiant pagal Maisto ir veterinarijos tarnybos ataskaitas, nevienodo šio reglamento įgyvendinimo valstybėse narėse gali atsirasti netinkama „maisto pertekliaus perdirbėjų“, vykdančių perdirbimo veiklą, kaip, pvz., džiovinimas, dėl kurios praeityje kilo daug pašarų saugumo incidentų, rizikos klasifikacija?
OL L 243 1996.9.24, p. 31. OL L 35 2005.2.8, p. 1.