4.3.2010 B7-0157/2010 PASIŪLYMAS DĖL REZOLIUCIJOS pateiktas siekiant užbaigti diskusijas dėl Tarybos ir Komisijos pareiškimų
pagal Darbo tvarkos taisyklių 110 straipsnio 2 dalį
dėl pilietinės visuomenės ir tautinių mažumų padėties Baltarusijoje
Heidi Hautala
,
Elisabeth Schroedter
,
Werner Schulz
Verts/ALE frakcijos vardu
PE433.019v01-00 B7‑0157/2010 Europos Parlamento rezoliucija dėl pilietinės visuomenės ir tautinių mažumų padėties Baltarusijoje
Europos Parlamentas ,
– atsižvelgdamas į savo ankstesnes rezoliucijas dėl padėties Baltarusijoje, ypač į 2009 m. gruodžio 17 d. rezoliuciją Priimti tekstai, P7_TA-PROV(2009)0117 .
,
– atsižvelgdamas į Užsienio reikalų tarybos 2010 m. vasario 22 d. susitikimo išvadas ir Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai baronienės C. Ashton 2010 m. vasario 16 d. pareiškimą dėl Baltarusijos lenkų sąjungos padėties,
- atsižvelgdamas į Europos Vadovų Tarybos 2009 m. kovo 19 d. posėdyje paskelbtą deklaraciją dėl Rytų partnerystės ir į 2009 m. gegužės 7 d. Prahoje vykusio Rytų partnerystės aukščiausiojo lygio susitikimo bendrą deklaraciją,
– atsižvelgdamas į 1995 m. vasario 1 d. Europos Tarybos tautinių mažumų apsaugos pagrindų konvenciją,
– atsižvelgdamas į Darbo tvarkos taisyklių 110 straipsnio 2 dalį,
A. kadangi vasario 15 d. Baltarusijoje buvo suimta 40 aktyvistų, kurių dauguma – Baltarusijos lenkų sąjungos (BLS) nariai, įskaitant Andželiką Borys (BLS pirmininkė), Igorį Bancerį (BLS atstovą spaudai), Mieczyslawą Jaskiewiczių (BLS pirmininkės pavaduotojas), Andrzejų Poczobutą (BLS tarybos pirmininkas) ir opozicinės Jungtinės piliečių partijos pirmininką Anatolį Liabedzką, siekiant neleisti jiems dalyvauti teismo posėdyje dėl Ivenčiaus Lenkų namų; kadangi vasario 20 d. visi aktyvistai buvo paleisti;
B. kadangi valdžios institucijos nepripažįsta Baltarusijos lenkų sąjungos, kuriai pirmininkauja du kartus – 2005 m. ir 2009 m. – demokratiškai išrinkta Andželika Borys, o nuo 2005 m. ši sąjunga nuolat persekiojama ir puolama, ir kadangi BLS nariai nuolat kaltinami neteisėta veikla ir jiems keliami baudžiamieji kaltinimai,
C. kadangi Baltarusijos valdžios institucijos teisėtu Lenkų sąjungos pirmininku laiko Stanislawą Siemaszko ir skelbia remiančios jo pirmininkaujamą organizaciją, kurią Lenkijos vyriausybė laiko neteisėta,
D. D. kadangi šiuo metu Andželikos Borys pirmininkaujama BLS 2003 m. įsigijo Ivenčiaus Lenkų namų pastatą ir pagal įstatymus Lenkų namai yra šios organizacijos nuosavybė,
E. kadangi vasario 8 d. uždarame teismo posėdyje Teresa Sobal (BLS Ivenčiaus skyriaus pirmininkė) apkaltinta neva neteisėtu Lenkų namų pastato užėmimu, o vasario 15 d. teismo posėdyje nuspręsta, kad ši nuosavybė turi būti grąžinta Baltarusijos vyriausybės remiamai neteisėtai sąjungai,
F. kadangi Gardine įsteigtai Andželikos Borys vadovaujamai įmonei „Polonica“, kuri yra vienintelis BLS finansavimo šaltinis, buvo skirta 71 milijonų rublių bauda dėl tariamų mokesčių įstatymų pažeidimų ir dabar įmonei gresia bankrotas,
G. kadangi pastarieji griežti veiksmai BLS, kuri yra didžiausia Baltarusijoje veikianti NVO, atžvilgiu dar kartą patvirtina, kad Baltarusijoje ir toliau daromas spaudimas pilietinei visuomenei ir demokratinei opozicijai, jos bauginamos ir persekiojamos,
H. kadangi Europos institucijų atstovai, įskaitant Komisijos pirmininko pavaduotojų-Sąjungos vyriausiąją įgaliotinę užsienio reikalams ir saugumo politikai baronienę C. Ashton, už vidaus reikalus atsakingą Komisijos narę Ceciliją Malmström, Europos Parlamento pirmininką Jerzy Buzeką, taip pat Prancūzijos užsienio reikalų ministerija išreiškė susirūpinimą dėl pastarųjų Baltarusijos valdžios institucijų veiksmų BLS atžvilgiu, kurie yra nesuderinami su priimtais principais ir Baltarusijos prisiimtais įsipareigojimais pagal Rytų partnerystės programą,
I. kadangi Europos Vadovų Taryba 2009 m. lapkričio 17 d. išvadose pripažįsta, jog atsivėrė naujos galimybės ES ir Baltarusijos dialogui ir glaudesniam bendradarbiavimui siekiant tikros pažangos demokratijos ir pagarbos žmogaus teisėms srityse, ir patvirtina šiomis aplinkybėmis esanti pasirengusi stiprinti Europos Sąjungos santykius su Baltarusija, jei ši toliau darys pažangą demokratijos, žmogaus teisių ir teisinės valstybės kūrimo srityse, ir padėti jai siekti šių tikslų,
1. reiškia didelį susirūpinimą dėl pastaruoju metu Baltarusijos Respublikoje padarytų pilietinės visuomenės narių, ypač Lenkų sąjungos narių, žmogaus teisių pažeidimų ir reiškia savo solidarumą su piliečiais, kurie negali naudotis visomis savo pilietinėmis teisėmis;
2. smerkia milicijos veiksmus Lenkų sąjungos atžvilgiu ir bet kokius Baltarusijos valdžios institucijų bandymus prievarta paskirti naują lenkų bendruomenės pirmininką; pabrėžia, kad Lenkų sąjunga yra švietimo ir kultūros veikla užsiimanti organizacija ir kad ji nėra politinė partija; todėl ragina Baltarusijos valdžios institucijas leisti šiai organizacijai laisvai veikti ir vykdyti jos įstatuose numatytas užduotis;
3. ragina Baltarusiją laikytis savo ESBO prisiimtų ir tarptautinių įsipareigojimų dėl savo tautinių mažumų teisių apsaugos ir pagarbos joms propagavimo; kartu ragina valdžios institucijas gerinti pilietinės visuomenės veiklos sąlygas, ypač saviraiškos ir susirinkimų laisvės, nepriklausomos žiniasklaidos padėties ir NVO registravimo klausimais;
4. atsižvelgdamas į tai, ragina Baltarusijos valdžios institucijas išlaisvinti politinius aktyvistus, pvz., Andrejų Bandarenką, sąžinės kalinius, pvz., Ivaną Michailau, panaikinti pilietinės visuomenės veikėjams, pvz., Rytų partnerystės pilietinės visuomenės forumo dalyvei Tacianai Šapuckai, taikomas ribojamąsias priemones ir netaikyti priemonių, kuriomis siekiama kontroliuoti baltarusiškų interneto svetainių turinį;
5. dar kartą patvirtina, kad norėtų atviro sistemingo dialogo su Baltarusija, tačiau pabrėžia, kad šis dialogas ir ES ir Baltarusijos dialogo žmogaus teisių klausimais užmezgimas turi duoti konkrečių rezultatų ir sąlygoti esminę pažangą demokratinių reformų, pagarbos žmogaus teisėms ir teisinės valstybės srityse;
6. primena Baltarusijos valdžios institucijoms, kad Rytų partnerystės asignavimai ir programos, visų pirma susijusios su infrastruktūra, energetika ir socialiniais projektais, bei kitos ES priemonės ir politika yra siejamos su Baltarusijos įsipareigojimais pasiekti konkrečių teigiamai vertinamų rezultatų laisvių, demokratijos, teisinės valstybės ir pagarbos žmogaus ir mažumų teisėms srityse;
7. ragina Baltarusijos valdžios institucijas užtikrinti besąlyginę pagarbą žodžio laisvei ir teisei burtis į asociacijas, palengvinti politinių partijų įregistravimo tvarką ir sudaryti palankias sąlygas NVO ir nepriklausomos žiniasklaidos veiklai Baltarusijoje, numatant pasirengimą balandžio 25 d. įvyksiantiems savivaldybių rinkimams ir siekiant sudaryti sąlygas laisvų ir teisingų rinkimų procesui;
8. paveda Pirmininkui perduoti šią rezoliuciją Tarybai, Komisijai, valstybių narių parlamentams ir vyriausybėms, Jungtinių Tautų generaliniam sekretoriui, Europos saugumo ir bendradarbiavimo organizacijos (ESBO) ir Europos Tarybos parlamentinėms asamblėjoms, Nepriklausomų valstybių sandraugos sekretoriatui ir Baltarusijos parlamentui bei vyriausybei.
