13.2.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Ģirts Valdis Kristovskis, Brian Crowley, Ryszard Czarnecki ir Adam Bielan
UEN frakcijos vardu
dėl ES ginklų perdavimo elgsenos kodekso. Tarybos nesugebėjimas priimti bendrosios pozicijos, pagal kurią kodeksas taptų privalomu teisės aktu
Europos Parlamento rezoliucija dėl ES ginklų perdavimo elgsenos kodekso. Tarybos nesugebėjimas priimti bendrosios pozicijos, pagal kurią kodeksas taptų privalomu teisės aktu
Europos Parlamentas ,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi 2008 m. minimos 10-osios Europos Sąjungos ginklų perdavimo elgsenos kodekso metinės,
B.
kadangi daugiau kaip prieš dvejus metus, 2005 m. birželio 30 d., Tarybos darbo grupė ginklų eksporto klausimais (angl. COARM) susitarė dėl techninių bendrosios pozicijos teksto aspektų ir tai buvo kruopštaus ES ginklų perdavimo elgsenos kodekso persvarstymo proceso, siekiant, kad šis kodeksas taptų veiksminga bet kurios ES bendrovės vykdomo ginklų eksporto iš ES teritorijos kontrolės priemone, rezultatas,
C.
kadangi patvirtinus šią bendrąją poziciją kodeksas taptų visoms valstybėms narėms privalomu teisės aktu, skirtu ginklų eksportui kontroliuoti,
D.
kadangi Europos Parlamentas ne kartą, ypač savo 2007 m. sausio 18 d. rezoliucijoje dėl Tarybos septintosios ir aštuntosios metinių ataskaitų, parengtų pagal Europos Sąjungos elgesio kodekso dėl ginklų eksporto 8 strateginę nuostatą, pareiškė, kad tvirtai pritaria šiai bendrajai pozicijai,
E.
kadangi, nežiūrint į tai, Europos Vadovų Taryba nuo 2005 m. nesugeba patvirtinti šios bendrosios pozicijos politiniu lygmeniu ir todėl šis klausimas lieka neišspręstas,
F.
kadangi priežastys, dėl kurių nepatvirtinama bendroji pozicija, oficialiai taip ir nepaaiškintos, tačiau akivaizdu, kad jos susijusios su kai kurių ES valstybių narių siekiu atšaukti šiuo metu galiojantį ginklų embargą, kurį ES yra paskelbusi Kinijos Liaudies Respublikai,
G.
kadangi susidarius ypatingoms aplinkybėms vėl iškilo būtinybė skubiai svarstyti šį klausimą, t. y.:
1) pasirašyta Lisabonos sutartis, pagal kurią ES įsipareigojusi pasaulio mastu prisiimti atsakomybę už strateginių ir humanitarinių interesų sritį;
2) pakito Europos saugumo ir gynybos politika (ESGP), t. y. ES vis aktyviau dalyvauja vykdant išorės karinius ir civilinius veiksmus, o ES pajėgose tarnaujantiems asmenims grasinama ginklais, kuriuos anksčiau tiekdavo ES valstybės narės;
3) neseniai paskelbti ES valstybių narių pareiškimai, kuriuose nurodoma, kad ketinama didinti ginklų eksportą, kadangi taip būtų skatinami ekonominiai interesai;
4) parengta keletas iniciatyvų, pagal kurias siekiama suvienodinti nacionalinę ginklų pirkimo politiką ir ginklų perdavimo bei pardavimo Bendrijos viduje tvarką,
H.
kadangi, nepaisant teigiamai vertinamų COARM grupės pastangų toliau tobulinti kodekso ir jo taikymo nuostatas, šis darbas stabdomas dėl ES valstybių narių vykdomo ginklų eksporto į konfliktuose dalyvaujančias, nestabilias ir žmogaus teisių nepaisančias šalis, kurios elgsenos kodekse apibūdinamos kaip šalys, į kurias negalima eksportuoti ginklų (angl. „irresponsible destinations“),
I.
kadangi politinės valios stygius priimant bendrąją poziciją dėl elgsenos kodekso neatitinka vadovaujamo vaidmens, kurį Europos Sąjunga ir valstybės narės atlieka skatindamos taikyti teisines ginklų perdavimo kontrolės priemones, t. y. vadovautis Prekybos ginklais sutartimi,
1.
apgailestauja, kad dabar, kai minimos 10-osios kodekso metinės, bendrosios pozicijos tvirtinimas atsidūrė aklavietėje;
2.
ragina ES pirmininkaujančią Slovėniją dėti visas pastangas ir galų gale patvirtinti bendrąją poziciją dėl elgsenos kodekso;
3.
ragina ES valstybes nares, kurios nepritaria teisiškai įpareigojančiam elgsenos kodeksui, persvarstyti savo poziciją;
4.
yra įsitikinęs, kad ES indėlis skatinant laikytis tarptautiniu mastu įpareigojančios Prekybos ginklais sutarties nuostatų taps apčiuopiamesnis, kai jos pačios ginklų kontrolės tvarka bus teisiškai privaloma;
5.
taip pat yra įsitikinęs, kad tvirtinant bendrąją poziciją, inter alia , turėtų būti taikomos ir šios priemonės:
a) keliamas reikalavimas įmonėms ir nacionalinėms ginkluotosioms pajėgoms griežtai vadovautis kodekso kriterijais ir užkirsti kelią neatsakingam ginklų perdavimui;
b) gerinama ir taikoma tarpininkavimo kontrolė; užkertamas kelias nelegaliam ginklų gabenimui oro ir jūrų transportu;
c) kuo skubiau atliekamas neseniai pasirodžiusių pareiškimų apie ginklų embargo pažeidimus tyrimas;
d) neleidžiama parduoti privatiems tarpininkams ginklų, sukauptų Europos saugumo ir gynybos politikos (ESGP), saugumo sektoriaus reformos (SSR) ir kitų ES humanitarinių operacijų metu, ir jų toliau perduoti;
e) gerinama duomenų, kurie pateikiami valstybių narių kasmetinėse ataskaitose, susijusiose su elgsenos kodeksu, skaidrumas ir kokybė;
6.
paveda Pirmininkui perduoti šią rezoliuciją Tarybai, Komisijai ir visų ES valstybių narių parlamentams ir vyriausybėms.
