KLAUSIMAS RAŠTU E-1359/10
pateikė Justas Vincas Paleckis (S&D)
Komisijai
(2010 m. kovo 11 d.)
Tema: Socialinių tinklalapių saugaus veikimo principai
Europoje socialinių tinklų naudojimas 2009 m., palyginti su 2008 m., padidėjo iki 35 proc. 2012 m. vartotojų skaičius gali siekti 107,4 milijono. Pabrėžtina, kad socialinius tinklus naudoja 75 proc. Europos jaunimo. 50 proc. paauglių skleidžia asmeninę informaciją internete. Tai gali sudaryti nepatogias ar net traumines situacijas, nes gali kilti šantažo, persekiojimo, viliojimo, elektroninio priekabiavimo grėsmė. Be to, susiduriama su antrinio duomenų panaudojimo problema.
2009 m. vasario 9 d. Europos Komisija nustatė „Saugesnių socialinių tinklų veikimo principus ES“, kuriuos pasirašė 20 socialinių tinklų įmonių, tokių kaip Facebook, MySpace, Piczo ir t. t. Praėjo daugiau nei metai po to, kai įsigaliojo šie principai ir kai jie įgyvendinami. Kas padaryta siekiant socialinius tinklapius padaryti saugesnius ES ir ar nėra pagrindo griežtinti šių principų?